SunOnline: Advertorial: Dhivehinge medhugai nan mash'hooru Castrol!\nއެޑްވަޓޯރިއަލް: ދިވެހިންގެ މެދުގައި ނަން މަޝްހޫރު ކާސްޓްރޯލް!\n"ކާސްޓްރޯލް" މި ނަމަކީ ދިވެހިންގެ މެދުގައި ބީރަށްޓެހި ނަމެއް ނޫނެވެ. ބައިނަލްއަޤްވާމީ އިންޖީނު އުފައްދާ ކުންފުނިތަކުގެ އިތުބާރު ލިބިފައިވާ ކާސްޓްރޯލް އަޑީތެލާއި އެހެނިހެން އުފެއްދުންތައް 1994 ވަނަ އަހަރުން ފެށިގެން އެމްޓީސީސީއިން ރާއްޖެއަށް ތަޢާރަފްކުރުމާއިއެކު ހުދު، ރަތް އަދި ފެހި ކުލަ ހިމެނޭ މިބްރޭންޑުގެ ލޯގޯ ޖަހާފައި ހުންނަ ތަކެތި މާލެއާއި ރަށްތަކުން އާންމުކޮށް ފެންނަން ފެށިއެވެ.\nއޭރު ކާސްޓްރޯލް ޖަހާފައި ހުންނަ ބޮޑެތި ފީފާ، ޓައްޕު، ދަޅު އަދި އެކި ބާވަތުގެ ފުޅިތައް ރާއްޖޭގެ ރަށްތަކުގެ އިންޖީނުގެތަކާއި، ގަރާޖުތަކާއި، ވޯކްޝޮޕްތަކާއި އަދި ފިހާރަތަކުން އާންމުކޮށް ފެނެއެވެ. މި ބްރޭންޑްގެ އުފެއްދުންތައް ލޮރީތަކުގައި އުފުލާ މަންޒަރާއި، ޖެޓީ ސަރަހައްދުގައި ފުރަން ތައްޔާރުވެފައި ހުންނަ އޮޑިދޯނިފަހަރުގައި ހުންނަ ތަން ޒަމާނުއްސުރެން ފެންނަ ހަދާންވެއެވެ. ކުރީގެ ބައެއް ޑްރާމާ، ފިލްމް އަދި އާންމު ފަރާތްތަކުން ނަގާފައި ހުރި ފޮޓޯތަކުންވެސް ކާސްޓްރޯލް ބްރޭންޑުގެ ތަކެތި ފެންނަ މަންޒަރު ހަދާންވެއެވެ. އޭރު ރާއްޖޭގެ ރަށްރަށާއި، މާލޭގެ ގެތަކުގައި ޖައްސާފައި ހުންނަ ރޭޑިއޯތަކުން ކާސްޓްރޯލް އިޝްތިހާރުތަށް އާންމުވެ، ވަރަށް ފަހަކާ ޖެހެންދެން އިވުނު ހަދާންވެސް ހުރެއެވެ.\nރާއްޖޭގެ ރައްޔިތުންގެ މެދުގައި މަޝްހޫރު ކާސްޓްރޯލް ބްރޭންޑަކީ އިންޖީނާއި، ޖަނެރޭޓަރު ފަދަ ތަކެތީގައި ބޭނުންކުރާ އަޑީތެލާއި އެހެނިހެން ތަކެތި އުފެއްދުމުގައި 100 އަށްވުރެ ގިނަ އަހަރުގެ ތަޖުރިބާ ލިބިފައިވާ އިނގިރޭސިވިލާތުގެ ބްރޭންޑެކެވެ. އެމްޓީސީސީއިން މިބްރޭންޑް މާކެޓަށް ތަޢާރަފްކުރި ހިސާބުން ފެށިގެން މިއީ ރާއްޖޭގެ ރައްޔިތުންގެ މެދުގައި މަޤްބޫލުކަން ހޯދާފައިވާ ބްރޭންޑެކެވެ.\nކާސްޓްރޯލް އަކީ އޮޑިވެރިންނާއި، އިންޖީނިއަރުންނާއި އަދި ކޮންސްޓްރަކްޝަން ދާއިރާގައި ހަރަކާތްތެރިވާ ފަރާތަތްކުން އެންމެ އިތުބާރު ކުރާ އެއް ބްރޭންޑެވެ. އެމްޓީސީސީއިން ކާސްޓްރޯލްގެ އުފެއްދުންތައް ރާއްޖެއަށް ތަޢާރަފްކުރުމުން، ޤައުމު ތަރައްޤީކުރުމުގައި ގިނަ ދާއިރާތަކަކަށް މީގެ ފައިދާ ލިބިގެންދިޔައެވެ. މިގޮތުން ކަނޑުގާ ދުއްވާ އިންޖީނުލީ އުޅަނދުފަހަރުން ފެށިގެން، މީހުން ދިރިއުޅޭ ރަށްރަށާއި ރިޒޯޓް ތަކުގައި ކަރަންޓް ފޯރުކޮށްދިނުމަށް ބޭނުންކުރާ ބޮޑެތި ޖަނަރޭޓަރު އަދި އެއްގަމު އުޅަނދުފަހަރުގައިވެސް ކާސްޓްރޯލް އަޑީތެލާއި އެހެނިހެން އުފެއްދުންތައް ބޭނުންކުރަންފެށިއެވެ.\nކާސްޓްރޯލް ބްރޭންޑަކީ ރާއްޖޭގެ އެކި ސިނާޔަތްތަކާއި ދާއިރާތައް ކުރިއެރުވުމުގައި އެހީތެރވަމުންދާ ބައިވެރިއެކޭވެސް ބުނެވިދާނެއެވެ. މިހެން ބުނަނީ ސަބަބަކާ ނުލައެއްވެސް ނޫނެވެ. ކާސްޓްރޯލްގެ އުފެއްދުންތައް ރާއްޖޭގެ މަސްވެރިކަމާއި، ދަނޑުވެރިކަން، ފަތުރުވެރިކަން އަދި ދަތުރުފަތުރުގެ ނިޒާމުގައި ބޭނުންކުރާ ގިނަ ކަނޑާއި އެއްގަމު އުޅަނދުގެ އިންޖީނުތަކުގައި ބޭނުންކުރެއެވެ. ރަށްތަކުގައި ކަރަންޓު އުފެއްދުމަށް ބޭނުންކުރާ ޖަނަރޭޓަރުތަކުގައި އޭރާއި މިހާރުވެސް އެންމެ ގިނައިން ބޭނުންކުރާ އަޑީތެލާއި އެހެން ބާވަތްތައް ހިމެނޭ އެއް ބްރޭންޑަކީ ކާސްޓްރޯލްއެވެ.\nއެމްޓީސީސީއިން ކާސްޓްރޯލްގެ އުފެއްދުންތައް ހެޔޮ އަގުގައި މުޅި ރާއްޖެއަށް ފޯރުކޮށްދިނުމުގެ އެންމެ ބޮޑު އެއް މަޤްސަދަކީ ކަސްޓަމަރުންގެ އަގުބޮޑެތި އިންޖީނާއި ޖަނަރޭޓަރުފަދަ މުދަލުގެ ފެންވަރު ހިފަހައްޓައި، މި ތަކެތީގެ އުމުރު ދިގުކުރުމަށް މަގުފަހި ކޮށްދިނުމެވެ. އެމްޓީސީސީ ކަށަވަރުން ވިއްކާ ކާސްޓްރޯލްގެ އުފެއްދުންތަކަކީ ޖަނަރޭޓަރާއި އިންޖީނުތަކުގެ މެއިންޓަނަންސްއަށް ކުރަންޖެހޭ ޚަރަދު ކުޑަކުރުމުގައިވެސް އެހީތެރިވެދޭ ބާވަތްތަކެކެވެ.\nއެމްޓީސީސީ ކަށަވަރުން ލިބޭ ކާސްޓްރޯލްގެ ބައެއް އުފެއްދުންތަކަށް ބަލާލާއިރު، އިންޖީނުތަކާއި ޖަނަރޭޓަރުތަކަށް ޙާއްޞަކޮށްގެން ކާސްޓްރޯލް އެމްއެޗްޕީ އަދި ކާސްޓްރޯލް ވެކްޓަން ގްލޯބަލް ގެ އުފެއްދުންތަށް ހިމެނެއެވެ. މީގެ އިތުރުން އެހެނިހެން މަޤްބޫލް އުފެއްދުންތަކުގެ ތެރޭގައި ހައިސްޕިން ހައިޑްރޯލިކް ތެޔޮ، ސްޕީރޯލް ގްރީސް، ރެޑިކޫލް ކޫލަންޓް، ޓީކިއުޑީ ޓްރާންމިޝަން ތެޔޮ އަދި އެއާރކޯލް ކޮމްޕްރެޝަރ ތެޔޮ ހިމެނެއެވެ.\nމިޒަމާނުގެ ކަނޑުދަތުރުކުރާ އުޅަނދުފަހަރުގެ 4-ސްޓްރޯކް އިންޖީނަށް އަމާޒުކޮށްގެން ޒަމާނީ ބަދަލުތަކާއިއެކު ކާސްޓްރޯލް ކުންފުނިން ތައްޔާރުކޮށްފައިވާ މި އަޑީތެޔޮ އެމްޓީސީސީ ކަށަވަރުގެ ކަސްޓަމަރުންނަށް ދަނީ ހެޔޮ އަގުތަކުގައި ފޯރުކޮށްދެމުންނެވެ. އެމްއެޗްޕީ އަޑީތެލަކީ ކާމިޔާބު ކަމާއިއެކު ޓެސްޓުކޮށް އިންޖީނު އުފައްދާ ފަރާތްތަކުގެ އިތުބާރުހޯދާފައިވާ އަޑީތެލެކެވެ. ކާސްޓްރޯލް އެމްއެޗްޕީ އަޑީތެޔޮ ބޭނުންކުރުމުން އިންޖީނުގެ ހޫނުމިން ދަށްކޮށް، ޕިސްޓަނާއި ރިންގުތަށް ސާފުކުރުމުގެ އިތުރުން މުޅި އިންޖީނު ސާފުކޮށް ބެލެހެއްޓުމަށް އެހީތެރިވެދެއެވެ.\nމިއީ އަގުބޮޑު ޖަނަރޭޓަރުތަކުގައި ބޭނުންކުރުމަށް މިނަރަލް ހިމަނައިގެން ކާސްޓްރޯލު ކުންފުނިން އުފައްދާފައިވާ މަލްޓިގްރޭޑް އަޑީތެލެކެވެ. މީގައި އެކުލެވޭ މާއްދާތަކުގެ ސަބަބުން ގިނަދުވަސްވުމުން އިންޖީނު ކަންފަތިވުން ކުޑަކޮށްދީ، އުމުރު ދިގުކޮށްދެއެވެ. ވެކްޓަން ބޭނުންކުރުމުން އިންޖީނު ސާފުކަންމަތީ ހުރުމުގެ އިތުރުން އިންޖީނު ބެލެހެއްޓުމުގެ ޚަރަދުކުޑަވެ އިންޖީނު ހުއްޓުމުގެ މައްސަލަ ހައްލުކޮށްދެއެވެ. ކާސްޓްރޯލް ވެކްޓަން ގްލޯބަލް އަކީ ބައިނަލްއަޤްވާމީ އިންޖީން އުފައްދާ އެތައް ކުންފުންޏަކުން ތަޖުރިބާކޮށްފައިވާ ފެންވަރު ރަނގަޅު އަޑީތެލެކެވެ.\nއެމްޓީސީސީއިން އެތެރެކޮށް މާރކެޓްކުރާ ކާސްޓްރޯލް ބްރޭންޑްގެ އެހެން ބައެއް އުފެއްދުންތަކުގެ ތެރޭގައި އެކި ފިނި ހޫނުމިނުގައި، އިންޖީނު އަދި ޖަނަރޭޓަރު ހަލާކުވުމުން ރައްކާތެރިކޮށް، ފެނުން ލިބޭ ގެއްލުމުން ރައްކާތެރިކޮށް، ދަގަނޑުގެ ބައިތައް ހަލާކުވުން ކުޑަކޮށްދީ، އޮކްސިޑައިޒޭޝަންއިން ރައްކާތެރިކޮށްދޭ ހައިޑްރޯލިކް ތެޔޮ ހިމެނެއެވެ. އަދި އިންޖީނު ފަދަ ތަކެތި ބާރުގަދަ ޕްރެޝަރގައި ބޭނުންކޮށް، ހަލާކުވުން އަދި ދަބަރުޖެހުމުން ރައްކާތެރިކޮށްދީ، ބެއާރިންގްތަކާއި، ލޮނުން ލިބޭ ގެއްލުމުން ރައްކާތެރިކޮށްދޭ، ހެވީ މެޓަލް އަދި ނުރައްކާތެރި މައުދަންތައް ނުހިމެނޭ ސްޕީރޯލް އަކީވެސް އެމްޓީސީސީއިން ކަސްޓަމަރުންނަށް ފޯރުކޮށްދޭ ކާސްޓްރޯލްގެ މޮޅު އުފެއްދުމެކެވެ. އިންޖީނު ހަލާކުވުމާ ދަބަރުޖެހުމުން ރައްކާތެރިކޮށްދީ، ކޮންމެ ފިނިހޫނުމިނެއްގައިވެސް އިންޖީނު ރައްކާތެރިކޮށްދީ، އިންޖީނުގައި ހުންނަ ހޫނުވާ ބައިތަށް ފިނިކޮށްދިނުމުގެ އިތުރުން އިންޖީނުގެ މެއިންޓެނެންސް ހަރަދު ކުޑަކޮށްދޭ ރެޑިކޫލަކީ އެމްޓީސީސީ ކަށަވަރުން ލިބެން ހުންނަ ކާސްޓްރޯލްގެ އުފެއްދުމެކެވެ. އަދި ފިނިހޫނުމިން ކޮންޓްރޯލްކޮށް ހިފެހެއްޓުމަށް އެހީތެރިވެދޭ ކާސްޓްރޯލްގެ އެއާރކޯލް އެމްޓީސީސީ ކަށަވަރުން ކަސްޓަމަރުންނަށް ލިބެން ހުންނާނެއެވެ.\nމެރިން އިންޖީން އަދި ޖަނަރޭޓަރުތަކަށް ދިމާވާ މައްސަލަތައް ދެނެގަނެ، މިމައްސަލަތައް ހައްލުކުރުމަށް އެންމެ އެކަށީގެންވާ ކާސްޓްރޯލްގެ އުފެއްދުންތަކަކީ ކޮބައިކަން ހޯދުމަށްޓަކައި އެމްޓީސީސީ ކަށަވަރުގެ ޓީމުން ކަސްޓަމަރުންނަށް އެހީތެރިވެދެއެވެ. އެމްޓީސީސީ ކަށަވަރު ޓީމްއަކީ ރާއްޖޭގެ މާރކެޓަށް ތަޢާރަފްކޮށްފައިވާ ކާސްޓްރޯލް އަދި އެހެން ބްރޭންޑުތަކުގެ މައުލޫމާތާއި، ތަޖުރިބާ ލިބިފައިވާ، ކަސްޓަމަރުންނަށް މައުލޫމާތާއި އާފްޓަރސޭލްގެ އެހީތެރިކަން ފޯރުކޮށްދިނުމުގެ ތަޖުރިބާއާއި ޤާބިލްކަން ހުރި ޓީމެކެވެ.\nބައިނަލްއަޤްވާމީ ޖަނަރޭޓަރު އަދި އިންޖީނު އުފައްދާ ކުންފުނިތަކުން ކަސްޓަމަރުންނަށް އަބަދުވެސްދޭ އެއް އިލްތިމާސްއަކީ އަސްލު ސްޕެއަރ އަދި އަޑީތެލާއި އެހެން ބާވަތްތައް މިފަދަ ތަކެތި މަރާމާތުކޮށް، ބޭނުންކުރުމުގައި އިޚްތިޔާރުކުރުމެވެ. އެއީ މިފަދަތަކެތީގެ އުމުރު ދިގުކޮށް، ހަރަދުކުޑަކޮށް، އެތަކެތި އެންމެ އެކަށީގެންވާ ގޮތުގައި ބޭނުންކުރެވޭނީ ކޮލިޓީ މޮޅު ސްޕެއަރ އަދި އަޑީތެޔޮ ބެނުންކޮށްގެން ކަމަށްވާތީއެވެ. ޙާއްޞަ ޕްރޮމޯޝަންތަކާއި، ޑިސްކައުންޓްތައް ކަސްޓަމަރުންނަށް ފޯރުކޮށްދިނުމަށް އެމްޓީސީސީ ކަށަވަރު ޓީމުން އަބަދުވެސް މަސައްކަތްކުރެއެވެ. އެމްޓީސީސީ ކަށަވަރު ޝޯރޫމްއިން ހެޔޮ އަގުގައި ކާސްޓްރޯލް އަދި މިފަދަ އެހެން ޖެނުއިން ބްރޭންޑްތައް ކަސްޓަމަރުންނަށް ފޯރުކޮށްދިނުމަށް އަބަދުވެސް އިސްކަންދެއެވެ. އެމްޓީސީސީ ކަށަވަރުގެ އަމާޒަކީ އެކަށީގެންވާ އަގެއްގައި ރަނގަޅު ފެންވަރުގެ މުދަލާއި، ޚިދުމަތްތަކެއް ދިވެހި ރައްޔިތުންނަށް އަބަދުވެސް ފޯރުކޮށްދިނުމެވެ.\n"އަމާޒަކީ މި ދައުރުގައި އެންމެ ގިނަ މަޝްރޫއު ހިންގުން"\nމަހާޖައްރާފަށް ކެޕްޓަނެއް ހޯދަނީ، މުސާރައަކީ އެއް ލައްކަ


Alifaanuge Haadhisaagai Fihunu Hurihaa Touristunge Haalu Ragalhu: Hospital\nއަލިފާނުގެ ހާދިސާގައި 22 ޓޫރިސްޓުން ފިހުނު، އެންމެންގެ ހާލު ވެސް ރަނގަޅު: ހޮސްޕިޓަލް\nކަނިފިނޮޅު ރިސޯޓުގެ ޓްއަރިސްޓުން ތަކެއް ގޮވާގެން ހުޅުލެއަށް ދަތުރުކުރި "ސުވެނިއާ 18" ލޯންޗުގައި އަލިފާން ރޯވި ހާދިސާގައި ފިހުނު، 22 ޓްއަރިސްޓުންގެ ހާލު ސީރިއަސްއެއް ނޫން ކަމަށް ހޮސްޕިޓަލުން ބުނެފި އެވެ.\nލޯންޗްގެ އިންޖީނުގައި އަލިފާން ރޯވެ ހިނގި އެ ހާދިސާގައި ފިހިގެން އޭޑިކޭ އަށް ގެންގޮސްފައި ވަނީ ލޯންޗްގެ ފަހަތު ސީޓްގައި ތިބި ޗައިނާގެ ދެ މަފިރި އަކާއި އޭނާގެ ދަރިފުޅެވެ. ދެން ބާކީ ތިބި ޓްއަރިސްޓުން ގެންގޮސްފައި ވަނީ އައިޖީއެމްއެޗަށެވެ.\nއޭޑީކޭގެ މެނޭޖިން ޑިރެކްޓަރު އަހުމަދު އައްފާލް ވިދާޅުވީ އެ ދެމަފިރިންގެ 22 ޕަސަންޓު ފިހިފައި ހުރި އިރު، ކުޑަކުއްޖާގެ އެކި ތަންތަނުން 10 ޕަސަންޓު ފިހިފައިވާ ކަމަށެވެ. ފިހުނު އާއިލާއަށް ޑޮކްޓަރުން ފަރުވާދީ މިހާރު އެމީހުންގެ ހާލު ރަނގަޅު ކަމަށް އޭނާ ވިދާޅުވި އެވެ. މިއީ އެންމެ ބޮޑަށް އެ ހާދިސާގައި ޒަހަމްވި މީހުންނެވެ.\n"ފިހިގެން އޭޑީކޭއަށް ގެނެއީ ޗައިނާގެ އާއިލާ އެއް. އެއީ 36 އަހަރުގެ ފިރިހެނަކާއި 34 އަހަރުގެ އަންހެނެއް އަދި5އަހަރުގެ ކުޑަ ކުއްޖެއް. ޑޮކްޓަރުން އެމާޖަންސީގައި އެމީހުންނަށް ފަރުވާދީ މިހާރު އެމީހުންގެ ހާލު ސްޓޭބަލް،" އޭނާ ވިދާޅުވި އެވެ.\nއައިޖީއެމްއެޗް އިން ބުނިގޮތުގައި 19 ޓުއަރިސްޓުންނާއި އެއް ދިވެއްސަކު ފަރުވާ ދިނުމަށް އެހޮސްޕިޓަލަށް ގެނަ އެވެ. އެ އެންމެންގެ ހާލު ރަނގަޅު ކަމަށް އެ ހޮސްޕިޓަލުން ބުންޏެވެ. އެންމެ ބޮޑަށް ޒަހަމްވެގެން ގެނައީ ޗައިނާ އަންހެން ޓްއަރިސްޓެކެވެ. އޭނާގެ މޫނު މަތި ކޮންމެވެސް ވަރަކަށް ކަފައިގެން ގޮސް ޒަހަމްތަކެއް ހުރި ނަމަވެސް ކުޑަ ސާޖަރީއަކަށް ފަހު އޭނާގެ ހާލު ވެސް ރަނގަޅު ކަމަށް އައިޖީއެމްއެޗުން ބުންޏެވެ.\nއެމްއެންޑީއެފް އިން މައުލޫމާތު ދިންގޮތުގައި ލޯންޗުން 23 މީހުން ދަތުރު ކުރި އެވެ. އޭގައި ތިބީ 13 ޗައިނާ މީހުންނާއި، ބަންގްލަދޭޝްގެ ދެ މީހެއް، އިންޑިޔާގެ ދެ މީހެއް އަދި ސްރީލަންކާ މީހެއް އަދި ދިވެއްސެކެވެ.\nހުޅުލޭ ފަޅުތެރެއަށް ވަންނަނިކޮށް ލޯންޗްގެ އިންޖީނުގައި އަލިފާން ހިފީ ބެޓެރިއަށް ދިމާވި މައްސަލައަކުން ކަމަށް އެ ލޯންޗްގެ ބައެއް ކްރޫ އިން ބުނެފައިވެ އެވެ. ފުލުހުންނާއި ސިފައިން މިހާރު އަންނަނީ މައްސަލަ ތަހުގީގު ކުރަމުންނެވެ.


މިވަގުތަށް އެންމެ މުހިިންމީ ރައްޔިތުންގެ ސަލާމަތާއި ރައްކާތެރިކަން: އަލްހާން ފަހުމީ | Jazeera\tމިވަގުތަށް އެންމެ މުހިިންމީ ރައްޔިތުންގެ ސަލާމަތާއި ރައްކާތެރިކަން: އަލްހާން ފަހުމީ - Jazeera\nމިވަގުތަށް އެންމެ މުހިިންމީ ރައްޔިތުންގެ ސަލާމަތާއި ރައްކާތެރިކަން: އަލްހާން ފަހުމީ\nމަރިޔަމް ނަދާ March 7, 2020 238 views0\nކުރިއަށް ލޯކަލް ކައުންސިލް އިންތިޚާބުގައި މާލޭ ސިޓީގެ މޭޔަރުކަމަށް އަމިއްލަގޮތުން ވާދަކުރައްވާ އަލްޚާން ފަހުމީގެ ކެމްޕެއިން ލޯންޗުކުރުމާއި ގުޅޭ ގޮތުން އާއްމުކުރައްވާފައިވާ ޓްވީޓުގައި ވިދާޅުވެފައިވަނީ ކޮރޯނާ ވައިރަހުން ރައްކައުތެރި ވުމުގެ ގޮތުން އެ ބޭފުޅާގެ ކެމްޕެއިންގައި އެއްވެސް އާއްމު ބައްދަލުވުމެއް ނުބާއްވާނެކަމަށާއި ކެމްޕެއިން ލޯންޗް ކުރުން އޮންނާނީ ކެޕްއިން އޮފީހުގައި ކަމަށާއި މި ޙަރަކާތުގައި ބައިވެރިވާނީ ރާއްޖޭގެ މީޑިއާއެކަނި ކަމަށެވެ. އަދި މި ޙަފްލާ ސޯޝަލް މީޑިއާ މެދުވެރިކޮށް ދުރައްދައްކާނެ ކަމުގައިވެސް އެ ޓުވީޓުގައި ވަނީީ ވިދާޅުވެފައެވެ.\nކޮރޯނާ ވައިރަސްގެ ސަބަބުން މުޅި ރާއްޖެއަށް މިހާރުވަނީ ރީނދޫ އެލާރޓް ނެރެފައެވެ.\nއަލްހާން ފަހުމީއަކީ މިނިވަން ކެނޑިޑޭޓެއް ކަމަށާއި މިނިވަން ވިސްނުމަށް ވޯޓްދެއްވައިގެން ނޫނީ ޕާޓީ ސިސްޓަމް ބަލި ނުކުރެވޭނެ ކަމަށް ވިދާޅުވެ އެނަިކުފާނުވަނީ ޓުވީޓެއް މެދުވެރި ކުރައްވަފައެވެ.\nއަލްހާން ފަހުމީއަކީ މީގެ ކުރިން ސިޔާސީ ޕާޓީތަކުގެ އިސް ސަފުގައި މަސައްކަތް ކުރައްވާފައެވެ. އެގޮތުން އެމް.ޑީ.ޕީ ގެ ނައިބު ރައީސް ކަމުގެ އިތުރުން ޖުމްހޫރީ ޕާޓީއާއި ޑީ އާރް ޕީގައި ވެސް އެމަނިކުފާނު ވަނީ މީގެ ކުރިން މަސައްކަތް ކުރައްވާފައެވެ.\nއަލްހާން ފަހުމީ އެންމެ ފަހުން މަސައްކަތް ކުރެއްވި ޖުމްހޫރީ ޕާޓީން އެމަނިކުފާނު ވަކިވެފައިވަނީ ލޯކަލް ކައުންސިިލް އިންތިޚާބުގައި އަމިއްލަ ގޮތުން ވާދަކުރުމަށްޓަކައެވެ.\nއަލްހާން ފަހުމީއަކީ ޕީޕީއެމްގެ ފަރާތުން ކުރީގެ ހައުސިން މިނިސްޓަރ ޑރ. މުޙައްމަދު މުއިޒު އާއި އެމްޑީޕީގެ ފަރާތުން އަނަސް އަބްދުއް ސައްތާރުގެ އިތުރުުން ކުރިޔަށް އޮތް ލޯކަލް ކައުންސިލް އިންތިޚާބުގައި މާލޭ މޭޔަރުކަމަށް ވާދަކުރައްވާ ފަރާތެވެ.


Julai mahu meeraain 2.1 bilian rufiyaa balaigenfi\nޖުލައި މަހު މީރާއިން 2.1 ބިލިއަން ރުފިޔާ ބަލައިގެންފި\nނިމިގެން މި ދިޔަ ޖުލައި މަހު މީރާއަށް 2.1 ބިލިއަން ރުފިޔާ ބަލައިގެންފައިވާކަމަށް އެ އޮތޯރިޓީން މައުލޫމާތު ދީފިއެވެ.\nމިއީ ވޭތުވެދިޔަ އަހަރުގެ މި މުއްދަތުގައި ލިބުނު އާމްދަނީއާ އަޅައިބަލާއިރު %2.0 އިތުރު އަދަދެކެވެ. އަދި، މިއީ މި އަހަރުގެ މި މުއްދަތުގައި ލިބޭނެކަމަށް އަންދާޒާކުރި އަދަދަށްވުރެ %0.1 އިތުރު އަދަދެކެވެ.\n2017 ވަނަ އަހަރުގެ މި މުއްދަތުގައި ލިބުނު އާމްދަނީއަށްވުރެ މި އަހަރު ލިބުނު އާމްދަނީ އިތުރުވި މައިގަޑު ސަބަބަކީ 2017 ވަނަ އަހަރުގެ ބީ.ޕީ.ޓީ ފައިނަލް ޕޭމަންޓް ދެއްކުމުގެ ސުންގަޑި ބަންދު ދުވަހަކާއި ގުޅިގެން 1 ޖުލައި 2018 އަށް ސުންގަޑި ފަސްކުރެވިފައިވުމެވެ.\nޖުލައި 2018 ގައި އެ އޮތޯރިޓީއަށް ބަލައިގަތް އާމްދަނީގެ އެންމެ ބޮޑު ބައެއް ހިއްސާކުރަނީ ބީ.ޕީ.ޓީއެވެ. އެއީ %43.9 ނުވަތަ 934.50 މިލިއަން ރުފިޔާއެވެ. ދެން އެންމެ ބޮޑު އާމްދަނީއެއް ލިބިފައިވަނީ ޖީ.އެސް.ޓީއިންނެވެ. އެއީ %24.4 ނުވަތަ 519.13 މިލިއަން ރުފިޔާއެވެ.\nމީގެ އިތުރުން، ބޭންކް ޕްރޮފިޓް ޓެކްސްގެ ގޮތުގައި %16.4 ނުވަތަ 348.21 މިލިއަން ރުފިޔާ، ޓޫރިޒަމް ލޭންޑް ރެންޓުގެ ގޮތުގައި (105.32 މިލިއަން ރުފިޔާ ނުވަތަ %4.9)، ގްރީން ޓެކްސްގެ ގޮތުގައި (44.03 މިލިއަން ރުފިޔާ ނުވަތަ %2.1) އަދި އެހެނިހެން ޓެކުހާއި ފީގެ ގޮތުގައި ލިބިފައިވާ (177.60 މިލިއަން ރުފިޔާ ނުވަތަ %8.3) ހިމެނެއެވެ.\nޖުލައި 2018ގައި ބަލައިގަނެފައިވާ އާމްދަނީގެ ތެރޭގައި 47.4 މިލިއަން އެމެރިކާ ޑޮލަރު ހިމެނެއެވެ.


Landhoo School ge netball mubaaraaiyth fashaifi.\nނ.ލަންދޫސްކޫލްގެ މިއަހަރުގެ އިންޓަރހައުސް ނެޓްބޯޅަ މުބާރާތް އެސްކޫލްގައި އިއްޔެ ފަށައިފިއެވެ.\nއެސްކޫލްގެ3ހައުސްގެ މެދުގައި ކުޅުމަށް ހަމަޖެހިފައިވާ މި މުބާރާތުގައި މިއަހަރު ޖޫނިއަރ ބަޔާއި، ސީނިއަރ ބައި ކުޅުމަށްވަނީ ހަމަޖެހިފައެވެ. އެގޮތުން މުބާރާތް ފެށުމުގެމެޗްގައި އިއްޔެ ސީނިއަރ ބައިން ރެހެންދި ހައުސްއާއި، ދޮށިމޭނާ ހައުސް ބައްދަލުކުރި އިރު ޖޫނިއަރ ބައިން ވެސް މިދެހައުސްއިން ދެ ޓީމް ވަނީ ބައްދަލުކޮށްފައެވެ.\nސީނިއަރ ބައިން އިއްޔެ ގެ މެޗްގައި ރެހެންދިއާއި ދޮށިމޭނާ ބައްދަލުކޮށް4ޕޮޓް2ޕޮޓުން މެޗް ކާމިޔާބުކުރީ ރެހެންދި ހައުސް އެވެ. އަދި ޖޫނިއަރ ބައިން9ޕޮޓް2ޕޮޓުން މެޗް ކާމިޔާބުކުރީ ރެހެންދި ހައުސް އިނެވެ.\nމި މުބާރާތުގެ އިއްޔެގެ ދެމެޗްގެވެސް ޝަރަފްވެރި މެހްމާނަކީ ލަންދޫ ކައުންސިލްގެ އެޑްމިން އޮފިސަރ އަލްފާޟިލާ އައިޝަތު ޝިފާޒާ އެވެ.\nމެޗް ފެށުމުގެ ގޮތުން ޝަރަފްވެރި މެހްމާނާ ވަނީ ދެޓީމްގެކުޅުންތެރިންނާއި ސަލާމް ކުރައްވާފައެވެ.\nމުބާރާތުގެ ދެބައިން ކޮންމެ ބަޔަކުން މެޗެއް މިއަދުވެސް އޮންނާނެކަމަށް ލަންދޫސްކޫލުން މައުލޫމާތު ދެއްވައެވެ. މިއަދު ބައްދަލުކުރާނީ ސިއްތިމާވާ ހައުސްއާއި، ރެހެންދި ހައުސް އެވެ. މިއަދު މެޗްވެސް ފެށޭގަޑިއަކީ ހަވީރު 4:15 އެވެ.


SunOnline: CSC Challenge Cup: 50-50 balikoh BMU in thashi ufulaalaifi\nސީއެސްސީ ޗެލެންޖް ކަޕް: 50-50 ބަލިކޮށް ބީއެމްޔޫއިން ތަށި އުފުލާލައިފި\nޢަބްދުﷲ އައިމަން 08 Jul 2020, 10:28\nސީއެސްސީ ޗެލެންޖް ކަޕުގެ ފައިނަލް މެޗުގެ ތެރެއިން: 50-50 ބަލިކޮށް ބީއެމްޔޫއިން އެ މެޗު ކާމިޔާބު ކުރީ ޕެނަލްޓީގައި 2-1 އިން ކުރި ހޯދައިގެން --- ފޮޓޯ/ މުހައްމަދު ތަހުލީލް: ކޮމެޓްސް\nނ. ކެނދިކުޅުދޫ ޒުވާނުންގެ މެދުގައި ކުޅިވަރުގެ ރޫހު އާލާކުރުމުގެ ގޮތުން އެރަށު ކޮމެޓްސް ސްޕޯޓްސް ކްލަބުން އިންތިޒާމް ކޮށްގެން ބޭއްވި ފުޓްސަލް މުބާރާތުގެ ފައިނަލުގައި 50-50 ބަލިކޮށް ބޮޑު މަގު ޔުނައިޓެޑް (ބީއެމްޔޫ) އިން ޗެމްޕިއަންކަން ހޯދައިފި އެވެ.\nކެނދިކުޅުދޫގެ ފުޓްސަލް ދަނޑުގައި ރޭ ކުޅުނު ވާދަވެރި ފައިނަލް މެޗުން ބީއެމްޔޫ މޮޅުވީ 1-1 ގެ ނަތީޖާއަކުން ދެ ޓީމު އެއްވަރުވެގެން ޖެހި ޕެނަލްޓީގައި ކުރި ހޯދައިގެންނެވެ. މިއީ ރަށު ފެންވަރުގައި ބާއްވާ މުބާރާތްތަކުގައި ބީއެމްޔޫއިން ވާދަ ކުރަން ފެށި ފަހުން އެ ޓީމު މިހާތަނަށް ހޯދި އެންމެ ފުރަތަމަ ތަށްޓެވެ.\nސީއެސްސީ ފުޓްސަލް ޗެލެންޖުގެ ނަމުގައި މިދިޔަ މަހުގެ 29 ވަނަ ދުވަހު ފެށި މި މުބާރާތުގައި ޖުމުލަ އަށް ޓީމު ވާދަކޮށްފައިވާ އިރު ކޮންމެ ރެޔަކު ވެސް ވަނީ ދެ މެޗު ކުޅެފަ އެވެ. މި މުބާރާތަކީ ގިނަ ދުވަސްތަކެއް ވަންދެން ކުޅުމާއި ދުރުގައި ގިނަ ޒުވާނުންތަކެއް ތިބެން ޖެހުމާއެކު އަލުން އަނބުރާ ކުޅިވަރުގެ ފޯރި ގެނައުމަށާއި، ރަށުގެ ޒުވާނުންގެ މެދުގައި އެކުވެރިކަން އާލާ ކުރުމުގެ ގޮތުން ބޭއްވި މުބާރާތެކެވެ.\nސީއެސްސީ ޗެލެންޖް ކަޕުގެ ފައިނަލް މެޗުގެ ތެރެއިން: 50-50 ބަލިކޮށް ބީއެމްޔޫއިން އެ މެޗު ކާމިޔާބު ކުރީ ޕެނަލްޓީގައި 2-1 އިން ކުރި ހޯދައިގެން --- ފޮޓޯ/ މުހައްމަދު ތަހުލީލް، ކޮމެޓްސް\nކޮރޯނާ ވައިރަހުގެ ކޮމިއުނިޓީ ސްޕްރެޑަކާ ގުޅިގެން ކުރިން މޮނީޓަރިންގް ހާލަތަށް ގެނެވިފައި އޮތް ކެނދިކުޅުދޫއަކީ މީގެ ކުރިން ކޮންމެ އަހަރެއްގެ ރަމަޟާން މަހަށް އަމާޒުކޮށްގެން މުބާރާތް ބާއްވާ ރަށެކެވެ. އެކަމަކު މިއަހަރު އެ މުބާރާތްވެސް ކެންސަލްކުރަން ޖެހުމާއެކު ރަށުގައި ގާއިމުވެތިބި ގިނަ ޒުވާނުން ތިބީ މުބާރާތެއްގެ އިންތިޒާރުގައި ކަމަށް ކޮމެޓްސް ސްޕޯޓްސް ކުލަބުން ވަނީ ބުނެފަ އެވެ.\nގައުމީ ފެންވަރުގެ ނަން މަޝްހޫރު ކުޅުންތެރިން ވެސް ކުޅުނު މި މުބާރާތުގެ ފައިނަލް ރޭ ކުޅުނު އިރު ޗެމްޕިއަންކަން ހޯދި ބީއެމްޔޫ ފައިނަލަށް ދަތުރު ކުރީ ސެމީ ފައިނަލުގައި ވިންޑް ވޯރިއާސް އަތުން ޕެނަލްޓީގައި ކުރި ހޯދައިގެންނެވެ. ރަނަަރަޕްކަން ހޯދި 50-50 ފައިނަލަށް ދަތުުރު ކުރީ އެފްސީ މަޅި އަތުން 1-0 އިން ސެމީގައި ކުރި ހޯދައިގެންނެވެ.\nރޭގެ މެޗު ފަށައިގެން ދެ ޓީމުގެ ފަރާތުން ވެސް ހުނަރުވެރި ކުޅުމެއް ފެނިގެން ދިޔަ އިރު ފުރަތަމަ ހާފުގެ ކުރީކޮޅު ބީއެމްޔޫއަށް ލީޑު ނަގައިދިނީ އެ ޓީމުގެ ކެޕްޓަން އަލީ ޝަމާލް ދިން ބޯޅައަކުން އިބްރާހިމް ތަހުސީން (ތާޑޭ) އެވެ. ތާޑޭގެ ގޯލަށްފަހު އިދިކޮޅު 50-50 އިން ގޯލެއް ޖެހުމަށް ކުރަމުން ދިޔަ މަސައްކަތް ކާމިޔާބުވީ މެޗު ނިމެން ދަނިކޮށެވެ. ސޮފްވަތު އަހުމަދު ނަގައިދިން ކޯނަރަކުން އެ ބޯޅަ ގޯލަށް ފޮނުވާލީ ވަޖީހް އަހުމަދު އެވެ.\nދެ ޓީމަށް ވެސް ލަނޑު ޖަހާނެ ގިނަ ފުރުސަތުތަކެއް ލިބުނު އެ މެޗުގައި ދެ ޓީމުގެ ކީޕަރުންގެ ފަރާތުން ވެސް ވަނީ ތަފާތު މޮޅު ކުޅުމެއް ފެނިގެން ގޮސްފަ އެވެ. އެގޮތުން ރޭގެ މެޗުގެ މޮޅު ކުޅުންތެރިޔާގެ މަގާމު ހޯދި ބީއެމްޔޫގެ ކީޕަރު އަންވަރު އަލީ ވަނީ ނަތީޖާ ނެރުމަށް ޖެހި ތިން ޕެނަލްޓީގެ ތެރެއިން ދެ ޕެނަލްޓީ ހިފަހައްޓައިފަ އެވެ. އިދިކޮޅު ޓީމުގެ ކީޕަރު އިސްމާއިލް ރާއިފް ވެސް އެއް ޕެނަލްޓީ ހިފެހެއްޓި އިރު އޭނާ ވަނީ މެޗުގެ ތެރޭގައި ގިނަ ސޭވްތަކެއް ވެސް ކޮށްފަ އެވެ.\nފައިނަލް މެޗަށް ފަހު މުބާރާތުގެ ޓޮޕް ފައިވް ވަނީ ހޮވައިފަ އެވެ. އެ މަގާމުތަކަށް ހޮވިފައި ވަނީ ބީއެމްޔޫގެ ތާޑޭއާއި ޓީސީ ސްޕޯޓްސް ކުލަބަށް ކުޅެމުން އަންނަ މުހައްމަދު އައްޒާމް އާއި 50-50 ގެ ކެޕްޓަން އިބްރާހިމް އަލީމް އަދި އެ ޓީމުގެ ކީޕަރު އިސްމާއިލް ރާއިފްގެ އިތުރުން ވިންޑް ވޯރިއާސްގެ އަބްދުލް ރަހުމާން އެވެ.\nމުބާރާތުގެ މޮޅު ކުޅުންތެރިޔަކަށް ހޮވިފައި ވަނީ ރާއްޖޭގައި ބާއްވާ އެންމެ ބޮޑު ފުޓްސަލް މުބާރާތް ކަމަށްވާ ކްލަބް މޯލްޑިވްސް ކަޕުގެ މޮޅު ފަސް ކުޅުންތެރިންގެ ތެރޭގައި މީގެ ކުރިން ގިނަ ފަހަރުތަކެއްގައި ހިމެނުނު އައްޒާމް އެވެ.\nނ. އަތޮޅުގައި ވެސް ފާހަގަކޮށްލެވޭ ގިނަ ކުޅުންތެރިންތަކެއް ނިސްބަތްވާ ކެނދިކުޅުދޫއަކީ އެ އަތޮޅުގެ ރަށްރަށަށް ހުޅުވާލައިގެން 2018 ވަނަ އަހަރު ބޭއްވި ރާއްޖޭގެ އެންމެ އަގުބޮޑު މުބާރާތް ކަމަށްވާ ސިޔާމް-މައުރޫފް ކަޕުގެ ޗެމްޕިއަނުންނެވެ. ކެނދިކުޅުދޫއިން ވަނީ 2016 ވަނަ އަހަރު ބޭއްވި އެ މުބާރާތުގެ ރަނަރަޕްކަން ހޯދައިފަ އެވެ.


Fittey: kureege defender, mihaaru ves defense gai! | Mihaaru\nފިއްޓޭ (ކ) އިއްޔެގެ ޓީޓީ ސެމީ ފައިނަލް މެޗުގެ ކުރިން ރަފާ މެޗަށް ކަންޑިޝަންކުރަނީ. –އެމްއޯސީ ފޮޓޯ: މުހައްމަދު ޝަރުހާން ވަހީދު\n28 ޖުލައި 2019 - 10:315comments\nއެންމެ ފަހުގެ އިންޑިއަން އޯޝަން އައިލެންޑް ގޭމްސްގައި ޓޭބަލް ޓެނިސް ޑަބަލްސް އަދި ޓީމު އިވެންޓުން ރަން މެޑަލް ހޯދި މޮރިޝަސްގެ ކުޅުންތެރިޔާ އަށް، އެ ފަހަރު މުހިއްމު މެޗެއްގެ ކުރިން އަނިޔާވި އެވެ. އެކަމާ އޭނާ މާޔޫސްވެފައި ހުއްޓާ، އެ ޓީމުގެ ފިޒީޝިއަންގެ ހުއްދައާ އެކު ރާއްޖޭގެ މެޑިކަލް ޓީމުގެ މެމްބަރު މުހައްމަދު ފަޔާޒް އަލީ ރިޒާ (ފިއްޓޭ) އޭނާ އަށް ފަރުވާދީ ކުޅެވޭ ގޮތް ހެދި އެވެ. އޭގެ ހަތަރު އަހަރު ފަހުން މިއަދު ވެސް އެ ކުޅުންތެރިޔާގެ ހަނދާނުގައި ފިއްޓޭގެ އެ މަސައްކަތް ހަރުލާފައި އެބަ ހުއްޓެވެ. އޭނާ އެ މަސައްކަތް ބަލައިގަނެ އެވެ.\n"އެވަރުގެ މީހަކާ އަހަރެންގެ ހަޔާތުގައި އަދި ދިމައެއްނުވޭ. އެއީ އާދަޔާ ހިލާފު މީހެއް" މޮޜިޝަސްގެ ކުޅުންތެރިޔާ "މިހާރު" އަށް ބުންޏެވެ.\nފިއްޓޭ 2015 ގެ ގޭމްސްގައި ފަރުވާ ދިން މޮރިޝަސް ކުޅުންތެރިޔާ (ވ) އާ އެކު.\nއެއީ ބޮޑު ފިއްޓޭގެ ނަމުން މަޝްހޫރުވި ނިއު ރޭޑިއަންޓާއި ވެލެންސިއާގެ ކުރީގެ ވަރުގަދަ ޑިފެންޑަރުގެ ފަނަރަ ވަރަކަށް އަހަރު ވީ ފިޓްނަސް ތެރަޕީ ކެރިއަރުގެ އުސް އައްޔެކެވެ. އެފަދަ އެތައް ދިވެހި ކުޅުންތެރިންނަށް ވެސް އޭނާ ފަރުވާދީ ކުރީގެ ފެންވަރަށް އަނބުރާ ގެނެސްދިނެވެ. އަނިޔާއެއް ވިޔަނުދީ، އެތައް ކުޅުންތެރިންނެއް ކަންޑިޝަންކޮށް ވަނީ ބަލަހައްޓައިދީފަ އެވެ.\nއިދިކޮޅު ޓީމުން އުފައްދާ ހަމަލާތައް މައިތިރިކޮށް ޓީމުގެ ގޯލް ދިފާއުކުރަން ކުރިން އޭނާ ކުރި މަސައްކަތް މިހާރު ކުރަނީ ދަނޑު ބޭރުގަ އެވެ. މިހާރު އޭނާ އަކީ ކުޅުންތެރިންނަށް ވެދާނެ އަނިޔާއަކުން ސަލާމަތްކުރަން، ނުކުމެ ހުރި އެހާމެ ކުޅަދާނަ "ޑިފެންޑަރެކެ"ވެ. ފުޓްބޯޅަ ކުޅޭއިރު އަބަދުވެސް ފާހަގަވާނީ ގޯލް ޖަހާ ކުޅުންތެރިންނެވެ. ޑިފެންޑަރުންގެ މަސައްކަތް އޮންނާނީ ފަރުދާވެފަ އެވެ. މިހާރު ފިއްޓޭ ކުރާ ޑިފެންސިވް މަސައްކަތް ވެސް ގިނަ ފަހަރަށް އާއްމުންނަށް ފާހަގައެއް ނުވެ އެވެ.\nރާއްޖެ ބައިވެރިވާ ބައިނަލްއަގްވާމީ ގޭމްސްތަކުގައި އޮލިމްޕިކްސް ކޮމިޓީގެ މެޑިކަލް ޓީމުގެ މެމްބަރެއްގެ ގޮތުން 2014 އިން ފެށިގެން ފިއްޓޭ އަންނަނީ ހިލޭ ސާބަހަށް މަސައްކަތްކޮށްދެމުންނެވެ. މޮރިޝަސްގައި މިހާރު ކުރިއަށްދާ އިންޑިއަން އޯޝަން އައިލެންޑް ގޭމްސްގައި ޓޭބަލް ޓެނިސް ކުޅުންތެރިން ރަން މެޑަލްތައް ހޯދަމުން ދިޔައިރު، މެޗުގެ ކުރިން އެ ކުޅުންތެރިން ތައްޔާރުކޮށްދީ އަދި މެޗަށް ފަހު ވެސް ހިދުމަތް ދިނީ އޭނާ އެވެ. މެޗު ކުޅެމުން ދިޔައިރު ތަންކޮޅެއް ދުރުގައި އޭނާ އަތްއުރާލައިގެން ހުންނައިރު، އޭނާގެ ލޮލުން ފަހުރުވެރިކަމުގެ ވިދުން ފެންނަނީ އެހެންވެ އެވެ.\nކޮންމެ މެޗެއް ނިންމާފައި ކުޅުންތެރިން ގިނަ ފަހަރަށް ހޯދާނީ އޭނާ އެވެ. "ފިއްޓޭ ކޯޗު، ފިއްޓޭ ކޯޗު" މިހެން ގޮވަމުން އެ ކުޅުންތެރިން އަންނަނީ ގައިމު ކަމެއް ވެގެންތާ އެވެ. ކުޅުންތެރިން މެޑަލްތައް ހޯދާ އިރު އެ ކުޅުންތެރިންނާއި ކޯޗުންނާއި ހިންގުންތެރިންގެ ނަންތައް ފާހަގަވެ އެވެ. އެހެންކަމުން ފިއްޓޭ އާއި އޭނާ ފަދައިން ރާއްޖޭގެ މެޑިކަލް ޓީމުގައި ހަރަކާތްތެރިވާ މެމްބަރުންގެ ނަންތައް ވެސް ރީތި ދެއްޔަކުން ފެވެން ޖެހޭނެ އެވެ.\nބެޑްމިންޓަނުން ރަން މެޑަލް ހޯދި ނަބީހާ (މ) އަށް މެޑިކަލް ޓީމުގައި ހިމެނޭ ރާއްޕެ (ކ) އާއި ލުބާނާ ފަރުވާ ދެނީ.\nއެ ވާހަކަ އިހަށް ބާއްވަމާ ހިނގާށެވެ. ފިޒިއޯއިންނާއި ތެރަޕިސްޓުންގެ މަސައްކަތް ބަލައިގަތުމާއި އަގުވަޒަންކުރުމުގެ ވާހަކަ ދެއްކޭނީ، އެއީ ކުޅިވަރަށް ކިހާ މުހިއްމު ބަޔެއްކަން ވެސް އެނގިގެންނެވެ. އަދިވެސް ބައެއް ފަހަރަށް ފެންނަނީ ފަސްޓް އެއިޑަކުން ފުއްދާލާތަނެވެ. އެކަމަކު ސްޕޯޓްސް މެޑިސިންއަކީ ވަރަށް ބޮޑަށް ފުޅާވާން ޖެހޭ އަދި އެކަމަށް ކުޅިވަރުގެ އެންމެން ވެސް ހޭލުންތެރިވާން ޖެހޭ ދާއިރާއެކެވެ. އަނިޔާވުމުން ތަދު ކަނޑުވާ ބޭސް ގުޅައެއް ކާލާފައި އަނެއް ދުވަހު ކުޅެން ނުކުންނަ ނަމަ އެ ހަލާކުކުރެވެނީ ކެރިއަރެވެ. ކުޅިވަރުން ބޮޑެތި ކާމިޔާބީ ހޯދަން ބޭނުން ނަމަ ކުޅުންތެރިންނާއި ކޯޗުން އުފައްދާ ފަދައިން ފިޒިއޯ އިން ވެސް އުފައްދަން ޖެހެ އެވެ.\nMeet the #TeamMaldives Medical Team of IOIG 2019!\nAminath Umana Ali Noordeen\nMohamed Fayaz Ali Riza\nAminath Reeman Haris\nAishath Yuliya Latheef\nLubana Shah#TeamMaldives #MifaharuvesGold #IOIG2019 pic.twitter.com/hAvaxgHcx7\n— Maldives Olympic Committee (@nocmaldives) June 28, 2019\nސްޕޯޓްސް މެޑިސިންގެ ތެރެއިން ފިއްޓޭ ހާއްސަވެފައިވަނީ "ޕްރީ އެންޑް ޕޯސްޓް ރީހެބް" އަށެވެ. މާނައަކީ ކުޅުންތެރިން އަނިޔާއާ ވީހާ ވެސް ދުރުގައި ބެހެއްޓުމާއި އަނިޔާވެއްޖެ ނަމަ އެކަމުން ސަލާމަތްކޮށްދިނުމެވެ.\nފިއްޓޭ ބުނީ ހަމައެކަނި އޮންނަން ޖެހޭނީ އަނިޔާވުމުން ފަރުވާކުރުން ނޫން ކަމަށާއި އަނިޔާވިޔަނުދޭން ވެސް މަސައްކަތްކުރަން ޖެހޭ ކަމަށެވެ. އެގޮތުން މަސަލް ޓެންޝަން ދުއްވާލައި ކުޅުންތެރިޔާ ރަނގަޅު ކަންޑިޝަނެއްގައި ބެހެއްޓުމުގެ މުހިއްމުކަން އޭނާ ފާހަގަކުރި އެވެ.\n"ރިހެބްލިޓޭޝަން މިއީ ވަރަށް މުހިއްމު ކަމެއް. މިއީ މާ ކުރީއްސުރެ އަޅުގަނޑުމެން ދައްކަމުން އަންނަ ވާހަކައެއް. މިހާރު މިއޮންނަ ގޮތަކީ އިންޖަރީއެއް ވީމާ ބޭސް ދީފައި ތިން ހަފުތާ އަރާމުކޮށްފައި ކުޅެން ނެރެނީ. އެހެންވެ ކުޅުންތެރިން ލައިފް ސްޕޭން ކުރުވަނީ،" އެކްސަސައިޒް ތެރަޕީ ސްޕެޝަލިސްޓް ބުނެފައިވެ އެވެ.\nޓޭބަލް ޓެނިހުގެ ވިމެންސް ޑަބަލްސް އިން ރަން މެޑަލް ހޯދި ދީމާ (ކ) އާއި ރަފާ (ވ) އާ އެކު ފިއްޓޭ ފޮޓޯއަކަށް ހުއްޓިލައިގެން.\nފިއްޓޭ ބުނި ގޮތުގައި ކުޅުންތެރިޔާގެ ހުރިހާ ކަމެއް ފުރަތަމަ ދުވަހުން ފެށިގެން މޮނިޓާކުރަން ޖެހެ އެވެ. އޭނާ ކޮޅަށް ހުންނައިރާއި އިށީނދެ އިންނަ އިރު ހަށިގަނޑުގެ ޕޮސްޗާ އާއި ގެސްޗާ ހުންނަ ގޮތާއި އެފަދަ އެހެން ކަންކަން ބަލައި ގޯހެއް އުޅޭ ނަމަ ރަނގަޅުކުރަން ޖެހެ އެވެ. ސްޕޯޓްސް މެޑިސިންގެ އެންމެ މުހިއްމު ބޭނުމަކީ އަނިޔާއަށް ފަރުވާ ކުރުން ނޫން ކަމަށާއި އަނިޔާ ވިޔަނުދޭން، ގޯސްތައް ކުރީ ބައިގައި ހޯދައި ބަލައި އެކަންކަން ރަނގަޅުކުރުން ކަމަށް ފިއްޓޭ ދެކެ އެވެ.\n"ފުރަތަމަ ދުވަހު ވެސް އެކަން ޕްރިވެންޓްކުރެވޭނެ،" ފިއްޓޭ ބުންޏެވެ.\nއެކަމަކު ކޮންމެ ކުޅިވަރަކަށް، ކޮންމެ ޓީމަކަށް، ކޮންމެ ކުޅުންތެރިޔަކަށް ހިދުމަތްދެވޭ ވަރަށް އިންސާނީ ވަސީލަތެއް ރާއްޖޭގައި ނެތެވެ. ފިއްޓޭ ވެސް އެންމެ ބޮޑަށް ފިކުރުކުރަނީ އެކަމާ މެދު އެވެ. އެކަމަށް ހައްލެއް ހޯދަން އޭނާ ވަނީ ޔޫރަޕުގެ އެއް ވަނަ ސްޓްރެންތު އެންޑް ކަންޑިޝަނިން ކޯޗު ގެނެސް ކޯސްތަކެއް ހިންގައި މީހުން ވެސް ތަމްރީންކޮށްފަ އެވެ. އަދި އެފަދަ ކޯހެއް ހިންގަން ޓިވެޓަށް އޭނާ އަންނަނީ މުގައްރަރެއް ވެސް ލިޔެދެމުންނެވެ.\nފިއްޓޭ ދެކޭ ގޮތުގައި ކުޅުމުން ރިޓަޔާކުރުމަށް ފަހު ކުޅުންތެރިން އިހުތިޔާރުކުރަން އެއީ ރަނގަޅު ކެރިއަރެކެވެ. ޑިމާންޑް ވެސް އެބަ އޮތެވެ. އާމްދަނީ ހޯދޭނެ ގޮތްތައް ވެސް ގިނަ އެވެ. އަދި ކުޅިވަރެއް ގައުމީ ފެންވަރުގައި ކުޅެފައި ހުރެއްޖެ ނަމަ، މި މަސައްކަތުގައި އުޅޭއިރު ކުޅުންތެރިންގެ އިހުސާސްތައް އެނގި ފަސޭހަތަކެއްވާނެ ކަމަށް އޭނާ ދެކެ އެވެ.\nފުޓްބޯޅަ ކެރިއަރު 1986 ގައި ފަށައި ވެލެންސިއާ އާއި ނިއު އަށް ކުޅުމަށް ފަހު ރިޓަޔާކުރި ފިއްޓޭ މި މަސައްކަތުގެ ތެރެއަށް ވަނީ، 1995 އިން ފެށިގެން އޭނާ މަސައްކަތްކުރަމުން އައި ކަސްރަތުގެ ދާއިރާގެ ތެރެއިންނެވެ. އެގޮތުން އެތުލެޓިކްސްގެ ފީލްޑިން ކޯޗެއްގެ ގޮތުގައި އޭރު މަސައްކަތްކުރަމުން އިންޑޮނީޝިއާގައި ހެދި އިންޓަނޭޝަނަލް އެސޯސިއޭޝަން އޮފް އެތުލެޓިކްސް ފެޑެރޭޝަން (އައިއޭއޭއެފް) ގެ ލެވެލް އެކެއްގެ ކޯހެއްގެ ތެރެއިން ރިހެބިލިޓޭޝަންގެ ތެރެއަށް ލޯ ހުޅުވުނެވެ.\n"އެކަމުގެ މައުލޫމާތު އެނގި އެކަމުގެ ތެރެއަށް ވަދެވުމުން ހިތަށްއެރީ ރާއްޖޭގެ ކުޅިވަރަށް މިއީ ކިހާ މުހިއްމުކަމެއްކަން،" ފިއްޓޭ ބުންޏެވެ.\nފިއްޓޭ (ވ) އަށް ރައީސް ޔާމީން 2014 ވަނަ އަހަރު ގައުމީ އިނާމުގެ ލިޔުން ހަވާލުކުރައްވަނީ. --ފޮޓޯ: ރައީސް އޮފީސް\nއެ ހިސާބުން ފިއްޓޭ މި މަސައްކަތަށް ހުސްވި އެވެ. އަދި ސްޕޯޓްސް ރިހެބިލިޓޭޝަނާއި ފިޓްނަސް އެންޑް ނިއުޓްރިޝަނާއި އެކްސެސައިޒް ސައިންސުންނާއި އެކްސަސައިޒް ތެރަޕީގެ ރޮނގުން އަދި ފިޒިކަލް ތެރަޕީ އެއިޑްގެ އިލްމު ހޯދި އެވެ. އެންމެ ފުރަތަމަ އަމިއްލަ ގޮތުން މަސައްކަތްކުރި ނަމަވެސް 2009 ގައި "ފިޓް ފޯ ލައިފް" ގެ ނަމުގައި އަމިއްލަ ސެންޓަރެއް ހުޅުވައި މަސައްކަތް ފުޅާކުރި އެވެ. އޭނާގެ ހިދުމަތް މިއަދު ލިބެނީ ހަމައެކަނި ކުޅުންތެރިންނަކަށް ނޫނެވެ. އާއްމުންނަށް ވެސް މެ އެވެ.\n"ދިވެހިންގެ ހާލަތަށާއި ބޭނުންތަކަށް އެންމެ ރަނގަޅުވާނެ ގޮތްތަކަށް ބައްލަވައިގެން، ފިޓްނަސް ތެރަޕިސްޓެއްގެ ގޮތުގައި، ކުޅިވަރުގެ ދާއިރާއިން ކަސްރަތު ކުރުމާއި، ކަސްރަތު ކުރިއެރުވުމުގެ މަސައްކަތް ކުރައްވާ މުހައްމަދު ފަޔާޟް ދަންނަނީ ހަމައެކަނި ރާއްޖޭގެ ކުޅިވަރު ކުޅުންތެރިންނެއް ނޫނެވެ. އެކި ބަލިތަކަށް ހާއްސަކޮށް، ކަށީގެ ބަލިތަކަށް ފަރުވާ ބޭނުންވެފައިވާ ދިވެހިންގެ އެތައް ބަޔަކު އޭނާ ދަނެއެ ވެ،" ކުޅިވަރުގެ ދާއިރާއިން، ފިޓްނަސް ތެރަޕީގެ ރޮނގުން ހިތްވަރުދިނުމުގެ ގައުމީ އިނާމް 2014 ގައި ސަރުކާރުން އޭނާ އަށް ދިނުމަށް ފަހު، ނެރުނު ބަޔާނުގައިވެ އެވެ.\nފިއްޓޭ ހަފުތާގެ ދުވަސްތަކުގައި، މާލޭގައި ހުންނަ ފިޓް ފޯ ލައިފުގައި ފަރުވާދިނުމަށް ފަހު ހަފުތާ ބަންދު ހޭދަކުރަނީ އައްޑޫ ސިޓީ އާއި ފުވައްމުލަކުގައި ހުންނަ ސެންޓަރުގަ އެވެ. ކަސްރަތާއި ރީހެލިބިޓޭޝަން ފަރުވާ އަށް އާއްމުންގެ އެތައް ބަޔަކު އޭނާ ކައިރިއަށް ދެ އެވެ. ފިއްޓޭގެ ވާހަކައަކީ ތަނަކަށް ތަދުވުމަކީ ނުވަތަ ހަރަކާތް ނުކުރެވުމަކީ އަނިޔާއެއް ނޫން ކަމެވެ. އެއީ ފަންކްޝަނަލް ލިމިޓޭޝަނެއްގެ ގޮތުން ވެދާނެ ކަމެކެވެ.\n"ބައެއް މީހުން އައިސް ބުނާނެ ސިޑިން އަރާއިރު ތަދެއް ނުވެޔޭ، ހިނގާއިރު ތަދެއް ނުވެޔޭ އެކަމަކު ނަމާދުގައި އައްތަހިޔާތުގައި އިންނައިރު ތަދުވާ ވާހަކަ. އެއީ އަނިޔާއެއްވީ ކަމަށް ހީކޮށްފާނެ އެކަމަކު ތަދުވާ ކޮންމެ ކަމަކީ އިންޖަރީއެއް ނޫން. އެއީ ފަންކްޝަނަލް ލިމިޓޭޝަނެއްގެ ސަބަބުން ވާކަމެއް. އެކަމަށް ވެސް ހައްލު އެބަ އޮތް،" ފިއްޓޭ ބުންޏެވެ.\nޖުމާނާ (ކ) އާއި ރަފާ (ވ) އަދި ދީމާ އިއްޔެގެ މެޗަށް ތައްޔާރުވިއިރު ފިއްޓޭ ސަމާލުވެގެން. –އެމްއޯސީ ފޮޓޯ: މުހައްމަދު ޝަރުހާން ވަހީދު\nމާލެ އަށް ވުރެ ނިސްބަތުން އައްޑު އާއި ފުވައްމުލަކުގައި އޭނާ ހިދުމަތް ހޯދަން ދާ މީހުން ގިނަ އެވެ. އޭނާ ދޭ ޕްރޮގްރާމާ އެއްގޮތަށް އެތަނުގައި ތިބޭ ކޮލިފައިޑް ކުދިން ފަރުވާދޭއިރު، ހަފުތާ ބަންދުގައި ފިއްޓޭ ގޮސް ޕާސަނަލީ ބަލައި ފަރުވާ ބަދަލުކުރަން ޖެހޭ ނަމަ އެކަން ކުރެ އެވެ. އެކަމަކު ވިޔަފާރި އުސޫލުން ކުރާ އެ މަސައްކަތް ދޫކޮށްލާފައި ވެސް، ގައުމުން ގޮވާލައިފި ނަމަ އޭނާ އަބަދުވެސް ހުންނަނީ ކުޅިވަރަށް ހިދުމަތްކުރަން ތައްޔާރަށެވެ. މިހާރު ވެސް އިންޑިއަން އޯޝަން އައިލެންޑް ގޭމްސް އަށް އައިސް އެހުރީ، އޮލިމްޕިކް ކޮމިޓީގެ އެދުމުގެ މަތިން ކުޅުންތެރިންނަށް ހިދުމަތްކުރާށެވެ. އާމްދަނީއެއް ލިބޭތީކީ ނޫނެވެ.\nފިއްޓޭގެ ހަމައެކަނި އެދުމަކީ މި މަސައްކަތްކުރާ ކުދިންގެ އަގުވަޒަންކުރުމެވެ. ކުޅިވަރު ކުރިއަރުވަން، ސްޕޯޓްސް މެޑިސިން އާއި ތެރަޕީގެ ދައުރު ނުހަނު ބޮޑު ވެފައިވާއިރު މިކަމަށް ކުދިން ނެރެވޭނީ މި މަސައްކަތް ބަލައިގަނެގެންނެވެ.\nކަކުލަށް ސީރިއަސް އަނިޔާއެއްވެ ކުޅުމާ ދުރުގައި ހުއްޓާ ގައުމީ ފުޓްބޯޅަ ޓީމާއި މާޒިޔާގެ ފޯވާޑް އަސަދުﷲ އަބްދުﷲ އަށް ދިން ފަރުވާ އަށް ފަހު އަލުން ކުޅެން ނުކުމެ ގޯލްތައް ޖަހަން ފެށުމުން ކުޅުންތެރިޔާ އާއި ކޯޗަށް އޮހޭ ތައުރީފުން ބައިކުޅަ ބައެއް ނަމަވެސް، އޭނާ ރީހެބިލިޓޭޓްކޮށްދިން މީހާ އަށް ހައްގުވެ އެވެ.\n"ބޯޓުޔާޑެއް ނެތި ލޯންޗް ސެކްޝަނެއް ހިންގިދާނެތަ؟" ފިއްޓޭ އަހާލި އެވެ.\nއެއީ ވަރަށް ރަނގަޅު ސުވާލެކެވެ. އެ ލޯންޗަކަށް، މީހުން އުފުލޭނީ އަދި ފުލް އިސްޕީޑުގައި ދުއްވޭނީ ވެސް އޭގައި ހުރި މައްސަލަތައް ދަނެ، އެކަން ހައްލުކޮށް އަދި މައްސަލައެއް ދިމާވެއްޖެ ނަމަވެސް ހައްލުކުރާނެ ބަޔަކު ތިބެގެންނެވެ.


Male Aai Hulhumale Gai Tennis Complex Elhumah Bin Havaalu Koffi - Vaguthu\nމާލެއާއި ހުޅުމާލޭގައި ޓެނިސް ކޮމްޕްލެކްސް އެޅުމަށް ބިން ހަވާލުކޮށްފި\nޓެނިސް ކޮމްޕްލެކްސް އަޅަން ބިން ހަވާލުކުރުމަށް ބޭއްވި ރަސްމިއްޔާތުގެ ތެރެއިން-- ފޮޓޯ: ޓެނިސް އެސޯސިއޭޝަން\nމާލެ އާއި ހުޅުމާލޭގައި ޓެނިސް ކޮމްޕްލެކްސް ތަރައްގީކޮށް ހިންގުމާއި އިތުރު ވަސީލަތްތައް ގާއިމުކުރުމަށްޓަކައި ކުޅިވަރާ ބެހޭ ވުޒާރާއިން ޓެނިސް އެސޯސިއޭޝަން އޮފް މޯލްޑިވްސްއަށް ބިން ހަވާލުކޮށްފިއެވެ.\nމި އެއްބަސްވުމުގައި ސޮއިކޮށްފައިވަނީ ބުރާސްފަތި ދުވަހުގެރޭ ނެޝަނަލް ޓެނިސް ސެންޓަރުގައި ބޭއްވި ހާއްސަ ރަސްމިއްޔާތެއްގައެވެ.\nމި ރަސްމިޔާތުގައި ކުޅިވަރާ ބެހޭ ވަޒީރު އަޙްމަދު މަހްލޫފާއި ސަރުކާރުގެ އިސްވެރިން ބައިވެރިވެވަޑައިގެންނެވިއެވެ. އަދި ޓެނިސް އެސޯސިއޭޝަނުގެ ހިންގާ ކޮމިޓީގެ މެންބަރުންގެ އިތުރުން ކުޅުންތެރިންނާއި ބެލެނިވެރިންވެސް ވަނީ މި ރަސްމިޔާތުގައި ބައިވެރިވެވަޑައިގެންފައެވެ.\nމާލެ އާއި ހުޅުމާލޭގައި ޓެނިސް ކޮމްޕްލެކްސް ތަރައްގީކޮށް ހިންގުމަށް، އަދި އިތުރު ވަސީލަތްތައް ގާއިމުކުރުމަށްޓަކައި ބިން ހަވާލުކުރުމުގެ އެއްބަސްވުމުގައި ކުޅިވަރާ ބެހޭ ވުޒާރާގެ ފަރާތުން ސޮއިކުރެއްވީ ކުޅިވަރާ ބެހޭ ވަޒީރު އަޙްމަދު މަހްލޫފެވެ. އަދި ޓެނިސް އެސޯސިއޭޝަނުގެ ފަރާތުން ސޮއިކުރެއްވީ އެ އެސޯސިއޭޝަނުގެ ރައީސް އަހްމަދު ހަފީޒެވެ.\nމި ރަސްމިއްޔާތުގައި ވާހަކަދައްކަވަމުން ކުޅިވަރުގެ އިންފްރާސްޓްރަކްޗާ ތަރައްގީކުރުމަކީ ސަރުކާރުން އިސްކަންދޭ ކަމެއްކަން ކުޅިވަރާ ބެހޭ ވަޒީރު އަޙްމަދު މަޙްލޫފް ފާހަގަކުރެއްވިއެވެ. އަދި ސަރުކާރުގެ ވިސްނުމަކީ އެސޯސިއޭޝަންތަކާ ގުޅިގެން މި މަސައްކަތްކުރުން ކަމަށްވެސް ވަޒީރު ވިދާޅުވިއެވެ.\nމި ރަސްމިއްޔާތުގައި ޓެނިސް އެސޯސިއޭޝަނުގެ ކުރީގެ ރައީސް އަޙްމަދު ނަޒީރު ދެއްކެވި ވާހަކައިގައި ޓެނިސް ކޮމްޕްލެކްސް އެޅުމަށް ބިން ހަމަޖެހުމަކީ ވަރަށް އުފާވެރިކަމެއް ކަމަށާއި، އަދި އެކަމަށް ސަރުކާރުގެ ފަރާތުން، ހާއްސަކޮށް ކުޅިވަރާ ބެހޭ ވަޒީރު ދެއްވާ ސަމާލުކަން ފާހަގަކުރެއްވިއެވެ. އަދި ކުޅުންތެރިން ހެޔޮގޮތުގައި ވަސިލަތްތައް ބޭނުންކުރުމަށްވެސް އިލްތިމާސް ކުރެއްވިއެވެ.\nޓެނިސް އެސޯސިއޭޝަނުގެ ރައީސް އަޙްމަދު ހަފީޒުގެ ވާހަކަފުޅުގައި މި ސަރުކާރުން ކުޅިވަރު ތަރައްގީކުރުމަށް ކުރައްވާ މަސައްކަތް ފާހަގަކުރައްވައި، ރައީސުލްޖުމްހޫރިއްޔާއަށާއި، ކުޅިވަރާ ބެހޭ ވަޒީރަށް ޝުކުރުއަދާކުރެއްވިއެވެ. އަދި އެ އެސޯސިއޭޝަނުން ކުރިއަށް ރާވާފައިވާ އެހެނިހެން ކަންކަމަށް އަލިއަޅުވާލައްވަމުން ރާއްޖޭގެ ކުޅުންތެރިންގެ ފެންވަރު އެހެން ހަރުފަތަކަށް ގެންދިއުމުގެ މަގުސަދުގައި ފެންވަރު ރަނގަޅު ކޯޗުން ޔޫރަޕުން ގެނައުމަށް މަސައްކަތް ކުރަމުންދާކަންވެސް ފާހަގަކުރެއްވިއެވެ.\nޖެނުއަރީ 2, 2021 19:37\nހަފީޒުމެން ކުޅިވަރަށް މި ހަރަދުކުރަނީ މުވައްޒަފުންނަށް ލިބޭ ސާވިސް ޗާޖުން ކަނޑާ ބައިންތަ؟ މިދިޔަ މަހުން ފެށިގެން ވަރަށް އުއްމީދާއެކީ ރަނގަޅަށް ކެޔުމެއް ބުޔުމެއް ރެސްޓް ކުރުމެއްނެތި ބުރަކޮށް މުވައްޒަފުން މަސައްކަތް ކުރީ މި މަހު ރަނގަޅު ސާވިސް ޗާޖެއް ދޭނެކަމުގެ ފޮނި އުންމީދާއެކީ. ނަމަވެސް ލިބުނު ސާވިސް ޗާޖުން ދެބައިކޮށް އެއްބައި އުނިކޮށްލުން ވީ އެމުވައްޒަފުން މާޔޫސް ކޮށްލި ކަމަކަށް. އެކަމަކު ކީއްކުރާނީ މިކަންކަން ރަނގަޅު ކޮށްދޭން އެދި އާދޭސް ދަންނަވަން އޮތް ސަރުކާރު މި އޮތީ އަހަރުމެން އަތުން ކަނޑާލާ ބައިން ޓެނިސް ކޮންޕުލެކްސް އަޅައިދޭތީ އުފަލުން. އެހެންވީމަ އެމީހުންނަށް ހެޔޮވާނެ އެއްނު ކޮންމެ ގޮތެއް ހެދިޔަސް. ޝުކުރިއްޔާ ޒުވާނުންގެ މިނިސްޓަރު. ޝުކުރިއްޔާ ރައީސް. ވަރަށް އިންތިޒާރު ކުރަން އެބަ 2023އަށް.\nޖެނުއަރީ 3, 2021 16:16\nކޮބާހޭ މާލެއާއި ހުޅުމާލޭގައި ވޮލީ ކޮމްޕްލެކްސް އެޅުމަށް ހަމަޖެހިފައި އޮތް ބިންތަށް...ޓެނިސްތިކައުންޓްވެސް ނުކުރެޥޭ ކުޅިވަރެއް!


(23 ފެބްރުއަރީ 2017 އާ ގުޅޭ)\n"އައިރާ..." ހައިރާންވެފައި އިދުރީސްއަށް ގޮވާލެވުނެވެ. އަދި އައިރާއާއެކު ތިބި ކުދީންނަށް ފަރުވާތެރިކަމާއެކު ނަޒަރު ހިންގާލި އެވެ.\nލޮނުދަލުން ފޯވަމުންދިޔަ ދެއަތްތިލައިގެ ތެރެއަށް ހެދުމުގެ ބައެއް އައިރާއަށް ބޮނޑިކޮށްލެވުނީ އިދުރީސް ފެނުމުން ލިބުނު ހާސް ކަމާއެކު އެވެ. އިދުރީސްމެންގެއަށް ތާއިބުމެންނާއެކު އަންނަން ހަމަޖެހިފައި އޮއްވާ ނިޔާނު އޭނާ އެގެއަށް އެ ގެނައީ ކީއްކުރަން ކަމެއް ނޭނގެ އެވެ. އޭނާއަށް ވެސް ނިޔާނު ގާތު އެ ގެއަށް ހަވީރު އަންނަންޖެހިފައި އޮތް ވާހަކަ ބުނާކަށް ފުރުޞަތެއް ނުލިބެ އެވެ. ހާސްކަމެއްގެ ތެރޭގައި ޖެހިލުންވެފައި އައިރާ އިންދާ ނިޔާނު ޖޯލިން ތެދުވެ ކުރިއަށް ޖެހިލާ އިދުރީސްއާ ސަލާމްކޮށްލަން އަތް ދިއްކޮށްލި އެވެ.\n"އަޅުގަނޑަށް ކިޔަނީ ނިޔާނު... އިދުރީސްއަށް ނޭނގި އޮތްކަމެއް ބުނެލަދޭންވެގެން މި އައީ" ނިޔާނު ސަލާމް ގޮވާލާފައި ދިއްކޮށްލި އަތުގައި އިދުރީސް ހިފުމުން ބުންޏެވެ. އެއާއެކު އިދުރީސް ބޮލުން އިޝާރާތްކޮށްލީ ނިޔާނު ބުނަން އުޅޭ ވާހަކައެއް ބުނާށޭ ބުނެ އެވެ. އޭރު ވެސް އޭނާގެ ނަޒަރު ދޭތެރެއަކުން ޖޯލީގައި އިން އައިރާއަށް ހުއްޓެއެވެ.\n"އައިރާގެ ކައިވެނި އިދުރީސްގެ ދަރިއަކާ ކުރުމަށް ހަމަޖައްސަމުން އަންނަކަން އެނގޭ... އައިރާއަށް އެ ކައިވެނި ކުރެވެން ނެތްކަން ވެސް އޭނާ އޮތީ ބުނެފައެއްނު... ގަދަކަމުން ކައިވެންޏެއް ކުރުވައިގެން އެކަކަށް ވެސް އުފަލެއް ނުލިބޭނެ"\n"ބުނަން ބޭނުންވަނީ ކީކޭ... ސާފު ސާފުކޮށް ބުނެބަލަ... އެހެން ނޫނަސް އައިރާގެ ވާހަކަ ތި ދައްކަނީ ކޮން ހައިސިއްޔަތަކުން..." ނިޔާނުގެ ވާހަކަ ހުއްޓުވާލާފައި އިދުރީސް އަހާލިއެވެ. އޭނާގެ އަޑުން ހިތްހަމަނުޖެހިފައި ހުރިކަން އެވަގުތު އެތަނުގައި ތިބި އެންމެނަށް އިހުސާސް ކުރެވިގެން ދިޔައެވެ. ހަމައެއާއެކު އައިރާ އާއި ޝިވަންގެ ދެމެދުގައި ދެކެވުނު ވާހަކަތައް ޝިވަން އޮތީ އިދުރީސްއަށް ކިޔައިދީފަ އެވެ.\n"އައިރާ އެ އިނީ އަހަންނާ އިންނަން ރަންކިޔާފައި. މީ ދޮގެއް ނޫން... ކޯޓުގައި އުޅޭ ޖަމްޝީދަކީ މިރަށު މީހުން ވަރަށް ރަނގަޅަށް ދަންނަ މީހެއްނު... އޭނާގެ އަތުގައި އަޅުގަނޑުމެންގެ ކައިވެނި ފޯމު އޮންނާނެ... ބޭނުމިއްޔާ އޭނާއަށް ގުޅާފައި އަހަންވީ... އެހެންވެ މި ބުނަނީ އައިރާއަށް ދެވަނަ މީހަކާ ނީނދެވޭނެއޭ... އޭނާގެ ބޮޑު ބޭބެއެއް ކަމަކު އައިރާ ކުރަން ބޭނުން ނޫން ކަމަކަށް މަޖުބޫރެއް ނުކުރެވޭނެ... އެމީހުންނަށް ކަންކަން އެނގުނަސް ނޭނގޭ ކަމަށް ހަދަނީ... އެކަމަކު... އަޅުގަނޑު ޤަބޫލުކުރަނީ އިދުރީސްއަކީ ވިސްނޭ މީހަކަށް ވާނޭ ކަމަށް..." ނިޔާނުގެ ވާހަކަ ނިންމާލި އިރު ވެސް އިދުރީސް ހުރީ ބަހެއް ނުބުނެ ހިމޭނުންނެވެ.\n"އަޅުގަނޑު ބުނަން އައި ވާހަކަ ބުނެވިއްޖެ... އިދުރީސް ބުނާނޭ އެއްޗެއް ނެތިއްޔާ ދެން ދަނީ" އިރުކޮޅަކު މަޑުކޮށްލައިގެން ހުރުމަށްފަހު ނިޔާނު ބުންޏެވެ. އަދި އެނބުރި ޖޯލީގައި ތިބި މީހުންނަށް އަތުން އިޝާރާތްކޮށްލީ އޭނާއާއެކު އައުމަށެވެ.\n"ނިޔާނު... ކީއްތިކުރީ..." އިދުރީސްމެންގޭ ދޮރޯށިން މަގުމައްޗަށް ނުކުމެވުމާއެކު ނިޔާނުގެ އަތުގައި ހިފާ އައިރާއާ ދިމާއަށް އަނބުރާލި އެވެ.\n"މި ނޫންގޮތެއް މިވަގުތަށް ނެތް. މިހާރު އެއްވެސް މީހަކަށް އައިރާއަށް މަޖުބޫރެއް ނުކުރެވޭނެ... އެޔެއްނޫންތަ އައިރާ ބޭނުންވާ ގޮތަކީ" ނިޔާނުގެ ބަސްތަކުން އައިރާގެ ދޫ ބަންދުވެއްޖެ އެވެ.\nއެންމެން އެކުގައި އެނބުރި އައިސް ވަނީ ލިޒީމެންގެއަށެވެ. އެގޭ ޖޯލީގައި އެންމެން ތިއްބާ ދާއޫދު ބޭރުން ގެއަށް ވަންނަން އައެވެ. އޭނާ ނިޔާނާއި އައިރާއަށް ބަލަމުން އެތެރެއަށް ވަދެގެން ދިޔައެވެ. ނަސީބަކުން އެއްޗެއް ނުބުނެ އެވެ. ދާއޫދު ގެއަށް އައިކަން އެނގިގެން އައިރާ ތެދުވެގެން ދާން އުޅުނެވެ. އެހިނދު އޭނާގެ އަތުގައި ހިފެހެއްޓީ ލިޒީ އެވެ. ހަތަރު މީހުން ވާހަކައިގައި ތިއްބާ ޒަމާނީގޭ ދޮރޯށި ހުޅުވާލަފައި ހިޝްމާ ބޭރު ބަލާލިތަން ލިޒީމެންގޭ ޖޯލިފަތީގައި ތިބި ހަތަރު ޒުވާނުންނަށް ވެސް ފެނުނެވެ. އެމީހުންނަށް ހައިރާން ކަމެއް ލިބިގެންދިޔައީ ގެއިން ނުކުމެގެން ހަރުކޮށް ހިނގާފައި ލިޒީމެންގެއާ ދިމާއަށް ހިޝްމާ އަންނާތީ އެވެ.\n"އައިރާ!... ހަމަ މިހާރު ގެއަށް އާދޭ" ލިޒީމެންގޭ ވަށާފާރުބުރި ކައިރީ މަގުމައްޗަށްވީ ފަރާތުގައި މަޑުކޮށްލުމާއެކު ހިޝްމާ ހަޅޭލަވައިގަތެވެ. އޭނާގެ އަމުރުވެރި ބާރު އަޑު އިވިގެންދިއުމާއެކު އައިރާއަށް އިންތަނުން ތެދުވެވުނީ ބޭއިޚްތިޔާރުގަ އެވެ. ހިސާބުގަނޑު މީހުން އެއްވުމުގެ ކުރީން ހިޝްމާއާއެކު ގެއަށް ދާން އައިރާ ބޭނުންވިއެވެ.\n"އައިރާ..." ކުރިއަށް ހިނގައިގަތް އައިރާ ހުއްޓުވުމަށް ޓަކައި ނިޔާނު ވެސް ތެދުވި އެވެ.\n"ފަހުން..." އައިރާ އެނބުރިލާފައި ނިޔާނަށް ބުނެލިއެވެ. އަދި އެންމެން ބަލަން ތިއްބާ އައިރާ ދުވެފައި އައިސް ޒަމާނީގޭ ދޮރޯށިން އެތެރެއަށް ވަދެއްޖެއެވެ.\n"ކަލޭގެ ލަދުހަޔާތްކުޑަކަން ދޯ... ބަލަ ކަލޭގެ ބޮޑުބޭބެގެ ޤަދަރަށް ވެސް ވިސްނާލުމެއްނެއްތަ؟ އިދުރީސްގެ ޝިވަންއާ ގުޅުމުން ހަމަ ފައިދާ ކުރާނީ ކަލެއަށް... މަ ހިޔެއް ނުކުރަން ކަލޭގެ ނުބައިކަން ހައްދުފަހަނަ އަޅާފާނެއެކޭ... އަހަރުމެންނަށް ނޭނގި އިދުރީސްމެންގެއަށް ގޮސް ކޮން ބުހުތާނު ވާހަކަތަކެއް ދައްކާފައި ތި އައީ... ކަލޭ ހީކުރީ އެވަރު ކުރީމާ އެ މީހަކާ އިނދެވޭނެކަމައްތަ؟..."\n"އައިރާ މީހަކާ އިނިއްޔާ އިންނާނީ އިރާދަކުރެއްވިއްޔާ މި ނިޔާނުއާ" ކުއްލިއަކަށް ނިޔާނުގެ އަޑު އައީ ހިޝްމާމެންގޭ ސިޓިންރޫމު ދޮރުމަތިންނެވެ. ހިޝްމާއާއި އައިރާއަށް އެ ދިމާއަށް ބަލާލެވުނު ހިނދު އެމީހުންނަށް ބަލަން ލިޒީއާއި ނިޔާނު ތިއްބެވެ.\n"އެކަކު ވެސް ދޮގު ވާހަކައެއް ނުދައްކާ... އައިރާ އެ އިނީ އަހަންނާ އިންނަން ރަންކިޔާފައި... ﷲ އިރާދަކުރެއްވިއްޔާ އައިރާވާނީ ހަމައެކަނި އަހަރެންގެ އަނތްބަކަށް... އެކަން އައިރާގެ ބޮޑުބޭބެ ވެސް ޖެހޭނީ ޤަބޫލުކުރަން" ނިޔާނު ބުންޏެވެ.\n"މީހުންގެ ގޯތިގެދޮރަށް ވަންނަން ކަލޭތީ ކާކު؟ އައިރާގެ މައްޗަށް އަދިވެސް ހިނގާނީ އަހަރުމެންގެ އަމުރު. އެހެންނޫނީ އޭނާ ހުންނާނީ މިގެއިން ބޭރުގައި..." ހިޝްމާ ބުންޏެވެ.\nހިޝްމާއަކީ ނިކަން ފަސޭހައިން ރުންކުރުވާ އަންހެނެކެވެ. ރުޅިއައުމާއެކު ގިނަ ފަހަރަށް އޭނާއަށް ކިޔޭ ނުކިޔޭއެއް ވެސް ނޭނގޭނެ އެވެ. ހިޝްމާއާ ޖަދަލު ނުކުރުމަށް ނިޔާނަށް އައިރާ އެކި ގޮތްގޮތުން އިޝާރާތް ކުރަމުން ދިޔަ ނަމަވެސް ނިޔާނު ހުރީ ދޫދޭ ފަދަ ގޮތަކަށް ނޫނެވެ. ޒުވާބުގަނޑު އިތުރަށް ހޫނުވީ ކޮޓަރީގައި އުޅުނު ޝަމްއާނު ވެސް ސިޓިންރޫމަށް ނުކުމެ ނިޔާނާ ދިމާއަށް އެއްޗެހި ކިޔަން ފެށުމުންނެވެ. އެއާއެކު ލިޒީއަށް ވެސް ދޫ ހިމޭނަކުން ނުބޭއްވުނެވެ. ޝަމްޢާނުގެ ޢަމަލުތައް އައިރާއާ ދޭތެރޭ ހުންނަ ގޮތުގެ ވާހަކަ ލިޒީ ގޮވާލުމާއެކު ޝަމްއާނަށް ހުއްޓުން އަރައިފިއެވެ. އެހެންނަމަވެސް ހިޝްމާގެ ރުޅިގަނޑު އިތުރަށް ހުޅުފަޅައިގެން ދިޔައެވެ. ލޯބިވާ ފިރިހެންދަރިފުޅާ ބެހޭގޮތުން އިވެމުންދިޔަ ވާހަކަތަކަކީ ލަދުވެތި ވާހަކަތަކަށްވެފައި އެ ވާހަކަ ޤަބޫލުކުރަން ވެސް ހިޝްމާ ބޭނުން ނުވީއެވެ.\n"މަގުމައްޗާ ހަމައަށް އެބަހުއްޓޭ ކަލޭމެންގެ އަޑު" ކުއްލިއަކަށް ދޮރޯށި ހުޅުވާލަފައި އެތެރެއަށް ވަން ތާއިބު ބުންޏެވެ. އެހިނދު ސިޓިންރޫމު ދޮރުމަތީ ތިބި ނިޔާނައި ލިޒީ އެއްޗެއް ނުބުނެ އެއްފަރާތައް ޖެހިލީ ތާއިބު ވަންނަން ތަންދިނުމުގެ ގޮތުންނެވެ. އޭރު ވެސް ހިޝްމާ ހުއްޓައެއް ނުލައެވެ. ދުލަށް އައިހާ ހުތުރު އެއްޗެއް އައިރާއާ ދިމާއަށް ގޮވަމުންދިޔައެވެ. ލިޒީއާއި ނިޔާނަށް ވަރަށް ރަނގަޅަށް ބަލާލުމަށްފަހު އަވަސް އަވަހަށް ތާއިބު ސިޓިންރޫމުން އެތެރެ ވެއްޖެއެވެ.\n"ކިހިނެއްތަ..." ތާއިބަށް ރަނގަޅަށް ބުނަން އުޅުނު އެއްޗެއް ނުބުނެވެނީސް ހިޝްމާ އަޑުގަދަކޮށް ގަތެވެ.\n"މިގެއިން މި މުޑުދާރު އަންހެނާ ނެރޭ... އެހެންނޫނީ ނުކުމެގެންދާނީ އަހަރެން..." އަމުރުވެރިކަމާއި އިންޒާރެއް ފަދައިން ހިޝްމާ ބުނެލީ ތާއިބަށް ބަލަން ހުރެއެވެ. އަދި އިދުރީސް ގުޅާފައި ދެއްކި ވާހަކައާއި ނިޔާނުއާއި ލިޒީ ކީހާ އެއްޗެހި ތާއިބުގެ ގާތުގައި ހިޝްމާ ކިޔާލީ އެތައް ގުނައެއް އިތުރު ކޮށްލުމާއެކު އެވެ. ތާއިބުގެ ސިކުނޑި ވެސް އެނބުރިގަތް ކަހަލައެވެ. އައި ރުޅީގައި އައިރާގެ ކަންފަތްމަތީ އޭނާއަށް ޖެހުނީ އެއްވެސް އިޚުތިޔާރަކާ ނުލައެވެ. އެހިނދު ނިޔާނު ސިޓިންރޫމުގެ ތެރެއަށް ވަދެ އައިރާގެ އަތުގައި ހިފައި ދަމައިގަތުމާއެކު އޭނާގެ ގާތަށް އައިރާ ގެނެސްފިއެވެ.\n"ބޭބެ ޕްލީޒް... އަހަރެން ބޭނުންވަނީ ނިޔާނާ އިންނަން..." އައިރާ ފުރަތަމަ ފަހަރަށް އަނގަހުޅުވާލި އެވެ.\n"ކަލޭގެ ބޭބެއެއް ނުހުންނާނެ... ކަލޭ ބޭނުންކުރާ އެއްޗެހި ހިފައިގެން ހަމަމިހާރު މިގެއިން ނުކުމޭ... ކަލެއަށް މިހާރު ތިއޮތީ އުޅެވޭނެގޮތް ފެނިފައި... މިހުރި ފިރިހެނާއާއެކު މިގެއިން ނުކުމެގެންދޭ... އަހަރުމެން ކަލޭ އުޅޭގޮތް ބަލާކަށް ނުދާނަން... އަދި ބުނަން... ދުވަހެއްގެ ކޮޅުން ވެސް މިގެއަކަށް ނުވަދެވޭނެ... ނުވެސް ވައްދާނަން..."\nތާއިބު ބުނުމުން ވެސް އައިރާ ހިމޭނުން ހުރީ ހަދާނޭ ގޮތެއް ނޭނގިފައެވެ. އޭނާ އެގެއިން ނުކުމެގެން ގޮސް ވަންނާނެތަނެއް ނެތީމައެވެ. އެހެންހުއްޓާ ތާއިބު އައިސް އައިރާގެ އަތުގައި ހިފައިގެ އެތެރެއަށް ދިއުމަށް ހިނގައިގަތެވެ. އޭނާގެ ފަހަތުން ނިޔާނާއި ލިޒީ ވެސް ވަނީ ކަންބޮޑުވެފައި ތިބެއެވެ. ތާއިބު އައިސް އައިރާ އުޅޭ ކޮޓަރިގަނޑު ކުރިމަތީ ހުއްޓުމާއެކު އަނެއްކާ ވެސް އަމުރުކުރީ އައިރާ ބޭނުންކުރާ ސަމާނު ހިފައިގެން އެގެއިން ނުކުމެގެން ދިއުމަށެވެ.\n"އައިރާ... އެއްޗެހި ހިފައިގެން ހިނގާ..." ކަންބޮޑުވެފައި ހުރި އައިރާގެ ހަރަކާތްތައް ފެނިފައި ނިޔާނު އެންމެފަހުން ބުނެލިއެވެ. އެއާއެކު އައިރާ ކޮޓަރިއަށް ވަދެ އޭނާގެ އަންނައުނުތައް ފޮށްޓަށް އަޅައިގެން ނުކުތެވެ. ގެންދާނޭ ބައިވެރި އެއްޗެހިތަކެއް އޭނާގެ އަތަކު ނުވެސް ނެތެވެ.\n"އެނބުރި ނާންނާތި އަހަރުމެންގެ ގާތަށް... ކަލެއާ އަހަރުމެންނާ އެއްވެސް ގުޅުމެއް ދެން ނޯންނާނެ..." ފޮށިހިފައިގެން ގެއިން ނުކުންނަން ދިޔަ ނިޔާނުގެ ފަހަތުން އައިރާ ދިއުމުން ތާއިބު ނިކަން ބާރަށް ބުންޏެވެ. ގެއިން ނުކުތުމުގެ ކުރިން އައިރާ ފަސްއެނބުރި ތާއިބާއި ހިޝްމާއަށް ބަލާލިއެވެ. އެހެންނަމަވެސް އެމީހުންގެ މޫނުމަތިން ފާޅުވަމުން ދިޔައީ އިންތިހާ ދަރަޖައިގެ ރުޅިއާއި ނަފުރަތެވެ. އައިރާގެ ޢާއިލާއަކީ ތާއިބުމެން ކަމުގައި ވިޔަސް އެމީހުން ދުވަހަކު ވެސް އައިރާ ބަލައި ނުގަންނާނޭކަން އޭނާއަށް އެނގެއެވެ. އެހެންވިޔަސް އެހާ ދުވަހު އެމީހުންގެ ގާތުގައި އުޅެފައި އެފަދަ ގޮތަކަށް ވަކިވެގެން ދާން ޖެހުމުން އައިރާގެ ހިތަށް އުނދަގޫވިއެވެ.\n"އޭތް! ތިއޯ... ފުރަނީތަ؟..." ޖޯލީގައި އޮތް ޖުވައިންއަށް އައިރާގެ ފޮށި ހިފައިގެން ނިޔާނު އައިސް ލިޒީމެންގެއަށް ވަން ވަގުތު ބުނެލިއެވެ.\n"އަހަންނާ އިންނަން އުޅޭކަން އެނގޭތީ ދެން އެމީހުންނަށް ކުރެވޭނެ ކަމެއްނެތީމަ ގެއިން ބޭރުކޮށްލީ" ނިޔާނު ބުންޏެވެ.\n"އެމީހުންނަށް ހީވާކަހަލަ އެމީހުންގެ މުށުތެރެއަށް ލައިގެން މުޅިއުމުރަށް އައިރާ ގެންގުޅެވިދާނެއޭ... އައިރާއަށް ދެރަދޭން ވެގެން ގެއިން އެ ނެރެލީ... އެކަމަކު އެމީހުން..." ލިޒީ ބުނަން އުޅުނު އެއްޗެއް ފުރިހަމަ ނުވީ އެމީހުންގެ ގާތުގައި ހުރެފައި އައިރާ ދުވެފައި އެގޭ ބިއްދޮށް ފަރާތަށް ދެވޭ ގޮތަށް ހުންނަ ހިމަ ގޯޅިގަނޑާ ދިމާއަށް ދިއުމުންނެވެ.\n"އައިރާ..." ލިޒީ ދާން އުޅުނު ހިނދު ނިޔާނު އޭނާގެ އަތުގައި ހިފެހެއްޓިއެވެ.\n"އަހަރެން ދާނީ..." ނިޔާނު މިހެން ބުނެފައި އައިސް ގޯޅިގަނޑަށް ބޯދިއްކޮށްލިއިރު ފާރުގައި ލެނގިލައިގެން އިސްޖެހިފައި އައިރާ ހުއްޓެވެ.\n"އައިރާ..." ނިޔާނު އައިސް ގޮވާލުމާއެކު އޭނާއަށް އައިރާ ބަލާލީ ކަރުނުން ފުރިފައިވާ ދެ ލޮލުންނެވެ. އޭނާ ނިޔާނުގެ މޭގައި ތަޅައިގަތެވެ.\n"މީ ނިޔާނުގެ ކަންތައް... މިހެން ވެދާނެތީ ނިޔާނަށް ހުއްޓާލުމަށް އެދެމުންދިޔައީ... މީ ހަމަ ނިޔާނުގެ ކަންތައް... ދެން އަހަރެން ދާނީ ކޮންތާކަށް..." ރޮވިފައިވާ އަޑަކުން އައިރާ ވާހަކަދެއްކިއެވެ. އައިރާގެ ދެއަތުގައި ނިޔާނު ހިފަހައްޓާލުމާއެކު ގެނެސް އޭނާގެ މޭގައި އައިރާ ފޮރުވާލިއެވެ.\n"ހުރިހާ ކަމެއް ވެސް ވާނީ އެންމެ ރަނގަޅަށް... އަހަރެން ނުދާނަން އައިރާއަށް ގޮތެއް ހޯދައި ދީފާނޫނީ... އަހަންނަށް އިތުބާރުކުރާށޭ ބުނަމެއްނު... ތީ މިހާރު އަހަރެންގެ ވާން އުޅޭ އަނބިމީހާއެއްނު... އައިރާ ކަންބޮޑުވާ ކޮންމެ ކަމަކީ އަހަރެން ވެސް އެކަމާ މެދު ކަންބޮޑުވާނޭ ކަންކަން... ސޯ ޕްލީޒް... ޑޯންޓް ކްރައި.... އަހަރެން މިކަން ވެސް ހައްލުކުރާނަން..."\n"އުފާވެރިކަން ހޯދުމަށް ޓަކައި މިހާ ބޮޑު ތަކުލީފެއް އުފުލަން ޖެހޭނެކަމަށް ހިޔެއްނުކުރަން... ލޯބިވުމުން ވެސް އަހަންނަށް އެކަމުގެ އެންމެ ފުރިހަމަ އުފާވެރިކަމެއް ނުލިބުނު... އަހަރެންގެ އުފާވެރިކަން ފޭރިގަންނަން މި ދުނިޔެ އަބަދު މަސައްކަތް ކުރާ ކަހަލަ..." ނިޔާނުގެ މޭގައި މޫނު ޖައްސާލައިގެން ހުރެ މަޑުމަޑުން އެ މޭގައި އައިރާ ފިރުމާލިއެވެ. އެހިނދު ކުރިއަށްވުރެ ވެސް ނިޔާނުގެ ދެއަތުގެ ތެރޭ އައިރާ ފިއްތާލައިފިއެވެ.


SunOnline: Iran ge roohee leader ah amaazukoh America ge dhathikurumuge fiyavalhuthakeh\nއީރާނުގެ ރޫހީ ލީޑަރަށް އަމާޒުކޮށް އެމެރިކާގެ ދަތިކުރުމުގެ ފިޔަވަޅުތަކެއް\nރުގިއްޔާ މުހައްމަދު މޫސާ 25 Jun 2019, 13:10\nއެމެރިކާގެ ރައީސް ޑޮނަލްޑް ޓްރަމްޕް ވަނީ އީރާނުގެ ލީޑަރު އާޔަތުﷲ އަލީ ޚާމަނާއީއާ ދެކޮޅަށް ދަތިކުރުމުގެ ފިޔަވަޅު އަޅުއްވާފައި -- ފޮޓޯ: ރޮއިޓާސް\nވޮޝިންޓަން (ޖޫން 25): އީރާނުގެ ރޫހީ ލީޑަރު އާޔަތުﷲ އަލީ ޚާމަނާއީ އާއި ސަރުކާރުގެ އެހެން ފަރާތްތަކަށް އަމާޒުކޮށް އެމެރިކާގެ ރައީސް ޑޮނަލްޑް ޓްރަމްޕް ދަތިކުރުމުގެ ފިޔަވަޅުތަކެއް އަޅުއްވައިފި އެވެ.\nޓްރަމްޕް ވިދާޅުވި ގޮތުގައި އެފިޔަވަޅުތައް އެޅީ އީރާނުން އެމެރިކާގެ ޖާސޫސީ ޑްރޯނެއް ވައްޓާލުން ފަދަ ގިނަ އަދަދެއްގެ މައްސަލަތަކާ ގުޅިގެންނެވެ. އަދި އެއަމަލުތަކުގެ ޒިންމާ ނަގަން ޖެހޭނީ ރޫހާނީ އާއި އޭނާއާ ގާތް ފަރާތްތަކުން ކަމަށް ބެލެވޭތީ އެވެ.\n"މި ފިޔަވަޅުތަކުގެ ސަބަބުން ރޫހީ ލީޑަރާއި އޭނާގެ އޮފީހާއި އޭނާއާ ގާތް ފަރާތްތައް މާލީ ވަސީލަތްތަކާއި އެހީތަކުން އެކަހެރި ކުރެވޭނެ،" ރައީސް ޓްރަމްޕް ވިދާޅުވި އެވެ.\nއަދި އެމެރިކާގެ ޓްރެޝަރީ ސެކްރެޓަރީ ސްޓީވެން މަނޫޗިން ވިދާޅުވި ގޮތުގައި އެފިޔަވަޅުތަކުގެ ސަބަބުން އެތައް ބިލިއަން ޑޮލަރުގެ އީރާނުގެ މުދާ ފްރީޒް ކުރާނެ އެވެ.\nއެޓްރެޝަރީން ނެރުނު ބަޔާނެއްގައިވާ ގޮތުން އެމެރިކާ އިން ފިޔަވަޅު އަޅާ ފަރާތްތަކުގެ ތެރޭގައި އީރާނުގެ ކަނޑާއި ވައިގެ ސިފައިންނާއި ރިވޮލިއުޝަނަރީ ގާޑުންގެ އަށް ކޮމާންޑަރުން ހިމެނެ އެވެ. އަދި މިހަފްތާ ތެރޭގައި އީރާނުގެ ފޮރިން މިނިސްޓަރު ޖަވާދު ޒާރިފްއާ ދެކޮޅަށް ވެސް ދަތިކުރުމުގެ ފިޔަވަޅު އަޅާނެ އެވެ.\nއޭގެ ސަބަބުން ޒާރިފް ވަނީ ޓްރަމްޕާ އަރިސް ފަރާތްތަކުން ބޭނުން ވަނީ ޑިޕްލޮމެޓިކްކޮށް މައްސަލަތައް ހައްލު ކުރުމުގެ ބަދަލުގައި ހަނގުރާމަ ކުރަން ކަމަށް ވިދާޅުވެފަ އެވެ.\n"މިހާރު ސާފުވާ ކަމަކީ [ޓްރަމްޕްގެ] ބީ ޓީމުން އެމެރިކާގެ މަސްލަހަތަކަށް ނުބަލާކަން. އެމީހުން ޑިޕްލޮމެސީއަށް ނަފްރަތު ކުރޭ އަދި ބޭނުން ވަނީ ހަނގުރާމަ ކުރަން،" ޒާރިފް ކުރެއްވި ޓުވީޓެއްގައިވެ އެވެ.\nޒާރިފް ބީ ޓީމުގެ ގޮތުގައި ސިފަ ކުރައްވަނީ ޓްރަމްޕްގެ ގައުމީ ސަލާމަތާ ބެހޭ މުޝީރު ޖޯން ބޯލްޓަން އާއި އޭނާ އީރާނާ ދެކޮޅު ލީޑަރުން ކަމަށް ވިދާޅުވާ އިސްރާއީލްގެ ބޮޑުވަޒީރު ބެންޖަމިން ނަތަންޔާހޫ އާއި ސައުދީ ވަލީއަހުދު މުހައްމަދު ބިން ސަލްމާން ފަދަ ބޭފުޅުންނެވެ.\nއީރާނުން މިދިޔަ ހަފްތާގައި އެމެރިކާގެ ޑްރޯނެއް ވައްޓާލީ އެޑްރޯން އެގައުމުގެ ވައިގެ ސަރަހައްދަށް ވަތް ކަމަށް ބުނެ އެވެ. ނަމަވެސް އެމެރިކާ އިން ބުނި ގޮތުގައި ޑްރޯން ވައްޓާލި އިރު އޭތި އޮތީ ބައިނަލްއަގުވާމީ ކަނޑުގެ ސަރަހައްދުގަ އެވެ.\nއެހަމަލާއަށް ފަހު އީރާނަށް ހަމަލާދޭން ޓްރަމްޕް އަމުރު ކުރެއްވި ނަމަވެސް، އެންމެ ފަހު ވަގުތު ހަމަލާތައް ނުދޭން ނިންމެވި ކަމަށް ނިއު ޔޯކް ޓައިމްސްއިން ރިޕޯޓުކުރި އެވެ.\nއެމެރިކާ އިން މިދިޔަ އަހަރު އީރާނުގެ ނިއުކްލިއާ އެއްބަސްވުމުން ވަކިވެ، އެގައުމާ ދެކޮޅަށް ދަތިކުރުމުގެ ފިޔަވަޅު އެޅި ފަހުން ދެ ގައުމުގެ ގުޅުން ވަނީ ގޯސްވެފަ އެވެ.\nއެމެރިކާގެ ދިފާއީ ވަޒީރު ކުއްލި ގޮތަކަށް ކާބުލްގައި\nސީރިއާގައިދޭ ހަމަލާތައް ހުއްޓާލަން ތުރުކީން އެއްބަސްވެއްޖެ\nޓްރަމްޕްގެ ސިޓީ އުރުދުޣާން ވައްޓާލީ ޑަސްބިނަށް


Iphone 12 Miaharu Ves Nereyne, Baeh Mauloomath Leak Vejje - Vaguthu\nކޮވިޑް-19 އާއި އެކު ދުނިޔެ ހުއްޓުމަކަށް އައިސް، އާއްމު ދިރިއުޅުމަށް ބޮޑެތި ބަދަލުތަކެއް އައިސްފައި ވާއިރު ގަވައިދުން ކޮންމެ އަހަރަކު ކުރަމުން އައި އެތައް ކަމެއް ވެސް މިވަނީ ކުރިއަށް ނުގެންދެވޭ ހާލަތެއް ކުރިމަތިވެފައެވެ. ނަމަވެސް އެޕަލް ކުންފުނިން ކޮންމެ އަހަރަކު ނެރެމުން އަންނަ އާއައިފޯން ނެރުމަށް މަޑުޖެހުމެއް އަންނާނެ ހެނެއް ހިޔެއް ނުވެއެވެ.\nއެޕަލް އިން ފެށުނީއްސުރެ ވެސް އައިފޯން މާކެޓް ކުރަން ގެންގުޅޭ އުކުޅެއް އޮވެއެވެ. އެއީ ބްލޮގަރުންނަށް ފޯނުގެ މައުލޫމާތު ފޯރުކޮށްދީގެން އެމައުލޫމާތު "ލީކް" ކުރުމެވެ. މިފަދަ ލީކްތަކާއި ގުޅިގެން އެޕަލް އިން އާއްމު ގޮތެއްގައި އެއްވެސް ވާހަކައެއް ނުދައްކައެވެ. ފޯނު ނެރޭއިރު ލީކްތަކުގައި ހުންނަ މައުލޫމާތުތައް ގިނަ ފަހަރަށް ދިމާވެއެވެ.\nކޮންމެއަކަސް މިފަހަރު ވެސް މިއޮތީ އައިފޯންގެ މައުލޫމާތުތަކެއް ލީކް ވެފައެވެ. ރިޕޯޓްތައް ބުނާ ގޮތުގައި މިއަހަރު ނެރޭ އައިފޯންގެ ނަމަކަށް އޮތީ އައިފޯން-12 ޕްރޯ އެވެ. މި ފޯނުގެ ސިފައަށް މާބޮޑު ބަދަލެއް ނުގެންނާނެ ކަމަށް ރިޕޯޓްތައް ބުނެއެވެ. އެހެންކަމުން ބަލާ ބެލުމަށް އައިފޯން 11 އާއި އައިފޯން 12 ގެ ދެމެދުގައި މާބޮޑު ތަފާތެއް ނުހުންނާނެއެވެ.\nރިޕޯޓްތައް ބުނާ ގޮތުގައި އަލަށް ނެރޭ އައިފޯންގައި ބެޓެރީގެ ބާރު ވަރަށް ގަދަކޮށްފައި ވާނެއެވެ. މީގެ އިތުރުން ފޭސް އައިޑީ އާއި ކެމެރާ އަށް އިތުރު ކުޅަދާނެ ކަމެއް ދީފައި ވާނެ ކަމަށް ވެސް ރިޕޯޓްތައް ބުނެއެވެ. ހާއްސަކޮށް ކެމެރާ އޮޓޯ ފޯކަލް ކުރުމުގައި މިހާރު އައިފޯނަށް ދިމާވެފައިވާ މައްސަލަތައް ހައްލު ކުރާނެއެވެ. އަދި ކެމެރާގެ ޒޫމް އިތުރު ކުރާނެއެވެ.\nއައިފޯން ނެރުމުގެ މަސައްކަތް އެޕަލް އިން ކުރަމުން ގެންދިޔަ ނަމަވެސް ބައެއް ތަޖުރިބާކާރުން ބުނާ ގޮތުގައި ދުނިޔޭގެ އިޤުތިޞާދަށް ދިމާވެފައިވާ ދަތިތަކުގެ ސަބަބުން މިއަހަރު އައިފޯން ވިކޭ މިންވަރު މަދުވެގެން ދާނެއެވެ.\nމެއި 11, 2020 11:32\nތި ފޯނުގެ އަގު 2000 ޑޮލަރައް ހަދާލައްޗޭ. އޭރުން ތީ މޮޅުފޯނަކައް ވާނީ.\nމެއި 11, 2020 13:26


ތަވްޙީދު ފިލާވަޅު 25 (ކިތާބުއް ތަވްޙީދުގެ ޝަރަޙަ) – DhiSalafiyyah\nތަވްޙީދު ފިލާވަޅު 25 (ކިތާބުއް ތަވްޙީދުގެ ޝަރަޙަ)\n05/01/2013 ޢަޤީދާއާއި ފިރުޤާތައް, ފިލާވަޅުއައްޝައިޚް މުޙައްމަދު ޝަމްޢޫން\nقَالَ اللَّهُ تَعَالَى: الَّذِينَ آمَنُوا وَلَمْ يَلْبِسُوا إِيمَانَهُمْ بِظُلْمٍ أُولَئِكَ لَهُمُ الأمْنُ وَهُمْ مُهْتَدُونَ (الأنعام: ٨٢)\nއީމާންވެ، އެބައިމީހުންގެ އީމާންކަން އަނިޔާއަކާއި، (އެބަހީ: ޝިރުކަކާއި) މަސްހުނި ނުކުރި މީހުން ދަންނައެވެ. އަމާންކަން ލިބިގެންވާ މީހުންނަކީ އެބައިމީހުންނެވެ. އަދި ތެދުމަގު ލިބިގެންވާ މީހުންނަކީވެސް ހަމައެބައިމީހުންނެވެ.\nއިމާމް މުޙައްމަދު ބިން ޢަބްދިލްވައްހާބް ރަޙިމަހުﷲ، މިބާބު ފައްޓަވާފައިމިވަނީ، އިބްރާހީމް ޢަލައިހިއްސަލާމް، އެކަލޭގެފާނުގެ ޤައުމުގެމީހުންނާ ކުރެއްވި ބަހުސް ބަޔާންކުރެއްވުމަށްފަހު، ﷲތަޢާލާ ވަޙީކުރައްވާފައިވާ އާޔަތުންނެވެ.\nއިބްރާހީމް ޢަލައިހިއްސަލާމްގެ ޤައުމުގެ މީހުން އަޅުކަންކުރަމުން އައީ ތަރިތަކަށެވެ. އެހެންކަމުން ﷲތަޢާލާ، އެއިލާހުގެ ޚަލީލު އިބްރާހީމް ޢަލައިހިއްސަލާމް، އެބައިމީހުންނަށް ތަވްޙީދަށް ގޮވައިލެއްވުމަށްޓަކައި ފޮނުއްވެވިއެވެ. އޭރު، ﷲއެއްކައުވަންތަކުރާ އެއްވެސްބަޔަކު އެބައިމީހުންގެ ތެރޭގައި ނުވެއެވެ. އެއެންމެންވެސް އަޅުކަންކުރަމުން އައީ ﷲތަޢާލާ ފިޔަވައި އެހެންފަރާތްތަކަށެވެ.\nބައްޕައާއި ޤައުމުގެ މީހުން ބުދުތަކަށް އަޅުކަންކުރާތީ، ތުއްޕުޅުއިރުވެސް އެކަލޭގެފާނު އެކަމާ ދެކޮޅުހައްދަވައެވެ. ﷲތަޢާލާ ވަޙީކުރައްވާފައިވެއެވެ. وَلَقَدْ آتَيْنَا إِبْرَاهِيمَ رُشْدَهُ مِنْ قَبْلُ وَكُنَّا بِهِ عَالِمِينَ (٥١) إِذْ قَالَ لأبِيهِ وَقَوْمِهِ مَا هَذِهِ التَّمَاثِيلُ الَّتِي أَنْتُمْ لَهَا عَاكِفُونَ (الأنبياء: ٥٢-٥١) “އަދި ހަމަކަށަވަރުން، ނަބީކަން ހަވާލުކުރެއްވުމުގެ ކުރިން، އިބްރާހީމްގެފާނަށް، ތިމަންއިލާހު ހެޔޮ ވިސްނުމާއި، ބުއްދިވެރިކަން ދެއްވީމެވެ. އަދި އެކަލޭގެފާނާމެދު ތިމަންއިލާހު މޮޅަށްދެނެވޮޑިގެންވަމެވެ. ބައްޕާއަށާއި، ޤައުމުގެމީހުންނަށް އެކަލޭގެފާނު ވިދާޅުވިހިނދު، ހަނދުމަކުރާށެވެ! ތިޔަބައިމީހުން އަޅުކަންކުރަމުންދާ މިބުދުތަކަކީ ކޮން އެއްޗެއްހެއްޔެވެ؟“\nﷲތަޢާލާ އެކަލޭގެފާނަށް އެއިލާހުގެ އެއްކައުވަންތަކަމާއި ކުޅަދުންވަންތަކަމުގެ ތަފާތު ހެކިތައްދެއްކެވިއެވެ. އެއީ، އެއިލާހުގެ އެއްކައުވަންތަކަން އެކަލޭގެފާނަށް ޔަޤީންކޮށްދެއްވުމުގެ ގޮތުންނެވެ. މިކަންތައް އެނގިވަޑައިގަތުމުން، ޤައުމުގެ މީހުންނަށް ﷲގެ އެއްކައުވަންތަކަމަށް ދަޢުވަތުދެއްވަން އެކަލޭގެފާނު ފެއްޓެވިއެވެ. އެކިގޮތްގޮތުން އެމީހުންނަށް ﷲތަޢާލާގެ އެއްކައުވަންތަކަމުގެ ހެކިތައް ބަޔާންކޮށްދެއްވިއެވެ. އެމީހުން އަޅުކަންކުރަމުން އަންނަ އެއްޗިއްސަކީ އަޅުކަންކުރުން ޙައްޤުވާ އެއްޗެހިތަކެއް ނޫންކަން ބަޔާންކޮށްދެއްވިއެވެ.\nމިގޮތުން އެކަލޭގެފާނުގެ ޤައުމުގެ މީހުންނަށް ވިސްނައިދެއްވުމަށްޓަކައި އެކަލޭގެފާނު ކުރެއްވި މަސައްކަތްޕުޅު ބަޔާންކުރައްވައި ﷲތަޢާލާ ވަޙީކުރައްވާފައިވެއެވެ. فَلَمَّا جَنَّ عَلَيْهِ اللَّيْلُ رَأَى كَوْكَبًا قَالَ هَذَا رَبِّي فَلَمَّا أَفَلَ قَالَ لا أُحِبُّ الآفِلِينَ (الأنعام: ٧٦) ” ދެންފަހެ، ރޭގަނޑުގެ އަނދިރިކަން އެކަލޭގެފާނުގެ މައްޗަށް ފެތުރުނުހިނދު، އެކަލޭގެފާނަށް ތަރިއެއް ފެނިވަޑައިގެން (އެކަލޭގެފާނުގެ ޤައުމަށް) ވިދާޅުވިއެވެ. (ތިޔަބައިމީހުން ހީކުރާގޮތުގައި) މިއީ އަހުރެންގެ ވެރިރައްބެވެ. ދެންފަހެ، އެތަރި އޮއްސުނުހިނދު، އެކަލޭގެފާނު ވިދާޅުވިއެވެ. އޮއްސިފުހިދާ ތަކެއްޗަކަށް އަހުރެން ލޯތްބެއްނުކުރަމެވެ.” މިހެން އެކަލޭގެފާނު ވިދާޅުވީ އެކަލޭގެފާނުގެ ޤައުމުގެ މީހުންނަށް އެތަރިތަކަކީ އެއީ އަޅުކަން ޙައްޤުވެގެންވާ އެއްޗެއް ނޫންކަން ބަޔާންކޮށްދެއްވުމަށްޓަކައެވެ.\nހަމަމިފަދައިން، ހަނދު އަރައިގެން އަންނަތަން ފެނިވަޑައިގެންނެވުމާއެކުވެސް އެކަލޭގެފާނު ވިދާޅުވިއެވެ. هَذَا رَبِّي فَلَمَّا أَفَلَ قَالَ لَئِنْ لَمْ يَهْدِنِي رَبِّي لأكُونَنَّ مِنَ الْقَوْمِ الضَّالِّينَ (الأنعام: ٧٧) “(ތިޔަބައިމީހުން ހީކުރާގޮތުގައި) މިއީ އަހުރެންގެ ވެރިރައްބެވެ. ދެންފަހެ، އެ ހަނދު އޮއްސިފުހުނުހިނދު، އެކަލޭގެފާނު ވިދާޅުވިއެވެ. އަހުރެންގެ ވެރިރައްބު ތެދުމަގުގައި އަހުރެން ޘާބިތު ނުކުރެއްވިނަމަ، މަގުގެއްލި، ފުރެދިގެންވާ މީހުންގެ ތެރެއިން އަހުރެން ވެއްޖައީސްކަން ކަށަވަރެވެ.” އަދި އެއަށްފަހު އިރު އަރައިގެން އަންނަތަން ފެނިވަޑައިގަތުމުންވެސް އެކަލޭގެފާނު ވިދާޅުވިއެވެ. هَذَا رَبِّي هَذَا أَكْبَرُ فَلَمَّا أَفَلَتْ قَالَ يَا قَوْمِ إِنِّي بَرِيءٌ مِمَّا تُشْرِكُونَ (الأنعام: ٧٨) “(ތިޔަބައިމީހުން ހީކުރާ ގޮތުގައި) މިއީ އަހުރެންގެ ވެރިރައްބެވެ. (ހަނދަށްވުރެން) މި، މާބޮޑެވެ. ދެންފަހެ، އެ އިރު އޮއްސުނުހިނދު، އެކަލޭގެފާނު ވިދާޅުވިއެވެ. އޭ އަހުރެންގެ ޤައުމުގެމީހުންނޭވެ! ތިޔަބައިމީހުން ޝަރީކުކޮށް ތިޔައުޅޭ (ބުދުތަކާއި، އިރު ހަނދުފަދަ) ތަކެތިން، ހަމަކަށަވަރުން، އަހުރެން ބަރީއަވެގެންވަމެވެ.” إِنِّي وَجَّهْتُ وَجْهِيَ لِلَّذِي فَطَرَ السَّمَاوَاتِ وَالأرْضَ حَنِيفًا وَمَا أَنَا مِنَ الْمُشْرِكِينَ (الأنعام: ٧٩) “ހަމަކަށަވަރުން އުޑުތަކާއި ބިން ނެތުމުގެ ތެރެއިން ހެއްދެވި ފަރާތަށް (ﷲއަށް) އަހުރެންގެ މޫނު ކުރިމަތިކޮށްފީމެވެ. (އެބަހީ: އެފަރާތަށް ތިމަންކަލޭގެފާނު ކިޔަމަންތެރިވެއްޖައީމެވެ.) އަދި މުޝްރިކުންގެ ތެރެއިން އަހުރެން ނުވަމެވެ.“\nއިރުހަނދާއި ތަރި އެއީ އިލާހުންތަކެއް ނޫންކަން، އެކަލޭގެފާނުގެ ޤައުމުގެ މީހުންނަށް ވިސްނޭނެފަދަ ގޮތަކަށް ބަޔާންކޮށްދެއްވުމަށްފަހު، އެކަލޭގެފާނު އެއްއެއްޗެހިން ބަރީއަވެގެންވާކަން ބަޔާންކޮށްދެއްވިއެވެ. އަދި އެކަލޭގެފާނު އިމާންވެވަޑައިންގަންނަވަނީ އުޑުތަކާއި ބިމުގެ ވެރިއިލާހަށްކަން އެބައިމީހުންނަށް ބަޔާންކޮށްދެއްވިއެވެ. އަދި އަޅުކަންކުރުން ޙައްޤު ހަމައެކަނި ފަރާތަކީ އެއިލާހުކަންވެސް ބަޔާންކޮށްދެއްވިއެވެ. ނަމަވެސް އެކަލޭގެފާނުގެ ޤައުމުގެ މީހުން، މިކަންތައް ޤަބޫލުކުރުމުގެ ބަދަލުގައި، އެކަލޭގެފާނާއި ދެކޮޅުވެރިވެ ބަހުސްކުރަން ފެށިއެވެ. މިގޮތުން އެކަލޭގެފާނުގެ ބައްޕަ ދެއްކިވާހަކަތައް، ﷲ ތަޢާލާ ކީރިތިޤުރުއާނުގައި ބަޔާންކުރައްވާފައިވެއެވެ. قَالَ أَرَاغِبٌ أَنْتَ عَنْ آلِهَتِي يَا إِبْرَاهِيمُ لَئِنْ لَمْ تَنْتَهِ لأرْجُمَنَّكَ وَاهْجُرْنِي مَلِيًّا (مريم: ٤٦) ” އޭނާ ބުންޏެވެ. (އެބަހީ: އިބްރާހީމްގެފާނުގެ ބައްޕަ ބުންޏެވެ) އޭ އިބްރާހީމްއެވެ! ތިމަންގެ އިލާހުންތަކަށް ތިބާ ނުރުހެނީހެއްޔެވެ؟ ތިބާ ތިޔަކަންތައް ނުހުއްޓައިފިނަމަ، ހަމަކަށަވަރުން، އަހުރެން ގަލުން ތަޅައި، ތިބާ މަރައިފާހުށީމެވެ. އަދި ދިގުމުއްދަތަކަށް، އަހުރެންނާ ދުރުވެގަންނާށެވެ!“\nއެބައިމީހުންގެ މިވާހަކަތަކަށް ރައްދުދެއްވަމުން އިބްރާހީމް ޢަލައިހިއްސަލާމް ވިދާޅުވި ބަސްފުޅު ބަޔާންކުރައްވައި ﷲތަޢާލާ ވަޙީކުރައްވާފައިވެއެވެ. وَحَاجَّهُ قَوْمُهُ قَالَ أَتُحَاجُّونِّي فِي اللَّهِ وَقَدْ هَدَانِي وَلا أَخَافُ مَا تُشْرِكُونَ بِهِ إِلا أَنْ يَشَاءَ رَبِّي شَيْئًا وَسِعَ رَبِّي كُلَّ شَيْءٍ عِلْمًا أَفَلا تَتَذَكَّرُونَ (٨٠) وَكَيْفَ أَخَافُ مَا أَشْرَكْتُمْ وَلا تَخَافُونَ أَنَّكُمْ أَشْرَكْتُمْ بِاللَّهِ مَا لَمْ يُنَزِّلْ بِهِ عَلَيْكُمْ سُلْطَانًا فَأَيُّ الْفَرِيقَيْنِ أَحَقُّ بِالأمْنِ إِنْ كُنْتُمْ تَعْلَمُونَ (الأنعام: ٨١-٨٠) ” އެކަލޭގެފާނުގެ ޤައުމުގެމީހުން (ﷲގެ އެއްކައުވަންތަކަމާމެދު) އެކަލޭގެފާނާ ޖަދަލުކުރިއެވެ. އެކަލޭގެފާނު ވިދާޅުވިއެވެ. ތިޔަބައިމީހުން ﷲއާމެދު ތިމަންކަލޭގެފާނާ ޖަދަލުކުރަނީ ހެއްޔެވެ؟ އެއިލާހުވަނީ ތިމަންކަލޭގެފާނަށް ތެދުމަގު ދައްކަވާފައެވެ. ތިޔަބައިމީހުން އެއިލާހަށް ޝަރީކުކޮށްއުޅޭ ތަކެއްޗަކަށް ތިމަންކަލޭގެފާނު ބިރުފުޅެއް ނުގަނެއެވެ. އެހެނެއްކަމަކު، ތިމަންކަލޭގެފާނުންގެ ވެރިރައްބު އިރާދަކުރައްވައިފި ކަމެއް އައިސް ޖެހޭނެތެވެ. ތިމަންކަލޭގެފާނުންގެ ވެރިރައްބުގެ ދެނެވޮޑިގަތުން ހުރިހައި ތަކެއްޗަކަށް ތަނަވަސް ވެގެންވެއެވެ. ތިޔަބައިމީހުން ފަހެ، (ތިމަންކަލޭގެފާނު މިބަޔާންކޮށްދެއްވި ކަންތަކުން) ޢިބްރަތް ޙާޞިލުކޮށް ނަޞީޙަތް ލިބިނުގަންނާނީ ހެއްޔެވެ؟ އަދި ތިޔަބައިމީހުން (ﷲއަށް) ޝަރީކުކުރި ތަކެއްޗަށް ތިމަންކަލޭގެފާނު ބިރުފުޅު ގަންނާނީ ކޮންފަދައަކުންހެއްޔެވެ؟ އަދި ހަމަކަށަވަރުން އެތަކެއްޗަށް އަޅުކަންކުރުން ހުއްދަވާނެފަދަ އެއްވެސް ޙުއްޖަތެއް ދަލީލެއްނުވާ ތަކެތި ﷲއާއި ބައިވެރިކޮށް ޝަރީކުކުރާކަށް ތިޔަބައިމީހުން ބިރެއްނުގަނެއެވެ. ފަހެ (ތިޔަމައިމީހުންނާއި ތިމަންކަލޭގެފާނާ) ދެބައިމީހުންކުރެ، (ޢަޛާބުން ސަލާމަތްވެ) އަމާންކަން ލިބުން ޙައްޤުކަންބޮޑީ، ކޮންބަޔެއްހެއްޔެވެ؟ ތިޔަބައިމީހުންނަށް (އެބަޔަކު) އެނގޭނަމަ (ނިކަންބުނެދީ ބަލާށެވެ!)“\nއިމާމް މުޙައްމަދު ބިން ޢަބްދިލްވައްހާބް ރަޙިމަހުﷲ މިތަނުގައި ގެންނަވާފައިމިވަނީ މި އާޔަތްތަކަށް ފަހު ﷲތަޢާލާ އަންޢާމް ސޫރަތުގައި ވަޙީކުރައްވާފައިވާ ބަސްފުޅެވެ. އެބަސްފުޅުގައި އައިސްފައިވަނީ އިސްވެދިޔަ އާޔަތުގައި އިބްރާހީމް ޢަލައިހިއްސަލާމް ކުރައްވާފައިވާ ސުވާލުގެ ޖަވާބެވެ. ނަރަކައިގެ ވޭންދެނިވި ޢަޛާބުން ސަލާމަތްވެ އަމާންކަން ލިބިގެންދާނީ ކޮންބައެއްކަމެވެ. الَّذِينَ آمَنُوا وَلَمْ يَلْبِسُوا إِيمَانَهُمْ بِظُلْمٍ أُولَئِكَ لَهُمُ الأمْنُ وَهُمْ مُهْتَدُونَ (الأنعام: ٨٢) “އީމާންވެ، އެބައިމީހުންގެ އީމާންކަން އަނިޔާއަކާއި، (އެބަހީ: ޝިރުކަކާއި) މަސްހުނި ނުކުރި މީހުން ދަންނައެވެ. އަމާންކަން ލިބިގެންވާ މީހުންނަކީ އެބައިމީހުންނެވެ. އަދި ތެދުމަގު ލިބިގެންވާ މީހުންނަކީވެސް ހަމައެބައިމީހުންނެވެ.“\nބައެއް ޢިލްމުވެރިން ވިދާޅުވަނީ، މިއާޔަތަކީވެސް އިސްވެދިޔަ އާޔަތްތައްފަދައިން، އިބްރާހީމް ޢަލައިހިއްސަލާމް ވިދާޅުވެފައިވާ ބަސްފުޅު ޙިކާޔަތުކުރައްވައި ﷲތަޢާލާ ވަޙީކުރައްވާފައިވާ ބަސްފުޅެއްކަމުގައެވެ. އޭގެ މާނައަކީ، “ފަހެ (ތިޔަމައިމީހުންނާއި ތިމަންކަލޭގެފާނާ) ދެބައިމީހުންކުރެ، (ޢަޛާބުން ސަލާމަތްވެ) އަމާންކަން ލިބުން ޙައްޤުކަންބޮޑީ، ކޮންބަޔެއްހެއްޔެވެ؟ ތިޔަބައިމީހުންނަށް (އެބަޔަކު) އެނގޭނަމަ (ނިކަންބުނެދީ ބަލާށެވެ!)” މިފަދައިން ސުވާލުކުރެއްވުމަށް ފަހު އެއަށް ޖަވާބުދެއްވީވެސް އިބްރާހީމްގެފާނެވެ. ﷲތަޢާލަ މިއާޔަތުގައި ބަޔާންކުރައްވާފައިމިވަނީ އެކަލޭގެފާނު ދެއްވި ޖަވާބެވެ.\nނަމަވެސް، އަނެއްބައި ޢިލްމުވެރިން ވިދާޅުވަނީ، އިބްރާހީމް ޢަލައިހިއްސަލާމްގެ ސުވާލު ބަޔާންކުރެއްވުމަށްފަހު، މިތަނުގައި އެއިލާހު ގެންނަވާފައިމިވަނީ އިބްރާހީމް ޢަލައިހިއްސަލާމްގެ ބަސްފުޅެއް ނޫންކަމުގައެވެ.\nކޮންމެއަކަސް، އިބްރާހީމް ޢަލައިހިއްސަލާމްގެ ބަސްފުޅެއް ކަމުގައިވިއަސް، އަދި އެކަލޭގެފާނުގެ ބަސްފުޅެއް ކަމުގައިނުވިއަސް، މިކަމުގައި މައްސަލައެއް ނުވެއެވެ. ސަބަބަކީ، އިބްރާހީމް ޢަލައިހިއްސަލާމްގެ ބަސްފުޅަކަށްވިއަސް، އެކަލޭގެފާނު ވާހަކަފުޅުދެއްކެވީ ﷲތަޢާލާ އެކަލޭގެފާނަށް އެންގެވި ގޮތަށެވެ. އެހެންކަމުން މި ދެގޮތަށް ބެލިއަސް އެއީ ﷲގެ ޙަޟްރަތުން އައި ޖަވާބެކެވެ.\nމިއާޔަތާއި، މިބާބާއި އޮތްގުޅުމަކީ ކޮބާ؟\nމިއާޔަތާއި މިބާބާއި އޮތް ގުޅުން ވަރަށް ސާފެވެ. އެހެނީ މިއާޔަތުގައި ބަޔާންވެފައިމިވަނީ ތަވްޙީދުގެ އަހުލުވެރިއެއްކަމުގައި ވުމުގެ މާތްކަމެވެ. ހިދާޔަތު ލިބިގެންވާ، އަދި އަމާންކަން ލިބިގެންވާ މީހެއްކަމުގައި އެމީހާ ވާނެކަމެވެ. އަދި މީގެ އިތުރުން، އެތަނެއްގެ އަހުލުވެރިންނަކީ ތަވްޙީދުގެ އަހުލުވެރިންތަކެއް ކަމުގައި ވެއްޖެނަމަ، އެތަނެއްގައި އަމަންއަމާންކަމާއި ޞުލްޙަމަސަލަސްކަން އޮންނާނެކަންވެސް މިއާޔަތުން އެނގިގެންދެއެވެ.\n1-އިބްރާހީމް ޢަލައިހިއްސަލާމާއި އެކަލޭގެފާނުގެ ގައުމުގެ މީހުންގެ ދެމެދުގައި ކުރެވުނީ ކޮން ބަހުސެއް؟\n2-ޢަޛާބުން ސަލާމަތްވެ އަމާންކަން ލިބޭނީ ކޮންބަޔަކަށް؟\n3-އަޅުގަނޑުމެން ޝަރަޙަކުރަމުން މިދަނީ ކޮން ބާބެއް؟ އަދި މިބާބުގައި ބަޔާންވެފައިވާ އާޔަތާއި، މިބާބާއި އޮތް ގުޅުމަކީ ކޮބާ؟\n4-މި ބާބުގައި ބަޔާންވެފައިވާ އާޔަތަކީ އެއީ އިބްރާހީމްގެފާނުގެ ބަސްފުޅެއްކަމާމެދު ޢިލްމުވެރިންގެ މެދުގައި އުފެދިފައިވާ ޚިލާފު ތަފްޞީލާއެކު ބަޔާންކުރޭ!


Hissage baazaarun Dhivehinnah fudhuntherikamaai ammdhanee\nހިއްސާގެ ބާޒާރުން ދިވެހިންނަށް ފުދުންތެރިކަމާއި އާމްދަނީ\nސަރުކާރުގެ އެންމެ ބޮޑު ކުންފުނި ކަމަށްވާ އެމްއޭސީއެލްއިން މެނޭޖު ކުރާ ވީއައިއޭ: އެމްއޭސީއެލްއަށް ހިއްސާގެ ބާޒާރުގައި ލިސްޓް ކުރެވިދާނެ -- ފޮޓޯ: ސީއެމްޑީއޭ\nޅަފަތުގައި އޮތް ރާއްޖޭގެ ހިއްސާގެ ބާޒާރުގައި، އާންމުންނަށް ހިއްސާ ވިއްކާފައި ވަނީ ޖުމްލަ ނުވަ ކުންފުންޏަކުންނެވެ. ހިއްސާގެ ބާޒާރަކީ ގައުމު ބިނާ ކުރުމުގައި ވަކިވަކި ފަރުދުންގެ ބައިވެރިވުން އިތުރުކޮށް، ދެމެހެއްޓެނިވި ތަރައްގީ ގެނެސް އަދި އާމްދަނީގެ ފަރަގު ކުޑަ ކުރަން ބޭނުން ކުރެވޭ މުހިންމު ވަސީލަތެކެވެ. މިއަދު މި ބާޒާރަށް އިތުރު ކުރިއެރުންތައް ލިބި، ތަރައްގީގެ ދުވެލި ބާރުވަމުންދާ މަންޒަރު މިވަނީ ފެންނަން ފަށާފަ އެވެ. ފާއިތުވި ތިން އަހަރުގެ ތެރޭގައި، ފައިދާވާ ތިން ކުންފުންޏެއް ވަނީ ހިއްސާ އަދި ދަރަނީގެ ވަސީލަތްތަކުގެ މުއާމަލާތް ހިންގާފަ އެވެ.\nއުރީދޫ މޯލްޑިވްސް، މޯލްޑިވްސް އިސްލާމިކް ބޭންކް (އެމްއައިބީ) އަދި ހައުސިންގް ޑިވެލޮޕްމެންޓް ފައިނޭންސް ކޯޕަރޭޝަން (އެޗްޑީއެފްސީ) އެވެ. އުރީދޫ އަދި އެމްއައިބީ އިން އާންމުންނަށް ހުޅުވާލާއިގެން ހިއްސާ ވިއްކާފައިވާއިރު އެޗްޑީއެފްސީން ވަނީ ސުކޫކް އަދި ބޮންޑް މި ބާޒާރުގައި ވިއްކާފަ އެވެ.\nމި ބާޒާރު އިތުރަށް ކުރިއެރުވުމަށްޓަކައި, ބޮޑެތި ކުންފުނިތަކުން ފައިސާ ހޯދުމުގައި ހިއްސާގެ ބާޒާރު ހިޔާރުކޮށް، ކުންފުނިތަކުގައި އާންމުންގެ ބައިވެރިވުން މިހާރަށްވުރެ ބޮޑަށް އިތުރު ކުރުމަކީ ގައުމު، ތަރައްގީގެ އިތުރު ހަރުފަތަކަށް ގެންދިޔުމުގައި މުހިންމު ރޯލެއް އަދާ ކުރާނެ ކަމެކެވެ. މިގޮތުން، މިބާޒާރުން ފެނިގެން ދިއުން މުހިއްމު ކަމަށް ފެންނަ ދިވެހި ކުންފުނި ތަކަށް އަލިއަޅުވާލާނަމެވެ.\nމޯލްޑިވްސް އެއާޕޯޓްސް ކޮމްޕެނީ ލިމިޓެޑް (އެމްއޭސީއެލް) އަކީ 100 ޕަސެންޓް ސަރުކާރު ހިއްސާވާ، ޓޫރިޒަމް ދާއިރާގެ މައި ދޮރާއްޓެވެ. ނަވާރަސަތޭކެ ފަސްދޮޅަސް ހަވަނަ އަހަރު އުފެދުނު މޯލްޑިވްސް އެއާޕޯޓްސް އޮތޯރިޓީ އުވާލައި، މޯލްޑިވްސް އެއާޕޯޓްސް ކޮމްޕެނީ ލިމިޓެޑް ވުޖޫދަށް އައިސްފައި ވަނީ އޮގަސްޓް 1، 2000 ގައެވެ. އެމްއޭސީއެލްއަކީ އަހަރެއްގެ މައްޗަށް މިލިއަނެއްހާ ޓުއަރިސްޓުންނަށް މަރުޙަބާ ކިޔާ ކުންފުންޏެކެވެ.\nކުންފުނީގެ 2018 ވަނަ އަހަރުގެ މާލީ ރިޕޯޓަށް ބަލައިލާއިރު، ކުންފުނީގެ އާމްދަނީ 18 ޕަސެންޓް އިތުރު ކުރެވި، ސާފު ފައިދާވަނީ ނުވަ ޕަސެންޓް ކުރިއަރާފަ އެވެ. ތެޔޮ ވިއްކައިގެން ލިބުނު އާމްދަނީ 26 ޕަސެންޓް އިތުރުވެފައިވާއިރު، ފްލައިޓުގެ ލޭންޑިން ފީގެ އާމްދަނީވަނީ 17 ޕަސެންޓް އިތުރުވެފަ އެވެ.\nކޮވިޑް-19 އާއި ގުޅިގެން ދުނިޔޭގެ މާލީ ނިޒާމަށް ކުރިމަތިވެފައިވާ ގޮންޖެހުންތަކާއެކު، ކުންފުނީގެ ކުރިޔަށް ޕްލޭން ކުރެވިފައިވާ ބޮޑެތި މަޝްރޫއުތަކަށް ލޯނު ހޯދުމުގައި ދަތިތަކެއް ކުރިމަތިވުން އެކަށީގެން ވެއެވެ. އަދި ގައުމުގެ އިގްތިސޯދަށް ލިބިފައިވާ ގެއްލުމުން އަރައިގަތުމުގައި ބޭރުގެ ބޭންކު ތަކުން ލޯނު ނެގުމުގެ ބަދަލުގައި، ރާއްޖޭގައި ހުރި މިފަދަ ވަސީލަތްތައް ބޭނުން ކުރުން މުހިންމެވެ. ހިއްސާގެ ބާޒާރަކީ މީގެ އެއް ވަސީލަތެވެ.\nމޯލްޑިވްސް ޕޯޓްސް ލިމިޓެޑް (އެމްޕީއެލް) އަކީ އިމްޕޯޓް އަދި އެކްސްޕޯޓްގެ ޒަރިއްޔާއިން ރާއްޖެއާއި މުޅި ދުނިޔެ ގުޅުވައިލާދޭ މައި ހަބެވެ. ޖުލައި 31، 2008 ގައި އުފެއްދުނު މި ކުންފުންޏަކީ 100 ޕަސެންޓް ސަރުކާރު ހިއްސާވާ ކުންފުންޏެކެވެ. އުމުރުން ޅަ ކުންފުންޏެއް ކަމުގައި ވިޔަސް، އެމްޕީއެލް އަންނަނީ އަހަރެއް އަހަރަކަށް ފުޅާވަމުން އަދި ކުރިއަރަމުންނެވެ. އެގޮތުން، 2018 ގައި ކުންފުނީގެ ޖުމްލަ އާމްދަނީ 21 ޕަސެންޓް އިތުރުވެ، ކުންފުންޏަށް ސާފު ފައިދާގެ ގޮތުގައި 228 މިލިޔަން ރުފިޔާ ލިބިފައިވެ އެވެ.\nހިއްސާގެ ބާޒާރުގައި ލިސްޓް ކުރުމުން، ކުންފުނިން ކުރާ ހުރިހާ މަސައްކަތެއް ވެސް ދެފުށް ފެންނަ ގޮތަށް ބައްޓަންވެ، ސީއެމްޑީއޭ ގެ އުސޫލުތަކާއި ގަވާއިދުތަކަށް އަމަލުކުރުން ލާޒިމު ވެއެވެ. އެގޮތުން ކޯޕަރޭޓް ގަވަނެންސް ކޯޑަށް އަމަލު ކުރަން ފަށާ ހިސާބުން ކުންފުނީގެ ހިންގުމަށް ބޮޑެތި ބަދަލުތަކެއް އައިސް، ރާއްޖެއާއި ދުނިޔޭގެ މާލީ ބާޒަރުގައި ފުރިހަމައަށް ވާދަ ކުރެވި، ކުންފުންޏަށް އޮންނަ އިންވެސްޓަރުންގެ އިތުބާރު ބޮޑުވެގެން ދާނެއެވެ.\nމި ބަދަލުތަކުގެ ތެރޭގައި ކުންފުނި ހިންގުމަށް ހަރުދަނާ ބޯޑް އޮފް ޑިރެކްޓަރުން އައްޔަންކުރުމާއި، އެތެރޭގެ ހިންގުން ރަނގަޅު ކުރުމާއި، ދެފުށް ފެންނަ ގޮތަކަށް ކުންފުނީގެ މާލީ ބަޔާންތައް ޕަބްލިޝްކުރުން އަދި ކޯޕަރޭޓް ސޯޝަލް ރެސްޕޮންސިބިލިޓީ ފަދަ ކަންކަން ހިމެނިގެން ވެއެވެ.\nހައުސިން ޑިވޮލޮޕްމެންޓް ފައިނޭންސިން ކޯޕަރޭޝަން\nހައުސިން ޑިވޮލޮޕްމެންޓް ފައިނޭންސިން ކޯޕަރޭޝަން (އެޗްޑީއެފްސީ) ވުޖޫދަށް އައީ 2004 ވަނަ އަހަރުގައި 100 ޕަސެންޓް ސަރުކާރު ހިއްސާވާ ކުންފުންޏެއްގެ ގޮތުގަ އެވެ. މި ކުންފުނި 2006 ވަނަ އަހަރު ޕަބްލިކް ކުންފުންޏަކަށް ބަދަލު ކުރި ނަމަވެސް، 2008 ވަނަ އަހަރު ވަނީ ޕްރައިވެޓައިޒް ކޮށްފައެވެ.\nމި ކުންފުނީގެ މައި ހިއްސާދާރުންގެ ގޮތުގައި މިހާރު ހިމެނެނީ ދިވެހި ސަރުކާރާއި 49 ޕަސެންޓް އޭޝިއަން ޑިވެލޮޕްމެންޓް ބޭންކާއި 18 ޕަސެންޓް، އިންޓަނޭޝަނަލް ފައިނޭންސް ކޯޕަރޭޝަން 18 ޕަސެންޓް އަދި އިންޑިޔާގެ އެޗްޑީއެފްސީ އިންވެސްޓްމެންޓް ލިމިޓެޑްގެ 15 ޕަސެންޓެވެ.\nއެޗްޑީއެފްސީއަކީ ހިއްސާގެ ބާޒާރަށް ފަރިތަ ކުންފުންޏެކެވެ. ހިއްސާ ވިއްކާފައި ނުވި ނަމަވެސް، ފާއިތުވި ތިން އަހަރު ވެސް މި ކުންފުނިން ވަނީ އާންމުންނަށާއި ކުންފުނިތަކަށް ހުޅުވާލައިގެން ދަރަނީގެ ވަސީލަތްތައް ކަމަށްވާ ސުކޫކް އަދި ބޮންޑް ވިއްކާފަ އެވެ.\nފާއިތުވެ ދިޔަ އަހަރުތަކުގައި، ރާއްޖޭގެ އިގްތިސޯދާއެކު، ކޮންސްޓްރަކްޝަން އަދި ރިއަލް އެސްޓޭޓް ދާއިރާ ވެސް ވަނީ ފުޅާވެގެން ގޮސްފަ އެވެ. އެހެންކަމުން، ގިނަ ސޯޝަލް ހައުސިންގް ޔުނިޓްތަކާއި އެހެނިހެން ހައުސިންގް ޔުނިޓްތައް ބާޒާރަށް ދަނީ އިތުރު ވަމުންނެވެ.\nއެޗްޑީއެފްސީގެ މައިގަނޑު ވިޔަފާރިއަކީ މިފަދަ ހައުސިންގް ލޯނުތައް ދޫކުރުން ކަމުގައިވުމުން، މި ދަނޑިވަޅުގައި ލޯނު ޕޯޓްފޯލިއޯ ފުޅާ ކުރުމަށް ފައިނޭންސިންގް ބޭނުން ވާނެ އެވެ. އެހެންކަމުން، ކުންފުނީގެ ހިއްސާ ވެސް ބާޒާރުގައި ވިއްކައިގެން، ލޯނު ދޫކުރުމުގެ ގާބިލްކަން އިތުރު ކުރެވިގެން ދާނެ އެވެ.\nކޮވިޑް-19 ގެ ސަބަބުން ދުނިޔޭގެ އެހެން ގައުމު ތަކެކޭ އެއްފަދައިން ރާއްޖެއަށް ވެސް ވަނީ އިގްތިސޯދީ ގޮތުން ނޭދެވޭ އަސަރުތަކެއް ކޮށްފަ އެވެ. އާމްދަނީ ދަށްވެ، ވަޒީފާ ތަކަށާއި، ވިޔަފާރި ތަކަށް ވަނީ ބޮޑެތި ގެއްލުން ތަކެއް ލިބިފައެވެ. މި އަހަރަށް ޕްލޭން ކޮށްފައި ހުރި ޕްރޮޖެކްޓްތައް ހުއްޓި، އެއަށް ފަންޑު ހޯދުމުގައި ވަނީ ދަތިތަކާއި ކުރިމަތިވެފަ އެވެ. މިފަދަ ދަނޑިވަޅެއްގައި، ކުންފުނިތަކުން ދަރަނީގެ ގޮތުގައި ފައިސާ ހޯދުމުގެ ބަދަލުގައި، ހިއްސާގެ ބާޒާރުގައި ހިއްސާ ވިއްކައިގެން އެ ފައިސާ ހޯދުން ރަނގަޅު ވާނެ އެވެ. އިންވެސްޓްމަންޓް ރިސްކާއި، ފައިނޭންސިންއަށް ކުރާ ހަރަދު ކުޑަކޮށް ގައުމުގައި ލިބެންހުރި ވަސީލަތްތައް ބޭނުން ކުރުމަކީ މުހިއްމު ކަމެކެވެ.\nއެޑިޓަރުގެ ނޯޓް: މި ލިޔުން ލިޔެފައި ވާ އަހުމަދު އަރުޝަދަކީ މެލޭޝިޔާގެ އޭޝިއަން ޕެސިފިކް ޔުނިވާސިޓީގައި އެކައުންޓިންގް އެންޑް ފައިނޭންސް ސްޕެޝަލައިޒިން އިން ފޮރެކްސް އެންޑް އިންވެސްޓްމެންޓް ދާއިރާ އިން ފުރަތަމަ ޑިގްރީ ހާސިލް ކުރަމުން އަންނަ ދަރިވަރެކެވެ. ޑިގްރީގެ ބޭނުމަށްޓަކައި މިހާރު އިންޓާންޝިޕްގައި މަސައްކަތް ކުރަމުންދަނީ މޯލްޑިވްސް ސްޓޮކް އެކްސްޗޭންޖު ކުންފުނީގަ އެވެ. މި ލިޔުން ޝާއިއުކޮށްފައި ވަނީ އެ ކުންފުނިން އެދިގެނެވެ.\nސީއެމްޑީއޭ އޮޕް - އެޑް


America aai Igireysi villaathuge igthisaadhu dhahvany | Mihaaru\nވިޔަފާރި / އައިއެމްއެފް\nއެމެރިކާ އާއި އިނގިރޭސި ވިލާތުގެ އިގްތިސާދު ކުރިއަރާނެކަމަށް ބެލި މިންވަރު ދަށްކޮށްފި\nއައިއެމްއެފް: ދުނިޔޭގެ އިގުތިސާދު ކުރިއަރާނީ 3.5 ޕަސެންޓްގައި\n24 ޖުލައި 2017 - 12:35\nއައިއެމްއެފް އިން ކުރިން ލަފާކުރީ އެމެރިކާގެ އިގްތިސާދު މި އަހަރު ނިމޭއިރު 2.3 ޕަސެންޓް ކުރި އަރާނެ ކަމަށެވެ. ނަމަވެސް މިހާރު އެ ނިސްބަތް 2.1 ޕަސެންޓަށް ވަނީ ދަށްކޮށްފަ އެވެ. އިނގިރޭސި ވިލާތުގެ އިގްތިސާދު ކުރިއަރާނެ ކަމަށް ބެލި މިންވަރު ދަށްކޮށްފައި ވަނީ ދެ ޕަސެންޓުން 1.7 ޕަސެންޓަށެވެ.\nދެ ގައުމުގެ އިގްތިސާދު ކުރިއަރާނެ ކަމަށް ލަފާކުރި މިންވަރު ދަށްކުރީ މި އަހަރުގެ ފުރަތަމަ ކުއާޓަރުގައި އެ ދެ ގައުމުގެ އިގްތިސާދު، ލަފާކުރި ވަރަށް ކުރި ނޭރުމުންނެވެ.\nބޮޑު ދެ ބާރުގެ ގޮތުގައި އޮތް އެމެރިކާ އާއި އިނގިރޭސި ވިލާތުގެ އިގްތިސާދީ ދުވެލި މަޑުވި ނަމަވެސް ދުނިޔޭގެ އިގްތިސާދަށް އޭގެ އަސަރު ކުރާނެ ކަމަށް އައިއެމްއެފް އިން ލަފައެއް ނުކުރެ އެވެ.\nއައިއެމްއެފް އިން މި އަހަރު ދުނިޔޭގެ އިގުތިސާދު ކުރިއަރާނެ ކަމަށް ލަފާކޮށްފައި ވަނީ 3.5 ޕަސެންޓެވެ. އަދި އަންނަ އަހަރަށް ލަފާކުރަނީ 3.6 ޕަސެންޓް ކުރިއަރާނެ ކަމަށެވެ.\nއިގްތިސާދު އައިއެމްއެފް އިގިރޭސިވިލާތް އެމެރިކާ\nބޮޑު ދެ ބާރުގެ ގޮތުގައި އޮތް އެމެރިކާ އާއި އިނގިރޭސި ވިލާތުގެ އިގްތިސާދީ ދުވެލި މަޑުވި ނަމަވެސް ދުނިޔޭގެ އިގްތިސާދަށް އޭގެ އަސަރު ކުރާނެ ކަމަށް އައިއެމްއެފް އިން ލަފައެއް ނުކުރާކަމަށް މިޚަބަރުގައި ލިޔެފައިވެއެވެ. އިނގިރޭސި ވިލާތް ބޮޑުބާރަކަށްވިގޮތް ވިސްނާ ވިސްނާވެސް މިއުޅެނީ ނޭނގިގެން އިޤތިސާދީގޮތުން އެންމެ ބޮޑުދެބާރުކަމަށް ގުގުލްގަ ޖަހާއިރަށް މިއަންނަނި އެމެރިކާ ޗައިނާ އެއީ 18 ޓްރިލިއަން ޑޮލަރާއި އެކު އެމެރިކާ އަދި 11 ޓްރިލިއަން ޑޮލަރާއި އެކު ޗައިނާ ވޯލްޑްސް ބިގެސްޓް އިކޮނޮމީގަ ޔޫ.ކޭ ހިމަނާފައިވަނީ5ވަނައަށް ދެން މިލިޓަރީ ޕަވަރގައި ޔޫ.ކޭ ރޭންކްކޮށްފައި އޮތީ 2017 ވަނަ އަހަރު9ވަނައަށް އެހެންވީމާ މިބުނާ އެއްޗެއް ނޭނގުނު\nޗައިނާގަ ލާރި ތިއްބަސް އަދި މިލިޓަރީ ޕާސަނަލް ގިނަ ވިޔަސް އިނގިރޭސި ވިލާތާ ހަނގުރާމަ އެއް ކޮއްގެން ޗައިނާ މޮޅެއް ނުވާނެ. ދުނިޔޭގަ އެއްމެ ނުފޫޒު ގަދަ ގައުމަކީ އިނގިރޭސި ވިލާތް. މިލިޓަރީ ގޮތުން އެއްމެ ބާރު ގަދަޢީ އެމެރިކާ. ޗައިނާ އެހާ ބޮޑު އާބާދީ އަކަށް 11 ޓްރިލިއަން ލިބުނަސް ގިނައީ ފަގީރުން. އަދި އެމެރިކާ ޔޫކޭ ގަ ހުރި ޓެކްނޮލޮޖީ އާ ގާތްވެސް ނުކުރާނެ. ރަޝިއާ އަކީ މިލިޓަރީ ބާރެއް. އެކަމަކު އެތާނގަ ލާރިއެއް ނެތް.


Ras Online - ސަރާ - އެޕިސޯޑް 11\nސަރާ - އެޕިސޯޑް 11\nޞާދިރު ޢަލީދީދީ 30 ޖޫން 2020\nމިހާރު ޢަމުދުން ދަރިޔަކު ހޯދުން އޭނާ އަވަސް ކުރަންވެސް ބޭނުންވެއްޖެއެވެ. މަލަކާ ޢިމްރާނަށް ކުއްޖަކު ވިހާތަން ދުށުމަކީ ފަހަރެއްގައިވެސް އޭނާއަށް ކުޅަދާނަވާނޭ ކަމެއް ކަމަކަށް ނުބެލެވެއެވެ.\n[މަލަކާ ޢިމްރާނަށް ދަރިޔަކު ވިހާ މަންޒަރު ދެކޭނޭ ހިތްވަރެއް އަހަރެންގެ ކިބަޔަކު ނެތް...އަޅެ އަހަރެން މޮޔަވެދާނެ.] ސަރާއަށް ރޮވޭގޮތްވިއެވެ.\n[ދެރަނުވޭ ސަރާ...މާގިނަ ދުވަހެއްނުވެ މާތްރަސްކަލާނގެ އިރާދަފުޅުން ސަރާވެސް ބަލިވެ އިންނާނެ.] ޢިމްރާން ސަރާގެ ހިތްހަމަޖައްސާލަދިނެވެ. ސަރާ ޢިމްރާންގެ މޭގައި ބޯއަޅާލިއެވެ.\nދުވަސްތަކަކަށްފަހު އަނެއްކާވެސް ރައްޒާޤު މަލަކާއަށް ގުޅީ އެދުވަހުއެވެ. ހީވާގޮތުން އޭނާގެ މަންމަގެ ބޭސް ފަރުވާއަށްފަހު މާލެ އައީއެވެ.\n[މަލަކާ ފޯނު ނުނަގަފާނެތީ، އެހެން ނަންބަރަކުން މިގުޅީވެސް. ކޮބާ މިހާރު ބަނޑަށް ކިތައް މަސްވެއްޖެ. މަލަކާ ތިއުޅެނީ އަހަރެންގެ ދަރިފުޅު ޢިމްރާންގެ ބޮލުގައި އަޅުވާކަށްނު....އަހަރެން މާލެ އައިސް އެންމެ ފުރަތަމަވެސް ގުޅީ ލޯބިވާއަށް...އަހަރެން ބޭނުން ބައްދަލުކުރަން...ތަނެއް ހަމަޖައްސަންތަ؟] ރައްޒާޤު މަލަކާއަށް ވާހަކަ ދައްކާކަށް ފުރްޞަތެއް ނުދީ، އެއްނޭވާއިން ގިނަ ވާހަކަތަކެއް ދެއްކިއެވެ. މަލަކާ އަނގައިންވެސް ނުބުނެ ފޯނު ބާއްވައިފިއެވެ. ރައްޒާޤު ގާތަށް އައީކީ އަމަށަކު ރުޅިއެއް ނޫނެވެ. އައި ރުޅީގައި މަލަކާގެ ގެޔަށް ދިޔުމަށްޓަކައި ސައިކަލުގައި ބާރަށް ދުއްވާލިއެވެ.\nއެހިނދު ސައިކަލްގެ ދުވެލި ހުރީކީ ރާއްޖޭގައި އެފަދަ ވެހިކަލްތައް ދުއްވުމުގެ ހުއްދަ އޮންނަވަރަށްވުރެން މާބޮޑަށްވެސް ބާރު ސްޕީޑެއްގައެވެ. އޭނާއަކީ ކުރިން ދުވަހަކުވެސް އެހާ ބާރަށް ސައިކަލް ދުއްވި މީހެއް ނޫނެވެ. މާބޮޑަށް ލޭހޫނުވުމުގެ ސަބަބުން، އޭނާވަނީ ހަމައިން ނެއްޓިފައެވެ. އެއީ އޭނާގެ ބަދުނަޞީބު، މަލަކާގެ ނަޞީބު ކަމަށްވެސް ވެދާނެއެވެ.\nރައްޒާޤު ދުއްވަމުންދިޔަ ސައިކަލް، ހަމަ އެއުޞޫލުން ދުއްވަމުންދިޔަ އެހެން ސައިކަލެއްގައި ޖެހި ރައްޒާޤު ބުރައިގެންގޮސް ޖެހުނީ މަޖީދީމަގުގައި ހުރި ފިހާރައެއްގެ ބިއްލޫގަނޑުގައެވެ. ވަގުތުން ރައްޒާޤު ލެއިން ކަޅިވެއްޖެއެވެ. އޭނާގެ ސައިކަލްގައި ޖެހުނު ސައިކަލް ދުއްވަން އިނީ ލައިސަންސްވެސް ނެތް ކުއްޖެކެވެ. އޭނައަށް ވަރަށް ބޮޑަށް އަނިޔާވިއެވެ. ރައްޒާޤުގެ ހަށިގަނޑުގެ އެތަންމިތަނަށް ވަނީ ބިއްލޫރިތައް ވަދެ ވަރަށް ބޮޑެތި އަނިޔާތަކެއް ވެފައެވެ.\nއެ އެކްސިޑެންޓްގެ ޚަބަރު މަލަކާއަށް ލިބުނީ، ޖެހިގެން އައި ދުވަހުގެ މިއަދު ނޫހުންނެވެ. ނޫހުގައި ވަރަށް ތަފްޞީލުކޮށް އެ އެކްސިޑެންޓްގެ ވާހަކަ ލިޔެފައި އޮތެވެ. ނޫހުން މަލަކާއަށް މަޢްލޫމާތު ލިބުނު ގޮތުގައި ރައްޒާޤު އޮތީ އައި.ޖީ.އެމް.އެޗް.ގެ އައި.ސީ.ޔޫ ގައެވެ. އެޚަބަރު ކިޔާފައި މަލަކާ ދެރަވެ ރުޔެވެ. ފަހަރެއްގައިވެސް ރައްޒާޤު އެފަދަ ޙާލެއްގައިވާކަށް އޭނާ ނޭދެއެވެ.\nވުމާއެކު ރައްޒާޤުގެ ޙާލު ދެކެލުމަށްޓަކައި ހޮސްޕިޓަލަށް ޒިޔާރަތް ކޮށްލަންވެސް އޭނާ ގަސްދުކުރިއެވެ.\nރައްޒާޤުގެ ޙާލަތާ ބެހޭގޮތުން ޑޮކްޓަރުން ބުނި ކަމަށް ނޫހުގައި ޝާއިޢު ކޮށްފައިވަނީ އޭނަޔަށް ރަނގަޅުވެ މުޅިން ހަމަ މީހަކަށްވުމަށް ވަރަށްގިނަ ދުވަސްތައް ނަގާނޭ ކަމަށެވެ.\nޙަޤީޤަތުގައި އެއީ މަލަކާއަށް ލިބުނު ހިސާބެއްގެ ހިތްހަމަޖެހުމެކެވެ. އޭނާ މިހާރު ފަށައިގެން އެއުޅޭ ދިރިއުޅުމަށް ހުރަސްނޭޅި ކުރިއަށް ދެވޭނީ ރައްޒާޤު އޭނާގެ ޙަޔާތުން އެއްކިބާވެގެނެވެ. އެހެން ނޫނީ އޭނާއަކަށް ޙަޤީޤީ ހަމަޖެހުމެއް ނުލިބޭނެއެވެ.\nދުވަސްތައް ފާއިތުވަމުންދިޔަ ވަރަކަށް ސަރާއަށް ލިބެމުން އަންނަނީ ނުތަނަވަސްކަމުގެ ސިގްނަލްތަކެވެ. ފަހަކަށްއައިސް ޢިމްރާން މަލަކާއަށް ތަފާތު ވައްތަރުތަކުގެ ފުރުޓް ގެނެސްދޭ ތަން ފެނުމާއި، މަލަކާގެ ކޮޓަރިއަށް ވަނުން އިތުރުވާން ފެށުންވީ ސަރާގެ ހިތަށް ކުޅަދާނަނުވާވަރުގެ ކަމަކަށެވެ. ނަމަވެސް އޭނާ ޝަކުވާއެއް ނުކުރެއެވެ. އެއީ ފިރިމީހާގެ ވާޖިބު އަދާކުރުން ކަމަށް އޭނާ ގަބޫލު ކުރެއެވެ.\n[އިމޫ...އަހަރެން ވަރަށް ބޭނުން މަންމަޔަކަށްވާން. އޭރުން އިމޫ އަހަންނަށްވެސް ފުރުޓް ކާންދޭން މަސައްކަތް ކުރާނަމެއްނު...އިމޫ...މިއީ ޝަކުވާއެއް ނޫން...އަހަންނަށް އެނގޭ، އިމޫގެ ވާޖިބެއްކަން އެއީ...އެކަމަކުވެސް އަހަރެން ވަރަށް ދެރަވޭ....] ސަރާ ޢިމްރާންގެ މޭގައި ބޯއަޅާލިއެވެ. އޭރު އޭނާގެ ލޮލުން ކަރުނަ އޮހެން ފަށައިފިއެވެ.\n[އެއީ ދަރިން ލިބޭ އަންހެނެއް ނޫން. އެސޮރުވެސް ތަނަކުން މީހަކު ފެންނައިރަށް އިންނަންޖެހޭވިއްޔަ.] އެދުވަހު ފަހީމާ އޭނާގެ އެކުވެރިޔާ ފައުޒިއްޔާ ގާތު އެހެން ބުނީ ވަރަށް ރުޅިއައިސްފައި ހުރެއެވެ.\nއެދުވަހު ސަރާ ވަރަށް ރުޔެވެ. އޭނާގެ ނުކުޅެދުންތެރިކަމާ ދޭތެރޭ ވިސްނައި ވަރަށް ހިތާމަކުރިއެވެ.\n[އަޅެ އިމޫ....އަހަރެން ބޭނުން ޓެސްޓް ކުރަން...ޑޮކްޓަރ ޝަހީދު ގާތު ބުނަންވީނު.] ސަރާ މިހާރު ބޭނުންވަނީ އޭނާއަކީ ޙަޤީޤަތުގައިވެސް ދަރިން ނުލިބޭ މީހެއްތޯ ބަލައި ޔަޤީންކޮށްލާށެވެ.\n[އިއްޔެގައި ސީދާ ޑޮކްޓަރ ޝަހީދުވެސް ތިވާހަކަ ދެއްކި. ޑޮކްޓަރ ބުނި މިއަދު ޓެސްޓް ކުރަން އޭނާގެ ކުލިނިކަށް ސަރާ ގެންދާށޭ...ހިނގާދަމާ....] ޢިމްރާން ތެދުވިއެވެ. ކުޑަގޮތަކަށް ސަރާ ތައްޔާރުވެލިއެވެ.\nޢިމްރާނާއި ސަރާ ކޮޓަރިން ނުކުތްއިރު ސިޓިންގރޫމްގައި މަލަކާ އިނެވެ.\n[އިމޫ...ސަރާ ގޮވައިގެން ކޮންތާކަށް؟] ޢިމްރާންމެން ފަސްދީ ހިނގައިގަތުމުން މަލަކާ އެއްސެވެ. ޢިމްރާން ކުޑަކޮށް ހުއްޓި މިދަނީ ސަރާ ގޮވައިގެން ކްލިނިކަށޭ ބުނެފައ ިއަނެއްކާވެސް ހިނގައިގެންފިއެވެ.\nވަގުތުން މަލަކާ ޑޮކްޓަރ ޝަހީދަށް ގުޅައިފިއެވެ. އޭނާ ޝަހީދު ގާތު ބުނީ އޭނާ ބޭނުންވަރަކަށް ފައިސާ ދޭނޭ ކަމަށާއި، ފުރްޞަތުގެ ބޭނުން ކުރުމަށެވެ. އެކަން އެހެން ކުރާނޭ ކަމުގެ ޔަޤީންކަން ޝަހީދުވެސް މަލަކާއަށް ދިނެވެ.\n[އަބަދު މަލަކާ ތިގޮތަށް ގުޅާފައި ނުބުންޏަސް އަހަރެން މަލަކާއަށް ދެރަވާ ގޮތަކަށް އެއްވެސް ކަމެއް ނުކުރާނަމޭ. ދެން ބާއްވަނީ. އެއިވުނީ ޢިމްރާންމެން އައިސް ވަންއަޑު.] ޝަހީދު ފޯން ބޭއްވިއެވެ. އެވަގުތު ޢިމްރާނާއި ސަރާ އެކުއެކީގައި އައިސް އެތަނަށް ވަނެވެ.\nފޯނު ބޭއްވުމަށްފަހު މަލަކާ ހިތްހަމަޖެހުމުގެ ނޭވާއެއްލުމަށްފަހު ބޮޑު ކޮޓަރިއަށް ނުކުތީ މައިދައިތަ ފަހީމާ ގާތު އެވާހަކަ ބުނުމަށެވެ. އޭރު ފަހީމާ ކޮންމެވެސް ނޫސް މަޖައްލާއެއް ކިޔަން ބޮޑު ކޮޓަރީގައި ސޯފާގައި އިނެވެ. ކުރިމަތީގައި ހުރި ސޯފާގައި އެގޭގައި ގެންގުޅޭ ބިދޭސީ އަންހެން މީހާ ރުމާލީވެސް އިނެވެ.\n[އަނހަ ދަރިފުޅާ އައިސް މަންމަ ގާތު އިށީނދެބަލަ. ޢިމްރާން...މިހާރު ރަނގަޅުތަ؟ އިހަށް ރުމާލީދޭ އެފަރާތަށް.] މަލަކާ އައިސް އިށީނީމާ ރުމާލީ ތެދުވެގެން ބަދިގެ ފަރާތަށް ހިނގައިގެންފިއެވެ.\n[މިހާރު ރަނގަޅު. ހީވަނީ ސަރާޔަށް ކުދިން ނުލިބޭތީ ޢިމްރާން ހިސާބަކަށް އޭނަ މަތިން ފޫހިވާން ފަށައިފިހެން. މަންމަ މާބޮޑަށް ކަންބޮޑުނުވޭ. މާގިނަ ދުވަހެއްނުވެ އަހަރެން އެސަރާ މިގެއިން ނެރެލާނަން.] މަލަކާ ވިހަ ހިނިތުންވުމަކާއެކު ބުންޏެވެ.\n[ސަރާއަށް ހަމަ ޙަޤީޤަތުގައިވެސް ދަރިން ނުލިބެނީތަ؟] އެއީ ފަހީމާއަށްވެސް ލިބުނު އުފާވެރި ޚަބަރެކެވެ.\n[އާނ މަންމާ ޓެސްޓް ކުރަން ގޮސްވީ. ސަރާއަށްވެސް މިހާރު އެނގޭ، އޭނައަށް ދަރިން ނުލިބޭކަން. މިހާރު އޭނާއަށްވެސް އެނގޭނެ، އޭނާއަކީ ޢިމްރާންގެ ދިރިއުޅުމަށް މުހިންމު މީހެއް ނޫންކަން.] މަލަކާ ފަހީމާއަށްވެސް ބައެއް ކަންތައްތައް ސިއްރު ކުރެއެވެ. މަޞްލަޙަތަށްޓަކައެވެ.\n[މީގެކުރިން ޢިމްރާން މާވަރަކުން އުޅޭތީ އަހަރެން މާބޮޑަށް އޭނަޔަށް ނުފިއްތަނީ. ދެން އަމިއްލައަށް މިގެއިން ނުކުމެގެންދާ ވަރަށް ދަތިކުރާނަން.] ފަހީމާ ބުންޏެވެ.\n[މިގެއިން ދާންޖެހުނަސް އޭނައަށް މިހާރު ވަރިހަމަވާނެއެއްނު. އޭނަގެ ރަށުގައި ހުރިގެ ގަނޑުވަރެއްހެން ހަދާ ނިމެނީވިއްޔަ. ގެ ހައްދަންވެސް އޭނަ ޢިމްރާންގެ ބޮލަށް ވަންނާނީއޭ. އެހެންނުވާނީ، އޭނަ ޢިމްރާނާ އިނީކީ ލޯބިންނެއް ނޫންވިއްޔަ. އެކަހަލަ ނިކަމެތިން ވަރަށް މަސައްކަތް ކުރާނެ، ތަނަވަސްކަން އަތްމަތިކުރެވޭތޯ...] ފަހީމާގެ އަނިޔާވެރިކަން އިތުރުކުރުވުމަށްޓަކައި މަލަކާ ވާހަކަ ހަދަމުން ދިޔައެވެ.\n[ފިސާރި ތެދެއް މަލަކާ ތިބުނީ...އެ ސަރާ އިނީކީ މަގޭ ދަރިޔަކާ ނޫން. މުދަލާއި ފައިސާއާ އޭނާ އެއިނީ....އެހެން ނޫންނަމަ، ކައިވެންޏަށް ހަތަރުމަސްވެސް ނުވަނީސް ރަށުގައި ހުރި ގެގަނޑު ކޮޅަށް ޖަހަން މަސައްކަތް ނުކުރާނެ....] ފަހީމާއަށް އެހެން ބުނެވުނު ވަގުތަކީ ސަރާ އައިސް ގެއަށް ވަން ވަގުތެވެ.\nސަރާއަށް ހަމަ ރަނގަޅަށްވެސް މަންމަގެ އެޖުމްލަ އަޑުއިވުނެވެ. ސަރާގެ ފަހަތުން ޢިމްރާންވެސް އަންނާނެ ކަމަށް ހީކޮށް ވަގުތުން ފަހީމާމެންގެ ވާހަކަ މެދުކެނޑުނެވެ.\n[ޢިމްރާން ކޮބާ....؟] ސަރާ ފަހަތުން ޢިމްރާން ނުވަނީމާ ތަންކޮޅެއް ހަރުކަށި ރާގެއްގައި ފަހީމާ އެއްސެވެ.\n[ޢިމްރާން ދިޔައީ އޮފީހުން ގުޅީމާ...އޮފީހަށް.] ހިތްދަތިވެފައި ހުރެ ސަރާ އިސްޖަހާލައިގެން ހުރެ މައިދައިތައަށް ޖަވާބު ދިނެވެ.\n[އެހެންތަ؟ މިހާރު ދަރިޔަކު ލިބޭގޮތް ވެއްޖެތަ؟ ކިތަންމެ ފަރުވާއެއް ކުރިޔަސް ދަރިން ނުލިބޭ މީހަކަށް..އެއުފަލެއް ނުލިބޭނެ.] މަލާމާތުގެ ރާގެއްގައި ވިހަ ހިނިތުންވުމަކާއެކު ފަހީމާ ސަރާ އިތުރަށް ދެރަކޮށްލިއެވެ. ވަގުތުން ސަރާއަށް ރޮވުނެވެ. މަލަކާގެ ގާތަށް އައީ ހިންޏެވެ.\n[އަހަންނަށް ކުއްޖަކު ލިބޭނެ...ލިބޭނެ....] ކެތްތެރިކަން ކޮޅުންލީމާ ބޭއިޚްތިޔާރުގައި މިހެން ބުނެފައިމެ، ސަރާ ބާރަށް ހިނގާފައި ގޮސް ކޮޓަރިއަށް ވަދެއްޖެއެވެ. ކޮޓަރިއަށް ވަދެވުމާއެކު، އޭނާގެ ބަޑިފަޅައިގެން ދިޔައެވެ. އެވަގުތު އޭނާ ބޭނުންވީ ހިތްފުރެންދެން ރޯލާށެވެ. ކިތަންމެ ވަރަކަށް ރޮވުނަސް ޢިމްރާންގެ މަންމައާ ބެހޭގޮތުން އެއްވެސް ވާހަކައެއް ޢިމްރާން ގާތު ދައްކާކަށް އޭނާއަށް ލާހިކެއް ނޫނެވެ.\nއެއްވެސް ފިރިޔަކު އެމީހެއްގެ މަންމައާ ބެހޭގޮތުން އަންބަކު ދައްކާ ވާހަކައެއް ހެޔޮހިތަކުން އަޑެއް ނާހާނެއެވެ. ގިނަ ފިރިހެނުން އެފަދަ ވާހަކަތައް ދެއްކީމާ އަނބިމީހާ މަތިން ފޫހިވެސްކޮށްލައެވެ.\nއެކަން ސަރާގެ މަންމަ ނަޖްމާވަނީ ނިކަން ރަނގަޅަށް ސަރާއަށް ވިސްނާދީފައެވެ.\nއެހެން ނޫންނަމަ، އޭނާގެ ކެތްތެރިކަން ކުޑަވާވަރަށް މައިދައިތަ އެބަ އުނދަގޫކުރެއެވެ. ތަފާތު ގޮތްގޮތަށް ޢިމްރާންގެ މަންމަ އެދަނީ ސަރާއަށް ޖެއްސުން ކުރަމުންނެވެ.\n[މަލަކާ ވިހެއީމާ ޢިމްރާން އެސަރާމަތިން އެއްކޮށް ފޫހިވާނެ. މިހާރު އޭނަގެ ނުކުޅެދުންތެރިކަން ވިސްނިގެން ނިކުމެގެންދާންވެސް ވެއްޖެއެއްނު. ހިތަށްއަރާ ހާދަހާވާ ދަހިވެތި އަންހެނެކޭ....ތިންބުރި ގެއެއް އަޅާދިނީމާވެސް އެއުޅެނީ ހިތް ނުފުރިގެން.] ސަރާ ކޮޓަރިއަށް ވަނީމާ އަނެއްކާވެސް ސަރާއަށް އިވޭވަރަށް ނިކަން ބާރަށް ފަހީމާ ބުނި އަޑު ސަރާއަށް އިވުނެވެ.\nމައިދައިތަގެ އެފަދަ ވިހަގަދަ ޖުމްލަތަކަކީ ފަހަރެއްގައިވެސް އޭނާއަށް ކުޅަދާނަވާވަރުގެ ކަމެއް ނޫނެވެ. އޭނާއަށް ގިސްލަ ގިސްލާފައި ރޮވެން ފަށައިފިއެވެ.\nޢިމްރާން ކޮޓަރިއަށް އައިސްވަނީ ސަރާ އެގޮތަށް ރޮއިރޮއި އޮއްވައެވެ.\n[ސަރާ ކިހިނެއްވީ؟] އެނދުމަތީގައި ބަންޑުން އޮވެ ރޮއި ގިސްލަމުންދިޔަ ސަރާ ނަގަމުން ޢިމްރާން އެއްސެވެ. ނަމަވެސް ސަރާއަށް ވާހަކަ ދައްކާނޭ ހިތްވަރެއްވެސް ނުލިބުނު ކަހަލައެވެ. މިހާރު ޢިމްރާން ގާތު ހުރިހާ ވާހަކައެއް ކިޔާދޭން ކިތަންމެހާވެސް އޭނާ ބޭނުމެވެ. ނަމަވެސް އޭނާއަށް ހިތްވަރެއް ނުލިބުނެވެ. އޭނާއަށް ހަމަ ރޮވެނީއެވެ. ގިސްލެވެނީއެވެ.\n[އަޅެ...ސަރާ ވީކަމެއް އަހަރެން ގާތު ނިކަން ބުނެބަލަ...ތިގޮތަށް ސަރާ ރުއީމާ އަހަންނަށްވެސް ލައްކަ އަސަރު ކުރެޔޭ...ބުނެބަލަ ކިހިނެއްތަވީ؟] ޢިމްރާން ސަރާ އޭނާގެ މޭގައި ލައްކޮށްލިއެވެ.\nއެވަގުތު ސަރާ ނިކަން ހިތްވަރުކޮށްފައި މައިދައިތަގެ ދާއިމީ ފިއްތުންތަކުގެ ވާހަކަ ޢިމްރާނަށް ކިޔާދެވޭތޯ މަސައްކަތް ކުރިއެވެ.\n[ކިހިނެއްވީ؟ މިގޭ މީހަކު ސަރާ ހިތުގައި ޖެހޭކަހަލަ ވާހަކައެއް ދެއްކީތަ. ނޫނީ ކިހިނެއްވީތަ؟] ސަރާއަށް ކޮށްފައިވާ އަސަރުތައް އިޙްސާސްވީމާ، ޢިމްރާންވެސް ދެރަވެއްޖެއެވެ.\n[އިމޫ...އަހަރެން ކިހިނެއްތަ ކެތްކުރާނީ. އަހަންނަކީ ކިހާބޮޑު ނިކަމެއްޗެއް. އަޅެ އިމޫ ކީއްވެތަ އަހަރެންދެކެ ލޯބިވެ، އެލޯބީގައި އަހަރެންގެ ނިކަމެތިކަން ހިތްގަދަކުރީ....] އިސާހިތު ސަރާގެ އަޑުވެސް ބެދިއްޖެއެވެ.\nމީގެކުރިން ދުވަހަކުވެސް ސަރާއަށް އެވަރަށް އަސަރުކޮށްފައި ވަނިކޮށް ޢިމްރާނެއް ނުދެކެއެވެ. ވުމާއެކު ސަރާ ވަރަށްބޮޑު ހިތްދަތިކަމެއް ބަރުދާސްތު ކުރަމުންދާކަން ޢިމްރާން ދެނެގަތެވެ.\n[ސަރާ...ނުރޮއި ވެގެން އުޅޭގޮތް އަހަންނަށް ކިޔާދީބަލަ. އަހަރެން މަލަކާ ގާތަށް އެކޮޓަރިއަށްދާތީތަ، ސަރާ ތިވަރަށް ދެރަވެ ތިރޮނީ...ނޫނީ މަންމަ އެއްޗެކޭ ބުނީތަ؟] ޢިމްރާން ސަރާގެ ދަތްދޮޅީގައި ހިފައި، އިސްއުފުލާލިއެވެ.\nޢިމްރާންގެ އެސުވާލުން ސަރާއަށް އިތުރު ހިތްދަތިކަމެއް ލިބުނު ކަހަލައެވެ.\n[އަޅެ...އިމޫ....ތިސުވާލު އަހަންނާ ނުކުރޭ...އަހަރެންގެ ކެތްތެރިކަން ކޮޅުންލާފާނެ.] އޭރުވެސް އެއްވެސް ހިފެހެއްޓުމެއްނެތި ކަރުނަ ފައިބަމުންދިޔައެވެ.\n[ކޮންކަމެއްތަ ސަރާ އަހަންނަށް ސިއްރުތިކުރަނީ. ސަރާއަށް ހީވަނީތަ، އަހަރެން ސަރާ ދައްކާ ވާހަކަ އަޑެއް ނާހާނޭ. ވެގެންއުޅޭ ގޮތެއް ދެންވެސް ކިޔާދީބަލަ.] ޢިމްރާން ވަަރަށް ލޯތްބާއެކު ސަރާގެ ދެލޯ ފޮހެދޭން ފެށިއެވެ.\n[އިމޫ...އަހަރެން ބުނެފީމެއްނޫންތަ އިތުރަށް ތިޔަ ސުވާލު އަހަންނާ ނުކުރާށޭ...] މައިދައިތަގެ ވާހަކަ ޢިމްރާނަށް ކިޔާދޭން އުޅެފައި، އަނެއްކާވެސް ސަރާގެ ޚިޔާލު ބަދަލުވެއްޖެއެވެ.\nއެއީ ޢިމްރާންގެ މަންމަ އަހާލުމެއްވެސްނެތި އައިސް ކޮޓަރިއަށް ވަން ވަގުތެވެ.\n[ދަރިފުޅާ...ސަރާ..ރޮނީ ކޮންކަމަކާތަ؟ ބޭރުން އައިސް ވަންގޮތަށް ރޯންފެށީމާ މަންމަވެސް އަހައިފިން...ނަމަވެސް އެއްވެސް ޖަވާބެއް ނުދީ އައިސް މިތަނަށްވަނީ....] ފަހީމާއަކީ މަތިއޮމާން ކުރަންވެސް އަރާހުރި އަންހެނެކެވެ. ޙަޤީޤަތުގައި ސަރާގެ ހިތުގައި ޖެއްސީ ސީދާ އޭނާއެވެ.\n[އަހަރެން އަހާއަހާވެސް ނުބުނޭ. ސަރާ ދެންވެސް ވެގެން އުޅޭގޮތެއް ބުނެބަލަ.] ޢިމްރާން މަންމަޔަށް ޖަވާބުދިނުމަށްފަހު އަނެއްކާވެސް ސަރާ ގާތު އެދުނެވެ.\n[އަހަރެން ބުނީމެއްނު އެއްވެސް ކަމެއް ނުވެޔޭ....މަންމަޔަކަށްވުމަށް އެދި ކުރެވޭ ފިކުރުތައް ފިޔަވައި އެހެން އެއްވެސް ފިކުރެއް އަހަރެންގެ ނެތް. އަހަރެންގެ ނިކަމެތި ޙާލަތު މިކަހަލަ އުފާވެރި ތަނަވަސް ޢާއިލާއަކާ ގުޅުމުން ބަދަލުވެފައިވާއިރު، އަހަރެން ވިސްނަންޖެހޭ އެހެން ކަމެއްވާނެތަ؟...] ސަރާ ކަރުނަތައް ގަދަކަމުން އެތެރެއަށް ހިންދޭތޯ މަސައްކަތް ކުރަމުންދިޔައެވެ.\n[މާބޮޑަށް ދެރަނުވޭ ދަރިފުޅާ...އަދި ކަނބުލޮޔަށް ދަރިޔަކު ލިބޭނެ...] ފަހީމާ ހިތިގޮތަކަށް ސަރާއާ ދިމާއަށް ބަލައިލަމުން ސަރާގެ ބުރަކަށީގައި ފިރުމާލުމަށްފަހު ކޮޓަރިން ނުކުތެވެ.\n[މަންމަވެސް ކިހާ ހެޔޮ....އަހަރެން ހެނެއްނޫން މަންމަ...މަންމަ އަހަރެންގެ ދެއަނބިންނަށްވެސް އެއްވަރަކަށް އަޅާލާ....އެކަހަލަ ހެޔޮ މަޔަކު ލިބުނީތީ އަހަރެން އުފާކުރަން.] ޢިމްރާން އެހުރީ ހަމަ ރަނގަޅަށްވެސް މަންމަގެ ދަޅަތަކަށް ހެއްލިފައެވެ.\n[އެފަދަ މައިދައިތަޔަކު އަހަރެން ކަހަލަ އެހެން އަންހެނަކަށް ނުދައްކަވާށި.] ސަރާއަށް ހިތާހިތާ ކުދިކިޔުނެވެ.\nޖެހިގެން އައި ދުވަހު ޑޮކްޓަރ ޝަހީދު ރިޕޯޓް ހިފައިގެން އެގެޔަށް އައެވެ. އޭނާ ދިނީ ސަރާ އިންތިޒާރު ކުރިފަދަ ޖަވާބެއް ނޫނެވެ. ޙަޤީޤަތުގައި ޑޮކްޓަރ އެހެން ބުނާއަޑު އަހާކަށް އޭނާ ބޭނުމެއް ނޫނެވެ.\nނަމަވެސް ކުއްޖަކު ހޯދަން ބޭނުމިއްޔާ އޭނައަށް ބޭސްކުރަން ޖެހޭނޭ ކަމަށް ޑޮކްޓަރ ޝަހީދު ބުނީ ގޭގައި ސަރާފަކީރު އެކަނިމާއެކަނި ހުއްޓައެވެ.\nރޮއިގެންފައި ސަރާ ބުނީ ބޭސްކޮށްގެންވެސް އޭނާ ކުއްޖަކު ބޭނުންވާ ކަމަށެވެ.\n[ތިންމަހުން އެއްމަހު އަހަރެން އިންޖެކްޝަން ޖަހާނަން..އެކަމަކު އަދި ބޭސްކުރެވޭނީ އެކަމަށް ޢިމްރާންވެސް އެއްބަސްވަންޏާތާ.] ޢިމްރާން ގެއަށް އައިސްވަނީ އެވަގުތުއެވެ. ޢިމްރާން ވަނީމާ ރޮއިފައި ސަރާ އެވާހަކަ ކިޔާދިނެވެ. ވަގުތުން ސަރާ ޑޮކްޓަރ ޝަހީދު ގާތު ބޭސްފެށުމަށް އެދުނެވެ.


Nick akee bappa fadha namoonaa meeheh: Priyanka Chopra | Mihaaru\n28 ސެޕްޓެމްބަރ 2019 - 08:49\nއަންނަ މަހުގެ 11 ގައި ރިލިޒްކުރާ އޭނާގެ ހިންދީ ފިލްމު "ދަ ސްކައި އިޒް ޕިންކް" ގެ ޕްރޮމޯޝަނަށް މިހާރު އިންޑިއާގައި ހުރި ބަތަލާ ފިލްމުގެ ޕްރޮމޯޝަނަލް އިވެންޓެއްގައި ބުނީ ނިކް އަކީ ވަރަށް ލޯބި ފިރިއެއް ކަމަށެވެ.\n"އަހަންނަށް ނިކް ސިފަ ކުރެވެނީ ބައްޕަގެ މިރާ އިމޭޖެއްގެ ގޮތުގައި. ބައްޕަގެ ގޮތަށް އޭނަ އަކީ އަނބިމީހާ އާއި އާއިލާ އަށް ވަރަށް އަޅާލާ އޯގާތެރި ފިރިއެއް،" ޕްރިޔަންކާ ބުންޏެވެ. "ބައްޕައެކޭ އެއްގޮތަށް ނިކް އަކީ ވެސް މިއުޒިކަށް އެހާ ލޯބިކުރާ މީހެއް. އަދި ކުރާ ކޮންމެ ކަމެއް ވަރަށް ރަނގަޅަށް ފުރިހަމަ އަށް ކުރާ މީހެއް."\nޕްރިޔަންކާ ބުނިގޮތުގައި އޭނާގެ ކައިވެނީގެ ގުޅުން ކާމިޔާބުކަމާ އެކު ދަމަހައްޓަން އަބަދުވެސް ނަމޫނާއަކަށް ބަލާނީ މައިންބަފައިންނެވެ.\nމިއުޒިކަށް ވަރަށް ލޯބިކުރާ އަދި ކޮންމެވެސް ވަރަކަށް ލަވަ ވެސް ކިޔައި ކުޅުނު ޕްރިޔަންކާގެ ބައްޕަ އަޝޯކް ޗޯޕްރާ އަކީ ޑޮކްޓަރެކެވެ. މަންމަ މަދޫ ޗޯޕްރާ އަކީ ވެސް ޑޮކްޓަރެކެވެ. އަޝޯކް ވަނީ 2013 ގައި މަރުވެފަ އެވެ.\nOur kind of face off... Thank you #DanceIndiaDance for having us... so much fun with your talented contestants &... judges 😛\nޕްރިޔަންކާ "ދަ ސްކައި އިޒް ޕިންކް" ޕްރޮމޯޓްކުރަމުން އަންނަ އިރު، މި ފިލްމަކީ ތިން އަހަރު ފަހުން އޭނާ ސްކްރީނުން ފެންނަ ފުރަތަމަ ހިންދީ ފިލްމެވެ. ޕްރިޔަންކާ އެންމެ ފަހުން ކުޅުނު ހިންދީ ފިލްމަކީ 2016 ގެ "ޖެއި ގަންގާޖަލް" އެވެ.\nފިލްމުގެ ޕްރޮމޯޝަނުގައި، އަންނަ ހަފުތާގައި އޭނާ ބައެއް ޓީ ޗެނެލްތަކުގެ ޑާންސް ޝޯތަކުން ފެންނާނެ އެވެ. އޭގެ ތެރޭގައި ކަރީނާ ކަޕޫރް ޖަޖްކަންކުރާ ޒީޓީވީގެ ޑާންސް އިންޑިއާ ޑާންސް (ޑިއައިޑީ) އާއި މަދޫރީ ޑިކްސިޓް ޖަޖްކަންކުރާ ކަލާޒްގެ "ޑާންސް ދީވާނޭ" ހިމެނެ އެވެ.\nޝޮނާލީ ބޯސް ޑައިރެކްޓްކޮށްފައިވާ "ދަ ސްކައި އިޒް ޕިންކް" އަކީ އިންޑިއާގެ ކުރީގެ މޯޓިވޭޝަނަލް ސްޕީކާ އަދި ލިޔުންތެރިޔާ އައިޝާ ޗައުދަރީގެ ވާހަކަ ކިޔައިދޭ ބައޮގްރަފިކަލް ޑްރާމާއެކެވެ.\nޒާއިރާ ވަސީމް، އައިޝާގެ ރޯލް ކުޅެފައިވާ ފިލްމުގައި ޕްރިޔަންކާ އާއި ފަރްހާން އަޚްތަރު ފެނިގެންދާނީ އޭނާގެ މައިންބަފައިންގެ ރޯލުންނެވެ.\n"ދަ ސްކައި އިޒް ޕިންކް" މި މަހު ބޭއްވި ޓޮރޮންޓޯ އިންޓަނެޝަނަލް ފިލްމު ފެސްޓިވަލް (ޓީއައިއެފްއެފް) ގައި ޕްރިމިއާކޮށް، ކްރިޓިކުންގެ ތައުރީފު ވެސް ހޯދާފައިވެ އެވެ.\nއިތުރު ލިޔުންތައް ބޮލީވުޑް ހޮލީވުޑް ބޮލީވުޑް ކައިވެނި ޕްރިޔަންކާ ޗޯޕްރާ


Lanka ge salaamathee isfaraai thakah dhauvaa kurevey varah heki ebahuri: AG | Mihaaru\nއިންސްޕެކްޓާ-ޖެނެރަލް އޮފް ޕޮލިސް ޕުޖިތު ޖަޔަސުންދަރަ. --ފޮޓޯ:އޭއެފްޕީ\nލަންކާގެ ސަލާމަތީ އިސް ފަރާތްތަކާ ދެކޮޅަށް ދައުވާ ކުރެވޭވަރަށް ހެކި އެބަހުރި: އޭޖީ\n02 ޖުލައި 2019 - 14:382comments\nއޭނާ ވިދާޅުވީ އިންސްޕެކްޓާ-ޖެނެރަލް އޮފް ޕޮލިސް ޕުޖިތު ޖަޔަސުންދަރަ އާއި ޑިފެންސް ސެކްރެޓަރީ ހެމަސިރީ ފެނާންޑޯ ވަނީ ބޮމުގެ އިންޒާރު ކުރިން ލިބުނު ނަމަވެސް ފިޔަވަޅު އެޅުމުގައި ފެއިލްވެފައިވާ ކަމަށެވެ.\n"އީސްޓާ ބޮމުގެ ހަމަލާގައި އިހުމާލުވެފައިވާތީ އެ ދެ އޮފިސަރުން ކޯޓަށް ހާޒިރު ކުރެވޭނެ،" ފުލުހުންގެ އެކްޓިން ކޮމިޝަނާ އަށް ފޮނުވި ސިޓީއެއްގައި ލިވެރާ ވިދާޅުވި އެވެ. "ދެ މީހުންގެ މައްޗަށް ވެސް ކުރާނީ ޖިނާއީ ކުށުގެ ދައުވާ."\nއޭނާ ވަނީ ޖަޔަސުންދަރަ އާއި ފެނާންޑޯގެ މައްސަލަ ތަހުގީގުކޮށް ވީހާ ވެސް އަވަހަކަށް އެ މީހުންގެ ބަޔާންތައް ކޯޓަށް ފޮނުވުމަށް އެކްޓިން ޕޮލިސް ކޮމިޝަނާ ޗަންދަނާ ވިކްރަމަރަތުނަގެ ކިބައިން އެދިވަޑައިގެންފަ އެވެ.\nއޭޖީ ލިވެރާ ވިދާޅުވީ ބޮމުގެ ހަމަލާ ތަހުގީގު ކުރަން އުފެއްދި ރިޔާސީ ކޮމިޝަނަށް ވެސް ވަނީ ފެނާންޑޯގެ އިހުމާލް އޮތްކަން ފާހަގަކުރެވިފައި ކަމަށެވެ.\nފެނާންޑޯ އިސްތިއުފާ ދީފައިވާ އިރު ޖަޔަސުންދަރަ ވަނީ އިސްތިއުފާ ދޭން ދެކޮޅު ހައްދަވައިފަ އެވެ. އެހެންވެ ރައީސް މައިތުރިޕާލާ ސިރިސޭނާ ވަނީ ޖަޔަސުންދަރަ ސަސްޕެންޑްކޮށްފަ އެވެ. ޖަޔަސުންދަރަ ވަނީ އޭނާގެ ސަސްޕެންޝަނާ ދެކޮޅަށް ސުޕްރީމް ކޯޓަށް ޕެޓިޝަނެއް ހުށަހަޅައިފަ އެވެ.\nސަލާމަތީ ގޮތުން އިހުމާލުވި ފުލުހުންގެ ނުވަ އޮފިސަރުންގެ ނަން ވެސް އެޓާނީ ޖެނެރަލް ވަނީ ފާހަގަ ކުރައްވައިފަ އެވެ. އެ މީހުންގެ މައްޗަށް ވެސް ދައުވާ ކުރާނެ ކަމަށް ވިދާޅުވި އެވެ.


Molhu kulhuntheriyakah Lanka ge Sujan\nމޮޅު ކުޅުންތެރިޔަކަށް ލަންކާގެ ސުޖަން\n20 ނޮވެންބަރ 2021 - 03:00:23\nމަހިންދަ ރާޖަޕަކްސަ ޓްރޮފީގެ އެންމެ މޮޅު ކުޅުންތެރިޔާގެ މަގާމް ލަންކާގެ ކެޕްޓަން އަދި ގޯލް ކީޕަރު ސުޖަން ޕެރޭރާ ހޯދައިފިއެވެ.\nމުބާރާތުގެ އެންމެ މޮޅު ކުޅުންތެރިޔާގެ މަގާމް ހޯދި ސުޖަންއަކީ ގިނަ ދުވަސްތަކެއް ވަންދެން ރާއްޖޭގައި ކުޅުނު ކީޕަރެކެވެ. ރާއްޖޭގައި ކުޅުނު އިރުވެސް އަބަދުވެސް މޮޅު ކުޅުމެއް ދައްކާ ސުޖަން ވަނީ މުބާރާތުގެ ފައިނަލް މެޗުގައި ސީޝެލްސްއިން ޖެހި ޕެނަލްޓީއެއް މަތަކުރުމުގެ އިތުރުން ޕެނަލްޓީއެއް ކާމިޔާބުވެސް ކޮށްފައެވެ.\nފައިނަލް މެޗުގައި ޕެނަލްޓީ ޖަހައިގެން ލަންކާ ބަލިވިނަމަވެސް ސުޖަންވަނީ މޮޅު ކުޅުމެއް ކުޅެފައެވެ. ޕެނަލްޓީ ޝޫޓްއައުޓްގައި ލަންކާގެ ފުރަތަމަ ދެ ޕެނަލްޓީ ނާކާމިޔާބުވުމުން ތިންވަނަ ޕެލަންޓީ ޖަހަން ނުކުމެ އިތުބާރާއެކު ސުޖަންވަނީ ޕެނަލްޓީ ކާމިޔާބުކޮށްފައެވެ.\nރާއްޖޭގެ ކްލަބު އީގަލްސްއަށް ގިނަ ދުވަސްތަކެއް ވަންދެން ކުޅުނު ސުޖަންވަނީ އޭނާގެ ލީޑަރޝިޕް ކޮލިޓީ މި ފަހަރުގެ މުބާރާތުގައިވެސް ދައްކާފައެވެ. މެޗަށް ފަހު ވާހަކަ ދައްކަމުން ސުޖަން ބުނީ ފައިނަލް މެޗުން ބަލިވުމުން ހިތާމަކުރާ ކަމަށެެވެ. އެކަމަކު ލަންކާގައި އަލުން ފުޓްބޯޅައިގެ ފޯރި އާލާވާތީ އެކަމާ އުފާވާކަމަށް ސުޖަން ބުންޏެވެ.\nމަހިންދަ ރާޖަޕަކްސަ ކަޕް


ބައްޔިނާ ސޫރަތުގެ ތަފްސީރު7– DhiSalafiyyah\nބައްޔިނާ ސޫރަތުގެ ތަފްސީރު 7\n10/12/2016 ތަފްސީރު, ޤުރުއާނާއި އޭގެ ޢިލްމުތައްއައްޝައިޚް ޢިމްރާން މުޙައްމަދު ޢަލީ\n﴿جَزَآؤُهُمْ عِندَ رَبِّهِمْ جَنَّتُ عَدْنٍ تَجْرِى مِنْ تَحْتِهَا الاْنْهَرُ خَلِدِينَ فِيهَآ أَبَداً رِّضِىَ اللَّهُ عَنْهُمْ وَرَضُواْ عَنْهُ ذَلِكَ لِمَنْ خَشِىَ رَبَّهُ﴾\nމާނައީ: “އެއުރެންގެ ވެރިރައްބުގެ ޙަޟްރަތުގައި، އެއުރެންގެ ޖަޒާއަކީ، އެތާނގެ ދަށުން ކޯރުތައް ހިނގަހިނގާ ހުންނަ ދާއިމީ ސުވަރުގެތަކެވެ. އެތާނގައި އެއުރެން އަބަދަށް ދެމިތިބެނިވިގޮތުގައެވެ. ﷲ އެއުރެންނަށް ރުހިވޮޑިގެންވެތެވެ. އަދި އެއުރެން އެކަލާނގެ އަށް ރުހިގެންވެތެވެ. އެއީ އެމީހާގެ ވެރިރައްބަށް ބިރުވެތިވި މީހަކަށެވެ.”\nމިއާޔަތުގައި ﷲ ތަޢާލާ މިވަނީ މުއުމިނުންކުރެ ޞާލިޙު ޢަމަލުކުރި މީހުންނަށް ހުރި ޖަޒާ ބަޔާންކުރެއްވުމުގެ ކުރިން ޘަނާގެ ބަސް ވަޙީކުރައްވާފައެވެ. އެކަން އިސްކުރައްވާފައިވަނީ ﷲ ތަޢާލާގެ ޘަނާގެ ވަޙީބަސްފުޅަކީ ޤިޔާމަތްދުވަހު އެދެވޭ ޖަޒާއަށްވުރެވެސް މަތިވެރިކަމެކެވެ.\n﴿جَنَّاتُ﴾ މިތަނުގައި މިކަލިމައިގެ ގިނަ ގޮތް ގެނެވިފައި މިވަނީ އެކިވައްތަރުގެ ބަގީޗާތައްވާތީއެވެ. އެހެނީ އެތަނުގެ ބަގީޗާތަކާ ބެހޭގޮތުން ނަބިއްޔާ صلى الله عليه وسلّم ޙަދީޘްކުރެއްވިއެވެ.\n((جَنَّتَانِ مِنْ فِضَّةٍ آنِيَتُهُمَا وَمَا فِيهِمَا وَجَنَّتَانِ مِنْ ذَهَبٍ آنِيَتُهُمَا وَمَا فِيهِمَا )) [رواه البخاري]\nމާނައީ: “ރިހީގެ ދެ ބަގީޗާއެވެ. އެތަނުގައިވާ ކަންވާރުތަކާ އަދި ވީހާ ތަކެއްޗެކެވެ. އަދި ރަނުގެ ދެބަގީޗާއެވެ. އެތަނުގައިވާ ކަންވާރުތަކާ އަދި ވީހާ ތަކެއްޗެކެވެ.”\nމިކަމަށް އިޝާރާތްކުރައްވާ ﷲ ތަޢާލާ ވަޙީކުރެއްވިއެވެ.\n﴿ وَلِمَنْ خَافَ مَقَامَ رَبِّهِ جَنَّتَانِ﴾ [الرحمن: 46]\nމާނައީ: “އެމީހާގެ ވެރިރައްބުގެ ޙަޟްރަތުގައި ހުންނަންޖެހޭ ހުރުމާމެދު، ބިރުވެތިވެއްޖެ މީހާއަށް ދެ ބަގީޗާ ހުއްޓެވެ.”\nދެން އެއަށްފަހުގައި އެދެބަގީޗާގެ ޞިފަތައް ބަޔާންކުރެއްވިއެވެ. އަދި ވަޙީކުރެއްވިއެވެ.\nމާނައީ: “އަދި އެ ދެ ބަގީޗާ ފިޔަވައި ދެ ބަގީޗާވެއެވެ.”\nފަހެ އެބައިމީހުންނަށް ވަނީ ބަގީޗާތަކެކެވެ. މުއުމިނުންކުރެ ޞާލިޙު ޢަމަލުކުޅަ މީހުންނަށްހުރި ޖަޒާކަމުގައި ﷲ ތަޢާލާ ވަޙީކޮށް އަންގަވާފައި މިވާ ބަގީޗާތަކަކީ ވަރަށް މަތިވެރިވެގެންވާ މަންޒިލުތަކެކެވެ. އެތަންތަން ތައްޔާރުކުރެވިފައިވާވަނީ މުއުމިނު ތަޤްވާވެރި މީހުންނަށެވެ. އެތަނުގައިވަނީ ދުވަހަކުވެސް ލޮލަކަށް ފެނިފައިނުވާ، ކަންފަތަކަށް އިވިފައިނުވާ އަދި ހިތަކަށް އަރާފައިވެސް ނުވާފަދަ ނިޢުމަތްތަކެކެވެ. މިދުނިޔޭގައި ހުރި އިންސާނަކަށް އާޚިރަތުގެ ނިޢުމަތްތައް ތަޞައްވަރުކޮށްލުމަކީ ދުވަހަކުވެސް ވާނެ ކަމެއް ނޫނެވެ. އެހެނީ އެއީ ތަޞައްވަރުކޮށްލެވޭ ވަރަށްވުރެމެސް މާ މަތިވެރިތަނެކެވެ. އިބްނު ޢައްބާސް رضي الله عنهما ވިދާޅުވިއެވެ.\n“ليس في الجنة مما في الدنيا إلا الأسماء”\nމާނައީ: “ދުނިޔޭގައިވާ ތަކެތިން ކުރެ ހަމައެއްވެސް އެއްޗެއް ސުވަރުގެއަކު ނުވެއެވެ. އެތަނުގައި ބޭނުންކުރެވޭ ނަންތައް ފިޔަވައެވެ.”\nނަމަވެސް ޙަޤީޤަތުގައި އެދެތަނުގައިވާ ތަކެތީގެ ތަފާތު ވަރަށް ބޮޑުވާނެއެވެ. ﷲ ތަޢާލާ ވަޙީކުރެއްވިއެވެ.\n﴿ جَنَّتُ عَدْنٍ ﴾ العدن އަކީ ތަނެއްގައި ޤާއިމުވެ ތިބެ އެތަނުން ނުދިޔުމެވެ. ސުވަރުގޭގެ ނިޢުމަތުގެ ފުރިހަމަކަމުގެ ތެރެއިން ހިމެނޭ އެއްކަމަކީ އެތަނުގެ އަހުލުވެރިން އެތަނުގައިވާ ނިޢުމަތްތައް ދޫކޮށްފައިވާ ދިޔުމަށް ނޭދޭނެ ކަމެވެ. އެހެނީ އޭނާއަށް ވުރެ ފުރިހަމަ ޙާލެއްގައި އެހެން މީހަކު އުޅޭތަނެއް އޭނާއަކަށް ނުފެންނާނެއެވެ. އަދި އޭނާއަށް ވުރެ މަތީގައި އަދި ފުރިހަމަކަމެއްގައި އުޅޭ މީހަކަށްވުރެ އޭނާ ނިކަމެތިކަމެއް އިޙުސާސެއް ނުވާނެއެވެ. ﷲ ތަޢާލާ ވަޙީކުރެއްވިއެވެ.\n﴿ لَا يَبْغُونَ عَنْهَا حِوَلًا ﴾ [الكهف: 108]\nމާނައީ: “އެއުރެން އެތަން ފިޔަވައި، އެހެންފަރާތަކަށް އެނބުރިދިއުމަށް ނޭދި، އެތާނގައި ދެމިތިބޭ ޙާލުގައެވެ.”\nމިސަބަބަށްޓަކައި ﷲ ތަޢާލާ މިތަނަށް ﴿ جَنَّتُ عَدْنٍ ﴾ ގެ ނަމުން ނަންދެއްވިއެވެ.\n﴿ تَجْرِى مِنْ تَحْتِهَا الاْنْهَرُ ﴾\nމާނައީ: “އެތާނގެ ދަށުން ކޯރުތައް ހިނގަހިނގާ ހުންނަ ދާއިމީ ސުވަރުގެތަކެވެ.”\nއެތަނުގައިވާ ގަނޑުވަރުތަކާއި ގަސްތަކުގެ ދަށުން ހިނގަހިނގާ ހުންނާނެއެވެ… މިތަނުގައި ﷲ ތަޢާލާ އިޖުމާލީ ގޮތެއްގައި ބަޔާންކުރެއްވި ކަންކަން ތަފްޞީލީ ގޮތެއްގައި محمد ސޫރަތުގައި ބަޔާންކޮށްދެއްވިއެވެ. އެގޮތުން ވަޙީކުރެއްވިއެވެ.\n﴿ مَّثَلُ الْجَنَّةِ الَّتِي وُعِدَ الْمُتَّقُونَ ۖ فِيهَا أَنْهَارٌ مِّن مَّاءٍ غَيْرِ آسِنٍ وَأَنْهَارٌ مِّن لَّبَنٍ لَّمْ يَتَغَيَّرْ طَعْمُهُ وَأَنْهَارٌ مِّنْ خَمْرٍ لَّذَّةٍ لِّلشَّارِبِينَ وَأَنْهَارٌ مِّنْ عَسَلٍ مُّصَفًّى ﴾ [محمد: 15]\nމާނައީ: “ތަޤްވާވެރިންނަށް ވަޢުދުކުރައްވާފައިވާ ސުވަރުގޭގެ މިޘާލަކީ އެތާނގައި ތަޣައްޔަރުކަމެއްނުވާ، ސާފު ފެނުގެ ކޯރުތަކާއި، އޭގެ ރަހަ ތަފާތުނުވާ ކިރުގެ ކޯރުތަކާއި، ބޯމީހުންނަށް މީރުރަހަ ލިބެނިވި، ރާގެ ކޯރުތަކާއި، ސާފު މާމުއިގެ ކޯރުތައްވާ ސުވަރުގެއެވެ. “\nބައެއް އަޘަރުތަކުގައި އައިސްފައިވާ ގޮތުން ސުވަރުގޭގެ މިކޯރުތައް ހިނގަހިނގަ ހުންނަނީ ވަޅުގަނޑެއް ނެތިއެވެ. އޭގެ މާނައަކީ އެ ހިނގަހިނގާ ހުންނަނީ ސީދާ ބިންމަތީގައެވެ. އަދި އިންސާނާ ބޭނުން ދިމާއަކަށް އެދެއެވެ. އަދި ފެންގަނޑު އެކިފަރާތްފަރާތަށް ގޮސްދާނެތީ ވަކި ބިނާއެއް ނުވަތަ ވަޅުގަނޑެއް އެއަށް ބޭނުންނުވެއެވެ.\nމިކަމާ ބެހޭގޮތުން އިބްނުލް ޤައްޔިމް رحمه الله ގެ އައްނޫނިއްޔާ އޭ ކިޔުނު ފޮތުގައި (އެބަހީ: ޅެން ބައިތުގައި) ވިދާޅުވެފައިވެއެވެ.\nأنهارها من غير أخدود جرت سبحان ممسكها عن الفيضان\nއެތަނުގެ ފެން ކޯރުތައް ވަޅުގަނޑެއް ނެތި ދައުރުކުރެއެވެ. އެ އޮހޮރިގެން ދިޔުމުން ހިފެހެއްޓެވި އިލާހުގެ ހުސްޠާހިރުވަންތަކަމާއެވެ.\n﴿خَلِدِينَ فِيهَآ أَبَداً﴾\nމާނައީ: ” އެތާނގައި އެއުރެން އަބަދަށް ދެމިތިބެނިވިގޮތުގައެވެ. “\nއެބަހީ: އެތަނުގައި އެބައިމީހުން މަރެއް ނުވާނެއެވެ. އަދި ބައްޔެއްވެސް ނުވާނެއެވެ. އަދި މާޔޫސްނުވާނެއެވެ. އަދި ތަދެއްވެސް ނުވާނެއެވެ. އަދި ހިތާމަވެސް ނުކުރާނެއެވެ. އަދި އެބައިމީހުން ވަރުބައްޔެއްވެސް ނުވާނެއެވެ. އެބައިމީހުން ތިބޭނީ އަބަދުގެ އަބަދަށް އެންމެ ފުރިހަމަ ނިޢުމަތުގައެވެ.\n﴿ رِّضِىَ اللَّهُ عَنْهُمْ وَرَضُواْ عَنْهُ ﴾\nމާނައީ: ” ﷲ އެއުރެންނަށް ރުހިވޮޑިގެންވެތެވެ. އަދި އެއުރެން އެކަލާނގެ އަށް ރުހިގެންވެތެވެ. “\nމިއީ އެންމެ މަތިވެރިވެގެންވާ ނިޢުމަތެވެ. ފަހެ އެއިލާހުގެ ރުއްސެވުން އެބައިމީހުންނަށް ލިބުމަށްފަހު ދުވަހަކުވެސް އެބައިމީހުންނާމެދު އެއިލާހު ނުރުހުންތެރިވެވޮޑިގެންނުވާނެއެވެ. އަދި ކިއެއް ހެއްޔެވެ. އަދި ސާދަވާވިލޭރޭގެ ހަނދު އެބައިމީހުންނަށް ފެންނަ ފަދައިން، އެބައިމީހުންނަށް ﷲ ތަޢާލާ (ސުވަރުގޭގައި) ފެންނާނެއެވެ. އެކަމާ މެދު އެބައިމީހުން ޝައްކު ނުކުރާނެއެވެ. އަދި އެކަމުގައި އެބައިމީހުންނަށް އެއްވެސް ދަތިކަމެއް އެދުވަހުން ނުވާނެއެވެ. ނަމަވެސް ކޮންމެ މީހަކުވެސް އެމީހަކު ސުވަރުގޭގައި އެހުރި ތަނެއްގައި ހުއްޓާ އެއިލާހު އިރާދަކުރެއްވި ގޮތަކަށް ފެންނާނެއެވެ. ދެން އެއިލާހު ވަޙީކުރެއްވިއެވެ.\n﴿ ذَلِكَ لِمَنْ خَشِىَ رَبَّهُ ﴾\nމާނައީ: ” އެއީ އެމީހާގެ ވެރިރައްބަށް ބިރުވެތިވި މީހަކަށެވެ.”\nއެބަހީ: އެ ޖަޒާވަނީ ﷲ އަށް ބިރުވެތިވި މީހަކަށެވެ. الخشية އަކީ ﷲ އަށް މަތިވެރިކުރުމާ އެއިލާހުގެ ހައިބަވަންތަކަން އެނގޭ ޙާލު އެއިލާހަށް ބިރުވެތިވުމެވެ. ﷲ ތަޢާލާ ރަނގަޅަށް މަޢުރިފާކޮށްދެނެގެންފި މީހަކު މެނުވީ އެފަދައިން ނުވެއެވެ. ﷲ ތަޢާލާ ވަޙީކުރެއްވިއެވެ.\n﴿إِنَّمَا يَخْشَى اللَّـهَ مِنْ عِبَادِهِ الْعُلَمَاءُ﴾ [فاطر: 28]\nމާނައީ: ” ﷲއަށް ބިރުވެތިވާކަން ކަށަވަރީ، އެކަލާނގެ އަޅުންގެތެރެއިން ޢިލްމުވެރިންނެވެ. “\nއެބަހީ: އެއިލާހުގެ މަތިވެރިކަމާއި ބާރުގެ ފުރިހަމަކަން ދަންނަ ޢިލްމުވެރިންނެވެ. ފަހެ الخشية (މާނަ: ކަމެއް އެނގިހުރެ އެކަމާ ބިރުވެރިތުން) މިލަފްޒަކީ الخوف (މާނަ: ކަމެއްގެ ޢިލްމު ނެތި ބިރުވެތިވުން) އަށް ވުރެ ޚާއްޞަ ލަފްޒެކެވެ. މިދެ ލަފްޒުގެ ތަފާތު ފެންނާނީ މިޘާލުންނެވެ.\nމީހެއް ދެކެ ބިރުގަންނައިރު، އޭނާއަށް ތިބާގެ މައްޗަށް ބާރުފޯރުވި ދާނެތޯ ނުވަތަ ނޫންތޯ ނޭނގި ބިރުގަތުމަކީ އެއީ الخوف އެވެ.\nއަދި މީހެއް ދެކެ ބިރުގަންނައިރު، އޭނާއަށް ތިބާގެ މައްޗަށް ބާރުފޯރުވި ދާނެކަން ތިބާއަށް އެނގިގެން ބިރުގަތުމަކީ އެއީ الخشية އެވެ.\nމިހާ ހިސާބުން މިމަތިވެރި ސޫރަތުގެ ތަފްސީރުކޮށް ނިމުނީއެވެ. ﷲ ގެ ޙަޟްރަތުން އެދެނީ އަޅަމެންނީ އެއިލާހުގެ ފޮތް ޙައްޤުގޮތުގައި ކިޔަވާ ބަޔަކު ކަމުގައި ލެއްވުމެވެ. އެއިލާހީ ކޮންމެ ކަމެއްގެ މައްޗަށް ކުޅަދުންވަންތަވެ ވޮޑިގެންވާ އިލާހެވެ.


ސިވިލް އިންޖިނިއަރ – އެމް.ޑަބްލިއު.އެސް.ސީ (ލޯކަލް) (ފުލް ޓައިމް)\nސިވިލް އިންޖިނިއަރ – އެމް.ޑަބްލިއު.އެސް.ސީ (ލޯކަލް)\n]MV-MONPI-217389-CS-INDV ރިފަރެންސް ނަންބަރު: ]\nމިނިސްޓްރީ އޮފް ނޭޝަނަލް ޕްލޭނިންގް، ހައުސިންގް އެންޑް އިންފްރާސްޓްރަކްޗަރ އިން ކުރިއަށް ގެންދާ " މޯލްޑިވްސް އާރބަން ޑިވެލޮޕްމަންޓް އެންޑް ރެސިލިއެންސް ޕްރޮޖެކްޓް" މަޝްރޫޢުއަށް އިންޓަރނޭޝަނަލް ޑިވެލޮޕްމަންޓް އެސޯސިއޭޝަން (އައި.ޑީ.އޭ) އިން ވަނީ ލޯނާއި ހިލޭ އެހީ ލިބިފައެވެ. އަދި މިމަޝްރޫޢުގެ ދަށުން މާލޭ ވޯޓަރ އެންޑް ސްވަރޭޖް ކޮމްޕެނީ ޕްރައިވެޓް ލިމިޓެޑް (އެމް.ޑަބްލިއު.އެސް.ސީ) ގެ އިމްޕްލިމެންޓޭޝަން ސެލްއަށް ސިވިލް އިންޖިނިއަރެއް ހޯދުމަށް ބޭނުންވެއެވެ.\nކޮންސަލްޓެންޓްގެ މަސްއޫލިއްޔަތުތަކުގެ ތެރޭގައި ހުޅުމާލޭގައި ހެދުމަށް ހަމަޖެހިފައިވާ ސްވޭޖް ޓްރީޓްމަންޓް ޕްލާންޓްގެ ޓެކްނިކަލް އަދި އިންޖިއަރިންގް މަސައްކަތް ކުރުން ހިމެނެއެވެ. ކޮންސަލްޓެންޓްގެ މަޤާމަށް ކުރިމަތިލާ ފަރާތްތަކުގެ ކިބައިގައި ހުންނަންވާ ޝަރުޠުތަކުގެ ތެރޭގައި:\n1. ސިވިލް އިންޖިނިއަރިންގް ނުވަތަ އެއާ ގުޅުން ހުރި ދާއިރާއަކުން މަދުވެގެން އަންޑަރ ގްރެޖުއޭޓް ޑިގްރީ ހާސިލްކޮށްފައިވުމާއެކު މަދުވެގެން 7-5 އަހަރު ދުވަހުގެ ޢަމަލީ ތަޖުރިބާ ލިބިފައިވުން\n2. މަދުވެގެން5އަހަރުގެ ޕްރޮފެޝަނަލް ވޯކް އެކްސްޕީރިއަންސް ލިބިފައިވުމާއެކު ވޯޓަރ އެންޑް ސެނިޓޭޝަން ޕްރޮޖެކްޓްގެ ޑިޒައިނިންގ އެންޑް އިމްޕްލިމެންޓޭޝަން މަސައްކަތުގައި3އަހަރުގެ ސްޕެސިފިކް ވޯކް އެކްސްޕީރިއަންސް ލިބިފައިވުން\n3. ޑޯނަރ ފަންޑަޑް ޕްރޮޖެކްޓެއްގައި މަސައްކަތް ކޮށްފައިވާ ފަރާތްތަކަށް އިސްކަންދެވޭނެއެވެ.\n4. ކޮމްޕިއުޓަރ ބޭނުން ކުރަން އިނގުމާއި އަދި ޑިޒައިން ސޮފްޓްވެއަރތަކަށް އަހުލުވެރިވުން\n5. އިނގިރޭސި ބަހާއި އަދި ދިވެހި ބަހުން ފަރިތަކަމާއިއެކު ލިޔަން ކިޔަން އެނގުމާއި، މަޝްވަރާކޮށް މައްސަލަ ހައްލުކުރުމުގެ ޤާބިލުކަން ލިބިފައިވުން. އަދި މީހުންނާއި ގުޅިގެން މަސައްކަތް ކުރެވޭނެ ފަރާތެއް ކަމުގައިވުން.\n6. ގިނަވަގުތު މަސައްކަތުގައި އުޅެވޭނެ ފަރާތެއްކަމުގައިވުން އަދި ޕްރޮޖެކްޓް ސައިޓްތައް ބެލުމަށް ޤަވާއިދުން ދަތުރުކުރެވޭނެ ފަރާތަކަށްވުން\n7. ނަޒާހަތްތެރި ފަރާތަކަށްވުން\n8. ޝޯޓްލިސްޓް ކުރެވޭފަރާތްތަކުގެ ޤާބިލްކަން ސާބިތުކޮށްދިނުމަށް އިންޓަވިއުކުރެވޭނެއެވެ.\n9. މި މަގާމަށް ހޮވޭ ފަރާތަކީ މި މަސައްކަތުގެ މަޤްސަދު އަދި މިޕްރޮސެސް އިނގޭ ފަރާތެއް ކަމުގައިވާންވާނެއެވެ. ސިވިލް އިންޖިނިއަރއާއި ގުޅުން ހުރި މަސައްކަތްތައްކުރުމުގައި އިސްނަގައި، އަދި މަސައްކަތުގެ މާހައުލުގައި ގުޅިގެން މަސައްކަތް ކުރެވޭނެ ފަރާތަކަށް ވާންވާނެއެވެ.\nމަތީގައި ދެންނެވިފައިވާ މަސައްކަތްކުރުމަށް ޝައުޤުވެރިވާ ފަރާތްތަކުން "އެކްސްޕްރެޝަން އޮފް އިންޓްރެސްޓް" ހުށަހެޅުމުގެ ފުރުޞަތު މިނިސްޓްރީ އޮފް ނޭޝަނަލް ޕްލޭނިންގް، ހައުސިންގް އެންޑް އިންފްރާސްޓްރަކްޗަރގެ ފަރާތުން ހުޅުވާލަމެވެ. މިކަމަށް ޝަޢުޤުވެރިވާ ފަރާތްތަކުން މިމަސައްކަތް ކުރުމުގެ ޤާބިލްކަން ސާބިތު ކޮށްދިނުމުގެ ގޮތުން؛ ދާއިރާއިން ކޮށްފައިވާ މަސައްކަތްތަކުގެ މަޢުލޫމާތު، މިފަދަ މާހައުލުތަކުގައި މަސައްކަތް ކުރުމުގެ ތަޖުރިބާ، ތަޢުލީމީ ފެންވަރާއި ހުނަރު އަދި އެހެނިހެން މަޢުލޫމާތު ހިމެނޭ ވަނަވަރު ހުށަހަޅަން ވާނެއެވެ.\nމިމަޤާމަށް ހޮވޭ ފަރާތުގެ ތަޢުލީމީ ފެންވަރާއި މަސައްކަތުގެ ތަޖުރިބާ އަށް ބިނާކޮށް މުސާރައިގެ ގޮތުގައި 30،000 ރުފިޔާގެ ޢުޖޫރައެއް ދެވޭނެއެވެ.\nމިމަސައްކަތްކަތުގެ މުއްދަތަކީ2އަހަރު ދުވަހެވެ. އަދި މީގެ ތެރެއިން3މަސްދުވަސް ޕްރޮބޭޝަންގެ ގޮތުގައި ހިމެނެއެވެ.\nމިމަސައްކަތާއި ގުޅޭ މަޢުލޫމާތު ހިމެނޭ ގޮތަށް ތައްޔާރުކުރެވިފައިވާ ޓާރމްސް އޮފް ރިފަރެންސް (ޓީ.އޯ.އާރް) މި މިނިސްޓްރީގެ ވެބްސައިޓް www.planning.gov.mv ގައި ޝާޢިއު ކުރެވިފައިވާނެއެވެ. އަދި މިމަސައްކަތާއި ބެހޭ އިތުރު މަޢުލޫމާތު ބޭނުންވާނަމަ ތިރީގައިވާ އެޑްރެހަށް ލިޔުއްވުމުން ލިބިވަޑައިގަންނަވާނެއެވެ.\nވީމާ މިމަސައްކަތަށް ޝައުޤުވެރިވެލައްވާ ފަރާތްތަކުން 08 އޭޕްރިލް ވާ ބުރާސްފަތި ދުވަހު 13:00 ގެ ކުރިން، "އެކްސްޕްރެޝަން އޮފް އިންޓަރެސްޓް" މެއިލް ނުވަތަ އީމެއިލް މެދުވެރިކޮށް ތިރީގައިވާ އެޑްރެހަށް ފޮނުއްވުން އެދެމެވެ.\nސުންގަޑި: 08 އޭޕްރިލް 2021 13:00


Niall Horan ge tour anna aharah faskoffi | Mihaaru\n05 އެޕްރީލް 2020 - 08:30 1 comment\nއިންސްޓަގްރާމްގައި އޭނާ ބުނީ ކޮވިޑް-19ގެ ހާލަތު މިހާރު އޮތް ގޮތުން ޓުއާއަށް ނުކުތުމަކީ މި އަހަރުވާނެ ކަމެއް ނޫން ކަމަށާއި މި ދަނޑިވަޅަކީ ހުރިހާ އެންމެން ވެސް ސިއްހަތަށް ވަރަށް ބޮޑަށް ރައްކާތެރިވާން ޖެހޭ ވަގުތެއް ކަމަށެވެ.\nޓުއާ ކުރިއަށް ގެންދަން ކުރިން ނިންމާފައި އޮތީ މި މަހުން ފެށިގެން ޑިސެމްބަރު މަހާ ހަމައަށް އެކިއެކި ތާރީހުރަކުގައި އެކި ހިސާބުތަކުގަ އެވެ. އޭގެ ތެރޭގައި ޔޫރަޕާއި އުތުރު އެމެރިކާ އާއި އޯޝަނިއާގެ އިތުރުން ލެޓިން އެމެރިކާ ހިމެނެ އެވެ.\nނިއާލް ބުނީ އަލްބަމްގެ ލަވަތަކުގެ ތެރޭގައި ހިމެނޭ "ނައިސް ޓު މީޓް ޔާ" ގެ ނަމުގައި މި އަހަރު ބާއްވަން ނިންމި ޓުއާ ފަސްކުރުމަކީ ވަރަށް އުނދަގޫ ނިންމުމެއް ކަމަށެވެ. އެކަމަކު އަންނަ އަހަރު ޓުއާ ބާއްވާނެ ކަމަށާއި އެކަމާ ބެހޭ މައުލޫމާތުތައް ފަހުން ހިއްސާކުރާނެ ކަމަށް ބުންޏެވެ.\nނިއާލް، 26، ގެ ދެވަނަ އަލްބަމް "ހާޓްބްރޭކް ވެދާ" ނެރެފައި ވަނީ މިދިޔަ މަހުގެ 13 ވަނަ ދުވަހު އެވެ. އަލްބަމްގައި ދެ ބޯނަސް ޓްރެކާ އެކު ޖުމްލަ 16 ލަވަ ހިމެނެ އެވެ. އޭނާގެ އަލަތު އަލްބަމަކީ 2017 ގެ "ފްލިކާ" އެވެ.\nNiall Horan ge2vana album anna mahu\nއިތުރު ލިޔުންތައް އިނގިރޭސިވިލާތް ވަން ޑިރެކްޝަން


ކޮންމެ ހަތަރު އަހަރުން އެއްއަހަރު އެއްދުވަސް އިތުރުވަނީ ކީއްވެކަން އެނގޭތަ؟ – Dhen.mv\nކޮންމެ ހަތަރު އަހަރުން އެއްއަހަރު އެއްދުވަސް އިތުރުވަނީ ކީއްވެކަން އެނގޭތަ؟\nFebruary 15, 2020 - 6:10 pm\nއަހަރަކު 365 ދުވަސް އޮންނަކަމާއި ކޮންމެ ހަތަރު އަހަރުން އެއް އަހަރަކު މި އަދަދު 366 އަކަށް ބަދަލުވާ ކަމީ އަހަރެމެން އެންމެންވެސް ދަންނަ ކަމެކެވެ. ފެބްރުއަރީ މަހަށް އިތުރުވާ މި ދުވަހާއިއެކު އެ އަހަރަށް ލީޕް އަހަރުގެ ނަމުން ދެވެއެވެ.\nމިފަދައިން މިކަން ހިނގަނީ ކީއްވެތޯ ދުވަހަކުވެސް ހިތަށް އެރި ހެއްޔެވެ؟ އިރު ވަށާ ދުނިޔެ ޖަހާ ކޮންމެ އެއް ބުރަކީ އެއް އަހަރެވެ. އެއީ 365 ދުވަސް ކަމުގައި އަހަރުމެން ގަބޫލުކުރަމުއެވެ. ނަމަވެސް ހަގީގަތުގައި އިރު ވަށާ ދުނިޔެ ޖަހާ ކޮންމެ ބުރެއް ނިންމުމަށް 365.2421 ދުވަސް ނަގައެވެ. 365 ދުވަހުގެ އިތުރުން އެ ހޭދަވާ 0.2421 ދުވަސް ރައުންޑް އޮފް ކޮށްލުމުން ދުވަހެއްގެ ހަތަރުބައި ކޮށްފަ އެއްބައި މިކަމަށް ހޭދަވެއެވެ.\nކޮންމެ ހަތަރު އަހަރަކުން އެއް އަހަރު 366 އޮންނަނީ މި ސަބަބާއި ހުރެއެވެ. ހަތަރު އަހަރުން އެއް ދުވަސް ހަމަ ވާނެތީއެވެ. އެ ދުވަހަކީ ފެބްރުއަރީ 29 ގެ ގޮތުގައި ކޮންމެ ހަތަރު އަހަރުން އެއް އަހަރު ކަލަންޑަރުގައި ހިމެނިފައިވެއެވެ. މި ހިނގާ 2020 ވަނަ އަހަރަކީ ވެސް މިފަދަ ލީޕް އަހަރުތަކުގެ ތެރެއިން އަހަރެކެވެ.


"ރޯޒީ" ގެ ޕޯސްޓަރެއް.\nއެކްޓަރު ވިވެކް އޮބެރޯއީ ދާފި ފަހުން އުފެއްދި އަމިއްލަ ފިލްމު ކުންފުނި އޮބެރޯއީ މެގަ އެންޓަޓައިންމަންޓުން އިއުލާންކުރި ދެ ފިލްމުގެ ތެރެއިން "ރޯޒީ: ދަ ސެފްރޯން ޗެޕްޓާ" ގެ މޯޝަނާއި ސްޓިލް ޕޯސްޓަރު ދައްކާލައިފި އެވެ.\nޑިސެމްބަރު މަހުގެ ތެރޭގައި ޝޫޓިން ފަށާ މި ބިރުވެރި ފިލްމަކީ ކުރީގެ ޓީވީ ސިލްސިލާ "ކަސޯޓީ" ގައި ޕްރޭނާގެ ރޯލް ކުޅެގެން މަޝްހޫރުވި ޝްވޭތާ ތިވާރީގެ ދަރިފުޅު ޕަލަކް ތިވާރީ ބޮލީވުޑަށް ތައާރަފުކުރާ ފިލްމެވެ. "ރޯޒީ" ގެ ރޯލަކުން ވިވެކް ވެސް ފެނިގެން ދާނެ އެވެ.\nމި ފިލްމުގެ ޑައިރެކްޓަރަކީ ވިޝާލް ރަންޖަން މިޝްރާ އެވެ. "ރޯޒީ" ސިނަމާތަކަށް ގެންނާނީ އަންނަ އަހަރު އެވެ.\nHer whispers are both heart-touching and mind-numbing...meet #Rosie in the new motion poster but #PalatKarMatDekhna!\n⁰@RosieIsComing @palaktiwarii @mishravishal\n⁰#PrernaVArora @mandiraa_ent @IKussum @girishjohar @d_reshabh @Ikeyurpandya @sanjeetyermal pic.twitter.com/6tOg4MdJGK\nމި ފިލްމުގެ އިރުތުން ވިވެކްކެ ކުންފުނިން އިއުލާންކުރި އަނެއް ފިލްމަކީ މިސްޓްރީ ތުރިލާ "އިޓީ" އެވެ.\n"ކޭބީސީ 12" މި މަހުގެ 28 ގައި\nސޮނީ ޓީވީގައި އަމީތާބް ބައްޗަން ހޯސްޓްކުރާ ކޯން ބަނޭގާ ކަރޯޑްޕަތީ (ކޭބީސީ) ގެ ސީޒަން 12 މި މަހުގެ 28 އިން ފެށިގެން ދައްކަން ނިންމައިފި އެވެ.\nNa sirf apne liye, Apnon ke liye bhi, jo bhi ho setback ka jawaab #Comeback se do. #KBC12 shuru ho raha hai 28 September se Som -Shukr raat9baje sir Sony par. @SrBachchan @SPNStudioNEXT pic.twitter.com/Epc3u4FJHA\n— sonytv (@SonyTV) September 19, 2020\nޝޯ ދައްކަން ފަށާ ތާރީހު އިއުލާންކޮށްފައި މި ވަނީ ޕްރޮމޯތަކެއް ވެސް ގެނެސްދޭތާ ދުވަސްތަކެއް ފަހުންނެވެ. އަދި "ކޭބީސީ 12" އަކީ ކޮވިޑް-19 އަށް ޖުލައި މަހުގެ ތެރޭގައި ފަރުވާ ހޯދުމަށް ފަހު، އަމީތާބް މަސައްކަތް ފެށި ފުރަތަމަ ޕްރޮޖެކްޓެވެ.\nމީގެ ޝޫޓިންތައް ކުރިއަށް ގެންދަނީ ރައްކާތެރިކަމުގެ ފިޔަވަޅުތައް ވަރަށް ބޮޑަށް އަޅައިގެންނެވެ. "ކޭބީސީ" އަކީ އޯޑިއަންސްގެ ބައިވެރިވުމާ އެކީ ވެސް ގެނެސްދޭ ޝޯއަކަށްވާތީ އާ ސީޒަނުން މި އިންތިޒާމު ހަމަޖައްސާފައި ހުންނާނެ ގޮތް ބެލުމަކީ ވެސް ޝައުގުވެރި ކަމަކަށް ވާނެ އެވެ.\nއަނެއްކާ ވެސް ރޯހިތާއި ރަންވީރު\nދެހާސް އަށާރައިގައި ގެނެސްދިން "ސިމްބާ" އަށް ފަހު، ޑައިރެކްޓަރު ރޯހިތު ޝެޓީ، ރަންވީރު ސިންގްއާ އެކު އަނެއްކާ ވެސް ފިލްމެއް ގެނެސްދޭން ނިންމާފައިވާ ކަމަށް ރިޕޯޓްތައް ބުނެފި އެވެ.\nSUPER EXCLUSIVE: @RanveerOfficial and #RohitShetty team up again foraMASSIVE COMEDY FILM!#RanveerSinghhttps://t.co/vAvAdJqn37\n— BollyHungama (@Bollyhungama) September 20, 2020\nބޮލީވުޑް ހަންގާމާ އިން ބުނީ މި ފިލްމަކީ ވަރަށް ވަރުގަދަ ކޮމެޑީއެއް ކަމަށާއި ފިލްމުގެ ތައްޔާރީތައް ވަމުން އަންނަ ކަމަށެވެ. ރަންވީރާ އެކު ރޯހިތު ފިލްމެއް ހަދަން ނިންނީ އަޖޭ ދޭވްގަނާ އެކު ގެނެސްދޭ "ގޯލްމާލް" ފްރެންޗައިޒްގެ5ވަނަ ފިލްމުގެ މަސައްކަތް އަންނަ މަހުގެ ތެރޭގައި ފަށަން ކުރި ރޭވި ނަމަވެސް ސްކްރިޕްޓްގެ ފައިނަލް ޑްރާފްޓް އަދިވެސް ނުނިމޭތީ އާއި އަޖޭ އެހެން ޕްރޮޖެކްޓަތަކެއްގައި ވަރަށް ބުރަކޮށް އުޅެން ޖެހުމުން ކަމަށްވެ އެވެ. އެހެންވެ "ގޯލްމާލް 5" މި ވަގުތަށް ބާއްވާފައި ރަންވީރާ އެކު ރޯހިތު އާ ފިލްމެއް ހަދަން ނިންމީ ކަމަށް ހަންގާމާ އިން ބުންޏެވެ.\nއެކަމަކު މި ފިލްމާ ބެހޭ ގޮތުން ރަސްމީކޮށް އަދި އެއްވެސް ވާހަކަ ހާމަކޮށްފައެއް ނުވެ އެވެ. އަކްޝޭ ކުމާރު ކުޅެފައިވާ "ސޫރިޔާވަންޝީ" އަކީ ރޯހިތު ޑައިރެކްޓްކޮށް ކޮވިޑް-19 އާ ހެދި ރިލީޒްނުކުރެވި އޮތް ފިލްމެކެވެ.\nސަލްމާންގެ ފަރާތުން "ބީން ސްޓްރޯންގް"\nސަލްމާން ޚާންގެ "ބީން ހިއުމަން" ފައުންޑޭޝަނުގެ ދަށުން ގިނަ އުފެއްދުންތަކެއް ނެރެމުން އަންނަ އިރު "ބީން ސްޓްރޯންގް" ގެ ނަމުގައި ކަސްރަތުކުރަން ބޭނުންކުރާ އިތުރު އާލާތްތަކެއް ނެރެން ތައްޔާރުވަމުން އަންނަ ކަމަށް ރިޕޯޓްތައް ބުނެފި އެވެ.\nBeing Strong ke saath raho fit and fine!💪🏻 @beingstrongind\nWatch the full video here: https://t.co/gdHTGXYY89 pic.twitter.com/fa5LfhwnKg\n— Salman Khan (@BeingSalmanKhan) September 19, 2020\nސަލްމާން ވަނީ ސޯޝަލް މީޑިއާގައި ވެސް "ބީން ސްޓްރޯން" ބޭނުންކުރާ ތަން ދައްކާލައިފަ އެވެ. އުމުރުން މިހާރު 54 އަހަރުގެ ސަލްމާނަކީ ބޮލީވުޑްގެ އެކްޓަރުންގެ ތެރެއިން އަބަދު ވެސް ފިޓްނެސް އަށް އެންމެ ބޮޑަށް އިސްކަންދޭ އެކެކެވެ.\nގިނަ ބަޔަކު ގަބޫލުކުރާ ގޮތުގައި އިންޑިއާގެ ޒުވާނުންގެ މެދުގައި ކަސްރަތުކުރުމުގެ ޓްރެންޑެއް ފެށުނީ ވެސް ސަލްމާނަށް ކަސްރަތަށް ދޭ ލޯތްބާ އެކު، ފިލްމުތަކުން އޭނާ ދައްކަން ފެށި ވަރުގަދަ ހަށިގަނޑާ ހެދި އެވެ.\nބޮލީވުޑް ސަލްމާން ޚާން އަމީތާބް ބައްޗަން ޓީވީ ޝޯ ސޮނީ އެންޓަޓެއިމަންޓް ނެޓްވޯކް ވިވެކް އޮބްރޯއީ